Aslam gaboolu nukureviyas eh kotari muhimmu!\nއަސްލަމް ގަބޫލު ނުކުރިޔަސް އެއްކޮޓަރި މުހިންމު!\nހިޔާ ފްލެޓުން އެއް ކޮޓަރީގެ އެޕާޓްމަންޓް ނިންމަމުންދާ ފްލެޓެއް: ރާއްޖެއަށް އެއްކޮޓަރި މުހިންމު ކަމަށް މާހިރުން ގަބޫލު ކުރޭ -- ފޮޓޯ: އަވަސް\nހުޅުމާލެ "ހިޔާ މަޝްރޫއު" ގެ ދަށުން އިމާރާތް ކުރި އެއް ކޮޓަރީގެ އެޕާޓްމަންޓު ތަކަށް ފޯމް ލީ މީހުން މިދިޔަ ހަފުތާއާ ހަމައަށް ތިބީ ވަރަށް ބޮޑު އުންމީދެއްގަ އެވެ. އޭގެ ތެރެއިން ވަރަށް ގިނަ މީހުން ގަބޫލު ކޮށްގެން ތިބީ އެ މީހުންނަށް ދެން ފްލެޓް ޔަގީންވެއްޖެ ކަމަށެވެ. އެކަމަކު މިދިޔަ ހަފުތާގައި އެ މީހުންގެ އެ ހުވަފެން ރަނގަޅަށް ވެސް ބިލާހަކަށް ވެގެން ނިމި އަނެއްކާ ވެސް ގުޅޭ އާވަހަކަތަކެއް ވަނީ އުފަންވެފަ އެވެ. ކުލަ ޖެހެމުން ދިޔަ އެއް ކޮޓަރީގެ ފްލެޓުގެ ހުވަފެނުން "ހޭލެވުނީ" މި ސަރުކާރުގެ އެންމެ ނުފޫޒު ގަދަ އެއް ވަޒީރު ކަމަށްވާ ހައުސިން މިނިސްޓަރު މުހައްމަދު އަސްލަމްގެ ބާރު އަޑުފުޅު އިވި ހޭލެވިގެނެވެ. "ރާއްޖޭގެ ހައުސިން ބާޒާރަށް އެއް ކޮޓަރި ބޭނުމެއް ނުވެ އެވެ. ރާއްޖޭގައި އާއިލާއެއް ބިނާ ކުރަން އެއް ކޮޓަރި ފްލެޓަކުން ނުފުދެ އެވެ. އެހެން އެ ވިދާޅުވަނީ ހައުސިން މިނިސްޓަރެވެ. ތަޖުރިބާކާރެކެވެ، އެކަމަކު އެއީ ހަމަ ހަގީގަތަށް ވެސް ތެދެއް ހެއްޔެވެ؟\nރާއްޖޭގައި ބޯހިޔާވަހިކަން / ހައުސިންގެ މައްސަލަ މި އޮތީ ބޮޑު ކްރައިސިސްއެއްގެ ތެރޭގަ އެވެ. މިފަދަ ހާލަތެއްގައި ތިބި ބައެއްގެ ތެރެއަށް އެއް ކޮޓަރީގެ އެޕާޓްމަންޓް ބޭނުންވޭ ހެއްޔެވެ؟ އަދި އެއް ކޮޓަރި ބޭނުންވި ނަމަވެސް އެ ބޭނުން ވަނީ ކީއް ވެގެން ހެއްޔެވެ؟ އެއް ކޮޓަރި ހަދައިގެން އެތަން ދޭނީ ، ވަންނާނީ ކޮން ބަޔަކަށް ހެއްޔެވެ؟ އެއް ކޮޓަރި ދީގެން ބޯހިޔާވަހިކަމުގެ މައްސަލައަށް އޮތީ ކޮން ކުރިއެރުމެއް ހެއްޔެވެ؟ މިކަމުން އިގްތިސޯދަށް ފައިދާއެއް ލިބޭނެ ހެއްޔެވެ؟ އެއް ކޮޓަރި ދޭންވީ ކޮން މޮޑެލްއަކަށް ހެއްޔެވެ؟\nބޯހިޔާވަހިކަމުގެ މައްސަލައިގެ ތެރެއަށް ފީނަން ފެށުމުގެ ކުރިން ފުރަތަމަ ބަލައިލަން ޖެހެނީ ރާއްޖޭގެ އާބާދީ ބެހިފައިވާ ގޮތުގެ ތަރުތީބަށެވެ. އެ ތަރުތީބުގެ އުމުރު ފުރާ އަށެވެ. ބޯހިޔާވަހިކަމުގެ މައްސަލަ ގޯސްވެ، އެކަން ހައްލުވުމުގައި އާބާދީއަކީ އެންމެ މުހިންމު ދައުރެއް އަދާ ކުރާ ބައެވެ. ރާއްޖޭގައި އެންމެ ފަހުން ބޯހިމެނި 2014 ވަނަ އަހަރު ރާއްޖޭގެ އާބާދީއަކީ ބިދޭސީން ހިމަނައިގެން 402،071 އެވެ.\nއަދި މިދިޔަ އަހަރު ނެޝަނަލް ސްޓެޓިސްޓިކްސް ބިއުރޯ އިން އާއްމުކުރި ތަފާސް ހިސާބުތަކުން އެނގޭ ގޮތުގައި މިހާރު ރާއްޖޭގެ އާބާދީ ވަނީ 557،426 ހުރަސްކޮށްފަ އެވެ. ތަފާތު ހިސާބުތައް ދައްކާ ގޮތުގައި މީގެ ތެރެއިން 227،000 އަށް ވުރެ ގިނަ މީހުން އުޅެނީ މާލޭގަ އެވެ. މިއީ ޕަސެންޓޭޖުން ބަލާނަމަ އާބާދީގެ 40.8 ޕަސެންޓު މީހުނެވެ.\nހިސާބުން ފެންނަ އެއް ކޮޓަރީގެ މުހިންމުކަން\nރާއްޖޭގައި އެންމެ ފަހުން ބޯހިމެނި 2014 ވަނަ އަހަރު ރާއްޖޭގެ އާބާދީއަކީ ބިދޭސީން ހިމަނައިގެން 402،071 އެވެ. އަދި މިދިޔަ އަހަރު ނެޝަނަލް ސްޓެޓިސްޓިކްސް ބިއުރޯ އިން އާއްމުކުރި ތަފާސް ހިސާބުތަކުން އެނގޭ ގޮތުގައި މިހާރު ރާއްޖޭގެ އާބާދީވަނީ 557،426 ފަހަނަ އަޅާފަ އެވެ. ތަފާތު ހިސާބުތައް ދައްކާ ގޮތުގައި މީގެ ތެރެއިން 227،000 އަށް ވުރެ ގިނަ މީހުން އުޅެނީ މާލޭގަ އެވެ. މިއީ ޕަސެންޓޭޖުން ބަލާނަމަ 40.8 ޕަސެންޓު މީހުންނެވެ.\nރާއްޖޭގެ އާބާދީގައި ޒުވާނުންގެ ގޮތުގައި ބަލާ އުމުރު ފުރާ ކަމަށްވާ 15 އަހަރާއި 35 އަހަރާ ދެމެދުގެ 240،584 މީހުން އެބަތިއްބެވެ. އަދި ޒުވާނުންގެ އުމުރު ފުރާގައި ހިމެނޭ 15 އަހަރާއި 24 އަހަރުގެ 38،414 މީހުންނާއި 18 އަހަރާއި 24 އަހަރާ ދެމެދުގެ 105،042 މީހުން ދިރިއުޅެނީ މާލޭގަ އެވެ. މީގެ ތެރެއިން ބޮޑު ޕަސެންޓަކީ ކޮންމެ ވެސް މަސައްކަތެއްގައި އުޅޭ މީހުންނެވެ. އެކަމަކު މި އާބާދީއަކީ ބޮޑު ބަޔަކީ ބޯ ހިޔާވަހިކަމެއް ނެތް މީހުންނެވެ. ތަފާތު ހިސާބުން ފެންނަ މަންޒަރަކީ އެއެވެ.\nމި އެންމެން މިހާރު އުޅެނީ ކިހިނެއް ހެއްޔެވެ؟ ކޮން ތަނަކު ކިހިނެއް ހެއްޔެވެ؟\nހަގީގީ މައްސަލައިގެ ތެރެއަށް ގޮސް ބަލާއިރު އެއް ކޮޓަރީގެ އެޕާޓްމަންޓަށް އޮތް ޑިމާންޑު އިންތިހާ އަށް ބޮޑު ކަމަށް ފެނެ އެވެ. އެއް ކޮޓަރީގެ އެޕާޓްމަންޓުތަކުގައި ދިރިއުޅެނީ މިހާރު ހުސްހަށިބައިކޮށް ތިބި ދެ ޖިންސުގެ ޒުވާނުންނެވެ. ނުވަތަ އަލަތު ކައިވެންޏެއް ކޮށްގެން ތިބި މީހުންނެވެ. ގިނައީ އެއް ކުއްޖަކު ހޯދައިގެން ތިބި މީހުނެވެ. މި ސަރުކާރުން "ޖަހައިގަތް" ކަމަށް ވަރަށް ގިނަ ބަޔަކު ބުނަމުންދާ ފްލެޓްތައް ލިބެން ޖެހޭ ބަޔަކީމި އެވެ.\nމިހާރު މި އެންމެން ދިރިއުޅެނީ ކިހިނެއް ހެއްޔެވެ؟\nއެއް ކޮޓަރީގެ އެޕާޓްމަންޓުގެ "ބެލެނިވެރިން" މިހާރު ދިރިއުޅެނީ "ޝެއަރިން ބޭސިސް" ގަ އެވެ. މީގެތެރޭގައި ވަޒީފާގެ ގޮތުން ރަނގަޅު އާމްދަނީއެއް ލިބޭ ޒުވާނުން ވެސް ހިމެނެ އެވެ. މީގެތެރާގައި ފިހާރަތަކުގައި މަސައްކަތް ކުރާ ޒުވާނުން އަދި ކެބިން ކްރޫއިން ފަދަ ޒިންމާދާރު ވަޒީފާތައް އަދާ ކުރާ މީހުން ވެސް ހިމެނެ އެވެ.\nއެފަދަ ޒުވާން މަހެއްގެ މައްޗަށް ކުލީގެ ގޮތުގައި 2،000ރ. އާއި 5،000ރ. އާ ދެމެދު ހޭދަ ކުރެ އެވެ. އެކަމަކު އެ ޒުވާނުން ކުއްޔަށް ކުރާ ހޭދައިން ލިބޭ ކޮޓަރިއަކީ ރީތިކޮށް މިނިވަންކަމާއެކު އުޅެލެވޭނެ އިހުސާސް ނެތް ތަންތަނެވެ. ސަބަބަކީ އެއް ކޮޓަރީގައި ދޭއް ނުވަތަ ތިނެއް ބައެއް ފަހަރު މިއަށްވުރެ ވެސް ގިނަ މީހުން ޝެއާ ކުރަން ޖެހުމެވެ.\n"އެއް ކޮޓަރީ" ރާއްޖޭގެ ހައުސިން ކްރައިިސްސްގެ ހައްލުގެ ބަޔަކލަށް ބޭނުން ނުވާ ކަމަށް ދައްކަން އުޅުނަސް ހަގީގަތުގައި ބޯހިޔާވަހި ކަމުގެ ހައްލު އޮތީ އެއްކޮޓަރި ވެސް ދެވިގެންނެވެ. ސްޓެޓިސްޓިކް ޑިމާޕްޓްމަންޓުން ނެރެފައިވާ ރެންޓަލް ސާވޭ ދައްކާ ގޮތުގައި ވެރިރަށް މާލޭގައި ދިއުޅޭ މީހުންގެ 60 ޕަސެންޓް އުޅެނީ ކުލި ދައްކައިގެންނެވެ.\nމާލޭގައި ކުއްޔަށް ދޫކޮށްފައިވާ އެޕާޓްމަންޓުތަކުގެ 33 ޕަސެންޓަކީ އެއް ކޮޓަރީގެ ތަންތަނެވެ. އަދި 36 ޕަސެންޓް ދެ ކޮޓަރީގެ ތަންތަން ހިމެނޭއިރު ތިން ކޮޓަރީގެ ތަންތަނުގެ ނިސްބަތަކީ 25 ޕަސެންޓެވެ. އަދި ހަތަރު ބެޑްރޫމްގެ އެޕާޓްމަންޓުގެ ނިސްބަތަކީ ހަ ޕަސެންޓެވެ. އަދި މި ތަންތަނުގެ އަގުތަށް ހުރިގޮތަށް ބަލާއިރު، އެއް ބެޑްރޫމް އެޕާޓްމަންޓެއްގެ އެވްރެޖު ކުއްޔަކީ 8,616ރ. އެވެ. ދެ ބެޑްރޫމް ކުއްޔަށް ދެނީ 14,217ރ. އަށެވެ. އަދި ތިން ބެޑްރޫމް 19,109ރ. އަށް ލިބޭއިރު، ހަތަރު ބެޑްރޫމް އެޕާޓްމަންޓެއްގެ އަގު އުޅެނީ 26,127ރ. އިން މަތީގަ އެވެ.\nމާލޭގެ އެޕާޓްމަންޓްތަކުގައި އަގުތައް ހުރި ގޮތް -- އަވަސް އިންފޮގްރޮފިކްސް | އައިޝަތު އިޒުވީނާ\nމި މައުލޫމާތުން އެނގޭ ގޮތުން އެއް ކޮޓަރީގެ ޑިމާންޑު ކުޑައެއް ނޫނެވެ. ނަމަވެސް އާއްމު ބާޒާރުގެ އަގުން ބަލާނަމަ އެއް ކޮޓަރީގެ އެޕާޓްމަންޓެއް އަގު އިންތިހާ އަށް ބޮޑެވެ. "ހިޔާ ފްލެޓު" ގެ ތެރެއަށް ވަދެގެން އަންނަ އެއް ކޮޓަރީގެ އެޕާޓްމަންޓްތައް ފަރުމާކޮށްފައި ވަނީ މި ބްރެކެޓުގައި ހިމެނޭ މީހުން އަތް ފޯރާ ފަށުގަ އެވެ. އޭރު މި ފްލެޓުގެ އަގެއް ކަމަށް ކިޔާފައި ވަނީ މަހަކު 3،000ރ. އާއި 4،000ރ. އާ ދެމެދު އަގެކެވެ. މި އަގުގައި ދީފިނަމަ ގިނަ އަދަދެއްގެ ޒުވާނުން ބޯހިޔާވަހިކަމުގެ ބްރެެކެޓަށް ވަންނާނެ އެވެ.\nއެއް ކޮޓަރި - ސިންގަޕޫރުން އައި ވާހަކައެއް\nއެއް ކޮޓަރީގެ މޮޑެލަކީ ހަގީގަތުގައި ސިންގަޕޫރުގެ ހައުސިން ކްރައިސްއަަށް ހައްލު ހޯދަން ސިންގަޕޫރުގެ ބާނީ، ލީކުއަން ޔޫ ގެންއުޅުއްވި މޮޑެލެކެވެ. އެއް ކޮޓަރިއަކީ ސިންގަޕޫރުން އައި ވާހަކަ އެކެވެ.\nސިންގަޕޫރަށް މިނިވަންކަން ލިބުނިގެން އައިރު 1960 ގައި އެ ގައުމަކީ ދުނިޔޭގައި އޮތް އެންމެ ބޮޑު ހައުސިން "ޑިޒާސްޓާ" އޮތް ގައުމެވެ. އެ ގައުމުގެ ރައްޔިތުން ދިރިއުޅުން އޮތީ މިހާރު ރާއްޖެއާ އަޅައި ކިޔާ ލެވޭ ހިސާބަކަށްވުރެ ވެސް ގޯސްކޮށެވެ. ގިނަ މީހުން ދިރިއުޅެމުން ދިޔައީ "ސްލަމް" ކޮށެވެ. ސާފު ތާރިހުކަމުގެ މިންގަނޑު ހުރީ އެންމެ ދަށުގަ އެވެ.\nއެހެން ނަމަވެސް ނަމަވެސް ލީގެ "ހިކުމަތު އަމަލީން" އުފެއްދި ހައުސިން ޑިވެލޮޕްމަންޓް ބޯޑު (އެޗްޑީބީ) އިން މި މައްސަލަ ހައްލުކުރީ ހިކުމަތްތެރި ކަމާއެކުގަ އެވެ. މި ޕްލޭންގެ ތެރޭގައި އެއް ކޮޓަރީގެ ގިނަ އެޕާޓްމަންޓުތަކެއް ވެސް ހިމެނެ އެވެ. މި ބަދަލު ވެގެން ދިޔައީ ސިންގަޕޫރުގެ ގިނަ ޒުވާނުނަށް ހަށިފޮޅާލާ ތެދުވަން ލިބުނު ފުރުސަތަކަށެވެ. އަމިއްލަ މަސައްކަތުން ލިބޭ މުސާރައިން ކުލި ދައްކާ މޮޑަލްއަކަށް ދިން މި "ގެތައް" ވީ މިއަދުވެސް ދުނިޔެ ބަލައިގަންނަ "ސަކްސަސް ސްޓޯރީ" އަކަަށެވެ.\nކުރީގެ ރައީސް އަބްދުﷲ ޔާމީންގެ ވެރިކަމުގައި "ޔޫތު ސިޓީ" ގެ ނަމުގައި ހުޅުމާލެ ޑިވެލޮޕްކޮށް ގެންގުޅުއްވީ ގާތްގަނޑަކަށް މި މޮޑެލެވެ. އެކަމަކު ހަގީގީ މޮޑެލަށް ދާ ގޮތް އޮތީ ނުވެފަ އެވެ. ސަބަބަކީ "ހިޔާ މަޝްރޫއު" ފްލެޓުތައް ހައުސިން ޑިވްލޮޕްމަންޓް ކޯޕަރޭޝަން (އެޗްޑީސީ) ގެ ދަށުން ގެންގޮސް ހައުސިން މިނިސްޓްރީން ޕްލޭންކޮށް މަސައްކަތް ކުރުމެވެ. އޭރު އެޗްޑީސީގެ ވެރިންނަށް ތިބި ބަޔަކާއި ހައުސިން މިނިސްޓްރީއާ ދެމެދު އޮތް ކޯޅުމުގެ ނަތީޖާއަކީ ހަގީގީ މަގުސަދު އޮޅުމެވެ. އޭގެ ނަތީޖާއަކީ ސަރުކާރުގައި އޮތީއްޔާ އޮތް ކުންފުންޏަކަށް އެއް ކޮޓަރީގެ ފްލެޓު އަޅަން ހަވާލު ކުރުމެވެ. އޭރު 20 ކުންފުންޏަކަށް ފްލެޓު އަޅަން ހަވާލު ކުރަން ނިންމި އެވެ.\nމި މަސައްކަތުގެ ޕްލޭނިން ސްޓޭޖުގައި އުޅުއްވި ބޭފުޅަކު ނަން ނުޖެހުމަށް އެދި ވަޑައިގެން ވިދާޅުވި ގޮތުގައި ހަގީގީ ޕްލޭނަކީ މަސައްކަތް ކުރެވޭ ގާބިލްކަން ހުރި ސަރުކާރު ކުންފުނިތަކަށް ފްލެޓުތައް އަޅަން ދިނުމެވެ.\n"ޔުނިވާސިޓީ އިން ފެށިގެން އޮތީއްޔާ އޮތް ކުންފުންޏަކަށް ފްލެޓު އަޅަން ދިނުމަކީ އޭރު ހެދި ގޯހެއް. ހަގީގަތުގައި މިހާރު ހުޅުމާލޭގައި ފެންނަން އެހުރި ފްލެޓު ތަކަކީ ފްލެޓު އެޅޭނެ ކުންފުނިތައް. ހަގީގީ މޮޑެލްއަކީ ވަކި ހާއްސަ ކުންފުނިތަކަށް ދިނުން،" އޭނާ ވިދާޅުވި އެވެ.\nއެއް ކޮޓަރި މި ސަރުކާރުން ބޭނުން ނުވީ\nއެއް ކޮޓަރީގެ ފްލޭން "ސަކްސަސް" ނުވި ނަމަވެސް ގިނަ ބަޔަކަށް ފްލެޓު ހުރީ ނިމިފަ އެވެ. ނަމަވެސް ވެރިކަން ބަދަލުވެ، މިނިސްޓަރު އަސްލަމް ފުރަތަމަ ވިދާޅުވީ އެއް ކޮޓަރީގެ ފްލެޓެއް ނެތެވެ. ނަމަވެސް ހަގީގަތަކީ އޭރު ވެސް މަސައްކަތް ކުރަމުން ދިޔަ އެވެ. މި މޮޑެލްގައި އޭރު ޕްލޭންކޮށްފައި އޮތީ އަޅާ ފްލެޓުތަކުގެ ފުރަތަމަ ހަތަރު ފްލޯ އެއްކޮށް "ހިޔާ މަޝްރޫ އަށް" ދޭށެވެ. ނުވަތަ ވިއްކުމެވެ. ސަރުކާރުން ދީފައިވާ ގެރެންޓީއަކީ އެއީ އެވެ. ނަމަވެސް މި ސަރުކާރުގެ ހައުސިން މިނިސްޓަރު އަސްލަމް ވިދާޅުވަމުން ގެންދެވީ ގެރެންޓީ ދީފައެއް ތެވެ.\nހުޅުމާލޭގައި އެއްކޮޓަރީގެ އެޕާޓްމަންޓް އަޅަމުން ގެންދާ ސަރުކާރުގެ ކުންފުނިތަކުގެ ފްލެޓުތައް ހުރި ސަރަހައްދު\nއެއް ކޮޓަރީގެ ފްލެޓްގެ ބިޒްނަސް މޮޑެލަކީ ކުންފުނިތަކުން އަޅާ ފްލެޓްތަކުގެ ތެރެއިން އެއް ކޮޓަރީގެ އެޕާޓްމެންޓްތަކުގެ 50 ޕަސެންޓް ސަރުކާރަށް ވަކި ރޭޓެއްގައި ވިއްކުމެވެ. މި ޕްލޭންގެ ދަށުން ސަރުކާރުން 500 އެއްހާ މިލިއަން ރުފިޔާ ހޭދަވާނެ ކަމަށް އެނގިފައިވެ އެވެ. ހަވާލުކުރި ކުންފުނިތަކުގެ ތެރެއިން ސްޓެލްކޯ އާއި އެމްޕީއެލް އަދި އެމްއޭސީއެލް އާއި އެމްޓީސީސީ ޓަވަރުގެ 50 ޕަސެންޓާއި 70 ޕަސެންޓު ވަނީ މިހާރު ނިމިފަ އެވެ. ނަމަވެސް ސަރުކާރުން މި މޮޑެލްގައި ފްލެޓު ގަންނަން ބޭނުން ނުވުމުން ކުންފުނިތަކުން ފްލެޓް ވިއްކައި މުވައްޒަފުންނަށް ދިނީ އެވެ. ހަގީގަތުގައި އެއް ކޮޓަރީގެ ފްލެޓުގެ ވާހަކަ ނިމުނު ހިސާބަކީ މި އެވެ.\nއެއް ކޮޓަރި - އިކޮނޮމީއަށް މުހިންމު\nރާއްޖޭގެ ޒުވާން އާބާދީ ހަމަފައިމައްޗަށް ތެދުވަން އެއް ކޮޓަރީގެ އެޕާޓްމަންޓް މުހިންމު ދައުރެއް އަދާ ކުރެވިދާނެ އެވެ. މިހާރު އުޅޭ ގޮތަށް ޒުވާނުން އެއް ކޮޓަރީގައި އުޅުމުގެ ބަދަލުގައި އެޕާޓްމަންޓެއްގައި މިނިވަންކަމާއެކު އުޅެވޭނެ މޮޑެލްއެއް ބޭނުންވެ އެވެ. ސްކޫލް ނިންމާތަނުން ފްލެޓު ނުވަތަ މިލްކުވާނެ ބޯހިޔާވަހިކަމުގެ ސްކީމް އަކަށް ވަންނާނެ ގޮތެއް ހެދިދާނެ އެވެ. އެގޮތަށް ހަމަޖައްސިއްޖެނަމަ މަތީ ސާނަވީ ނުވަތަ މަތީ ތައުލީމް ނިންމައިގެން އަންނަން ވާއިރަށް ބޯހިޔާވަހިކަން އޮންނާނީ ޔަގީން ވެފަ އެވެ.\nމާހިރުންގެ ނަޒަރުގައި މިގޮތަށް ފްލެޓު ދޭނަމަ އިޖުތިމާއީ ބޯހިޔާވަހިކަމަށް މިހާރު ގެންގުޅޭ ވިސްނުން ބަދަލު ކުރަން ޖެހެ އެވެ.\nރިއަލް އެސްޓޭޓް ގިނަ ގާނޫނުތަކެއް ފަރުމާ ކުރެވުމާއި ގާނޫނީ ދާއިރާގައި މަސައްކަތް ކުރެއްވި ހައުސިން މިނިސްޓްރީގެ ނައިބުކަން ވެސް ކުރެއްވި އަބްދުﷲ ނާޝިދު ވިދާޅުވި ގޮތުގައި ސަރުކާރުތަކުގެ ވިސްނުން ބަދަލުކޮށް އެއް ކޮޓަރި މިލްކުވާ މޮޑެލްއެއް ގެންނަން ޖެހެ އެވެ.\n"ޒުވާނުން ފްރީކޮށް މަސައްކަތް ކޮށްލެވޭނެ ވަކިން އަމިއްލަ ތަނެއްގައި އުޅެން ލިބިއްޖެނަމަ. ހަމަޖެހިލައިގެން އުޅެން ފަށައިފިނަމަ ކްރިއޭޓިވިޓީ އިތުރުވާކަން ދިރާސާތަކުން ދައްކާ. އެހެންވީމަ މި ބަދަލު ގެންނަން ޖެހޭ،" ނަޝީދު ވިދާޅުވި އެވެ.\nރާއްޖޭގެ ހައުސިން ބާޒާރަށް އެއްކޮޓަރި ބޭނުންވެ އެވެ. އެއްކޮޓަރި މުހިންމެވެ. ނަމަވެސް މޮޑެލް ބަދަލު ކުރަން ޖެހެ އެވެ. މި އެއްކޮޓަރި އަށް ވަންނަ ޒުވާނާ އާއިލާއެއް ފަށަން ވުމުން އެތަން ވިއްކާލައި ނޫނީ ކުއްޔަށް ދެވެން ޖެހެ އެވެ. އެގޮތަށް ހަދައިފިނަމަ މި އެއްކޮޓަރީގެ ބޭނުންތެރިކަން ފެންނާނެ އެވެ.\nހިޔާ މަޝްރޫއު މުހައްމަދު އަސްލަމް ބޯހިޔާވަހިކަން + ހައުސިން ޔުނިޓް ހިޔާ މަޝްރޫއު މިނިސްޓްރީ އޮފް ނެޝަނަލް ޕްލޭނިން\nހިޔާ ފްލެޓުގައި 200 އަށްވުރެ ގިނަ އާއިލާ


Handhun Record Kurevunu Kamah Bunaa "Biruveri Adeh" Ge Vaahaka - Vaguthu\nކައުނުގެ ބިޔަކަމާއި ބޮޑުކަމުގެ ތެރެއިން އަހަރެމެން ދިރިއުޅޭ ބިމާއި އެންމެ ގާތުގައި ވަނީ ހަނދެވެ. ނަމަވެސް މިތަންތަނުގެ މަޢުލޫމާތު އެއްކުރުމަށް ކުރެވެމުންދާ މަސައްކަތްތަކާއެކު ދުނިޔޭގެ ހަނދުގައި ފޮރުވިފައިވާ ސިއްރުތައް އަދިވެސް މުޅީން އެއްކުރެވިފައެއް ނުވެއެވެ.\nހަނދުގެ ނޭނގޭ މަޢުލޫމާތުތައް ދެނެގަތުން މިއަދު ކުރިއަރާފައިވާ ސައިންސްގެ އެހީގައި ކުރިޔާއި އަޅާބަލާއިރު އުނދަގޫ ކަމަކަށް ނުވީނަމަވެސް، ހަނދާއި ގުޅޭގޮތުން އެނގޭ ކަންކަމަށްވުރެ ގިނައީ ނޭނގޭ ކަންކަން ކަމުގައި ބުނެވިދާނެއެވެ. މިއީވެސް އެގޮތުން މިހާތަނަށް ހަނދުން އެއްކުރެވުނު މަޢުލޫމާތުތަކުން ޖަވާބެއް ނުލިބިވާ ކަމެއްގެ ވާހަކައެވެ.\n1969 ވަނަ އަހަރުގައި ނާސާއިން ހަނދަށް އިންސާނުން ފޮނުވުމުގެ ކުރިން ޖައްވީ އުޅަނދު އެޕޯލޯ 10 ގެ އެސްޓްރޮނޯޓުން ހަނދުގެ ވަށައިގެން ދަތުރުކުރި ކުރުމުގެ ތެރޭގައި ރެކޯޑް ކުރެވުނު ކްލިޕެއް ނާސާއިން ޢާންމުކޮށްފައި ވެއެވެ. ނަމަވެސް މި ކްލިޕްގައި އިވެނީ ކޮން ކަހަލަ އަޑެއް ކަމެއް ސައިންސްވެރިންނަށް މިހާތަނަށް ހޯދިފައެއް ނުވެއެވެ.\nމި ކްލިޕް ރެކޯޑް ކުރެވުނު އިރު އެޕޯލޯ 10 ގައި ތިން އެސްޓްރޮނޯޓުން ތިބިއިރު ގަޑިއެއްގާއިރުވަންދެން އެ އަޑު ރެކޯޑް ކުރެވިފައިވެއެވެ. އެހެން ނަމަވެސް އެސްޓްރޮނޯޓުންނަކަށް އާދަޔާ ހިލާފު ކަމެއް އޭރު ފާހަގައެއް ނުކުރެވެއެވެ. ރެކޯޑިން އާމެދު ސުވާލު އުފެދެން ފެށީ އޭގެ މާފަހުން ކުރެވުނު ދިރާސާތަކެއްގެ ތެރެއިންނެވެ.\n"އަހަންނަކަށް އަންގާފައެއް ނުވޭ އޭރު އެފަދަ އަޑެއް އިވޭ ކަމެއް. އެނގުނު ނަމަ އަހަރެން ބިރުން ހަލާކުވީސް" - އެޕޯލޯ 10 ގެ އެސްޓްރޮނޯޓެއްގެ ދަތުރުނާމާގައި ބުނެފައިވެއެވެ.\nމިކަމާއި ގުޅިގެން ނާސާއިން ބުނެފައިވަނީ މިއީ "އޭލިއަނުންގެ" އަޑެއް ކަމަށް ގިނަ ބަޔަކަށް ހީކުރެވުނު ނަމަވެސް އެއީ އެފަދަ އަޑެއް ނޫން ކަމަށެވެ. ބައެއް ސައިންސްވެރިން ދެކޭގޮތުގައި އެއަޑަކީ ކޮންމެވެސް "އެއްޗެއް"ގެ އަޑެކެވެ. އަދި އެއީ އެތަނުގައި ގޮތް ނޭގޭ އެއްޗެއް އުޅޭ ކަމުގެ ހެއްކެއް ކަމުގައި ވެދާނެ ކަމަށްވެސް ބައެއް ތަޖުރިބާކާރުން ބުނެއެވެ.\nދިރާސާ ކުރާ ފަރާތްތަކާއި ސައިންސްވެރިން އަދިވެސް ދަނީ މިއީ ކޮން އަޑެއްތޯ ޔަޤީން ކުރުމުގެ މަސައްކަތް ކުރަމުންނެވެ. ނަމަވެސް ހަނދުގެ އަނދިރި ފަޅީގެ މާގިނަ މަޢުލޫމާތުތަކެއް މިހާތަނަށް ކުރިއަރާފައިވާ ޓެކްނޮލޮޖީގެ އެހީގައިވެސް އޮތީ ނުހޯދިއެވެ.\nދިރާސާތައް ކުރިޔަށް ގެންދިއުމަށް ކާމިޔާބު ކަމާއި އެކު ހަނދަށް މިހާތަނަށް ޖައްވީ އުޅަނދެއް ފޮނުވާފައިވަނީ އެމެރިކާ އާއި ރަޝިޔާގެ އިތުރުން ޗައިނާއިންނެވެ. އިންޑިއާއިން މި ޤައުމުތަކާއި ފައިހަމަ ކުރުމުގެ ނިޔަތުގައި ދާދި އެހަކަށް ދުވަހު ފޮނުވާލި އުޅަނދު ވަނީ ހަނދުގައި ޖައްސަން އުޅެނިކޮށް ދުނިޔެ އާއި ގުޅުން ކެނޑި ހަނދުގެ ބިންފަދަ ފަށަލައަށް ވެއްޓި ހަލާކުވެފައެވެ.\nވަރަށް މަދުން ނޫނީ ނުފެންނަ ނޫހަނދު މާދަމާއިން ފެށިގެން ފެންނާނެ\nއޭޕްރީލް 15, 2021 09:20\nޖިންނި އެއްގެ އަޑު ކަމަށްވެސް ވެދާނެ.. ޖިންނި އަކީ އިންސާނުންނަށް ލިބިފައިނުވާ އެތައް ބާރެއް ލިބިފައިވާ ބައެއް..\nއޭޕްރީލް 15, 2021 09:29\nތި ވާނީ އައްނިގެ އަޑަށް\nއޭޕްރީލް 18, 2021 08:44


ނިލަންދޫއަށް ހަގީގީ ތަރައްގީ އަންނަމުންދޭބާ! – Nilandhe\nނިލަންދޫއަށް ހަގީގީ ތަރައްގީ އަންނަމުންދޭބާ!\nތަރައްގީއެއް އަންނާނީ ރަށުގެ ހުރިހައި ދާއިރާއަކުންވެސް އެކަމަށް މަސައްކަތްކޮށްގެން\nއާބާދީއާއި ބިމުގެ ގޮތުން އަތޮޅުގެ އެންމެ ބޮޑުރަށް، ނިލަންދޫގެ ތަރައްޤީއާމެދު ކުރެވޭ އުއްމީދުތައް ބޮޑެވެ. ކިތަންމެ ކުޑަނަމަވެސް ފުރުޞަތުތަކެއް އޮތްކަމަށް ބެލެވޭ މިއަތޮޅަކީ ތަރައްގީގެ ގިނަ މިޝްރޫތަކެއް ފެށިފައިވާ އަތޮޅެކެވެ. އެހެން ނަމަވެސް ނިލަންދޫއާއި ފ.އަތޮޅަށް އަންނަމުންދާ ތަރައްގިއަކީ ހަގީގަތުގައިވެސް މަޑު ދުވެއްޔެއްގައި އަންނަ ތަރައްގީއެއްކަމަށް ގަބޫލުކުރެވެއެވެ. މިކަމުގެ ފަހަތުގައި ވަރަށް ގިނަ ސަބަބުތަކެއް ވެއެވެ. ބައެއްފަހަރު ސިޔާސީ ސަބަބުތަކެކެވެ. އާއިލީ ކޯޅުން ތަކެކެވެ. ނުވަތަ ޒުވާނުންގެ ޚިޔާލާއި ފިކުރު ރަށުގެ ތަރައްޤީއާހަމަޔަށް ގެންދެވިފައި ނެތީއެވެ.\nއަޅުގަނޑުގެ މި މަޒުމޫނުގުގައި ރަށުގެ އެކި އިދާރާތަކަށް އަލިއަޅުވާލަން ގަސްދުކުރަމެވެ. އަދި އެކި އިދާރާތަކުގައިހުރި ފާހަގަަކޮށްލެވޭ ކަންކަމާމެދު އަޅުގަނޑުގެ ޚިޔާލާއި، ލިބުނު ބައެއް މައުލޫމާތުތައް ހުށައަޅާލަން ގަސްދުކުރަމެވެ. މިއީ ފަހަރެއްގައިވެސް ވަކި މީހަކަށް އަމާޒުކުރެވި، ވަކި ޕާޓިއެއްގެ ފިކުރުގައިހުރެ، ނުވަތަ ރަށުގެ ވަކި އާއިލާއަކަށް ނިސްބަތްވާގޮތަށް ލިޔާ ލިޔުމެއް ނޫނެވެ. އެހެނަސް، ނިލަންދޫގެ ދަރިއެއްގެ ހައިސިއްޔަތުން އަޅުގަނޑު ކަންބޮޑުވާ ބައެއް ކަންކަން މި ލިޔުމުގައި ހުށައަޅާލަން ގަސްދުކުރަމެވެ.\nއެގޮތުން ފުރަތަމަ މި ނަޒަރު ހިންގާލަނީ ޚުދު އަޅުގަނޑާވެސް ގުޅުން ހުރި ދާއިރާއަކަށެވެ. ތަޢުލީމީ ދާއިރާއެވެ. މިއަދު ނިލަންދޫގެ ތައުލީމީ ހާލަތަށް ވިސްނާލާއިރު، ތައުލީމީ ގޮތުން ނިލަންދޫ އޮންނަންޖެހޭ ހާލަތަށްވުރެ ދަށުގައި އޮތްކަމަށް ގަބޫލުކުރެވެއެވެ. ތެދުފުޅެކެވެ. ކުދިން ނުކިޔަވަނީ ސުކޫލުން ކިޔަވައި ނުދޭތީއެއް ނޫނެވެ. އަދި ސްކޫލުގައި ކިޔަވައިދޭނެ ފެންވަރު ރަނގަޅު ޓީޗަރުން ނެތީމައެއްވެސް ނޫނެވެ. އެކަމުގައި މައިންބަފައިގެ ދައުރުވެސް ބޮޑެވެ. އެހެން ނަމަވެސް ތަޢުލީމީ ޖީލެއް ބިނާކުރުމުގައި ސްކޫލުގެ ދައުރު ބޮޑެވެ.\nތައުލީމާ ބެހޭ ވަޒީރު ޑރ.އައިޝަތު ޝިހާމް ފ.އ.ތ މަރުކަޒަށް ކުރެއްވި ޒިޔާރަތުގެ ތެރެއިން: ފޮޓޯ މިނިސްޓްރީ އޮފް އެޑިއުކޭޝަން\n2006ވަނަ އަހަރުގެ ކުރިއާއި ފަހަށް ނަޒަރު ހިންގާލައިފިނަމަ ގްރޭޑު 10 ނިންމާ ދަރިވަރުންގެ ނަތީޖާ އެތައްގުނައަކަށް ރަނގަޅުވެގެން އައިސްފައިވާކަން އެކިއަހަރުތަކުގެ ނަތީޖާތަކަށް ބަލާލުމުން އެނގެއެވެ. އެކަމަށްޓަކައި ﷲއަށް ހަމްދުކޮށް ޝުކުރުކުރަމެވެ. އެހެންނަމަވެސް މިބުނެވިދިޔަ މުއްދަތުގެ ތެރޭގައި ސްކޫލު ނިންމާ ކުދިންގެ އަޚްލާގީ ފެންވަރާމެދު ވިސްނަވާލެއްވުނު ތޯއެވެ. ރަށުގެ އާބާދީގެ ތެރެއިން ޅަޒުވާން ކުދިންނާއި އެއަށްވުރެވެސް އުމުރުގެ ގޮތުން ހަގު ކުދިންގެ އުޅުމާއި އެކުިދންގެ އަޚްލާގާމެދު ވިސްނަވާލައްވަމާތޯއެވެ. އަނެއްކާވެސް މިކަމުގައި ބެލެނިވެރިންނާ ހަމައަށް ދާންވީތޯއެވެ. ހެނދުނު 6.00ން މެނދުރު 12.00އަށް އެކުދިން ސްކޫލުގައި ހޭދަކުރާވަގުތު ސްކޫލުގެ ވެރިންނާއި މުދަރިސުންނަށް އެކުދިންގެ އަޚްލާގު ވަކިގޮތަކަށް ބައްޓަން ކުރެވުނީ ކޮންކަމެއްތޯ ވިސްނަވާލެއްވުން ރަނގަޅެވެ. އަޅުގަނޑު ފަހަރެއްގައިވެސް ސްކޫލުގެ ހުރިހައި ބޭފުޅުންގެ ވާހަކަ ދައްކަވީއެއްނޫނެވެ. އެހެންނަމަވެސް އެޒިންމާ އުފުލަންޖެހޭ ބަޔަކު އެކަމުން ދުރުވާތީ އެވާހަކައަށްވެސް އިޝާރާތް ކޮށްލެވެނީއެވެ. ‘ލީޑިންގ ޓީޗަރުންގެ’ ތޮފި އަޅުއްވައިގެން ތިއްބެވި ބޭފުޅުންނަށް ސްކޫލުގެ ޓީޗަރުންގެ މަސައްކަތް ‘ލީޑް’ކޮށްދޭވޭތޯއެވެ. މިއީ އަޅުގަނޑުގެ ހިތުގައި އުފެދުނު ސުވާލެކެވެ. ސުވާލަށް ޖަވާބުދެމުން ތަނުގައި މަސައްކަތް ކުރައްވާ ޓިޗަރަކު ވިދާޅުވީ “މާލޭގައި ލީޑިންގ ޓީޗަރުން އަދަބު ކުލާސްތައް ކައިރީ ހިނގިޔަކަސް، މިތަންތާކު ތިޔަކަމެއް ނޯވޭ” މިފަދައިންނެވެ. ހާދަހާ ދެރައެވެ. ފ.އ.ތ.މަރުކަޒުގެ ކުލާހެއްގައި ކުއްޖަކު ޓީޗަރުގެ ފަހަތުން ދަނގަޑު ފަތިގަނޑު ހިފައިގެން ދުވާ މަންޒަރު އަޅުގަނޑަށްފެނި ސުވާލުކޮށްލުމުން ދިން ޖަވާބުން ހަގީގަތުގައިވެސް ދެރަވިއެވެ. އެފަދަ ކިތަންމެ ކުދިންނަށް ކޮންމެ ސްކޫލެއްގައިމެ ކިޔަވަމުންދާނެއެވެ. އަދި ޓީޗަރުންނަށް އެފަދަ ކުދިންގެ ސަބަބުން ކިޔަވައިދިނުމަށް ދަތިވެ އެކަމުގެ ޝަކުވާ ކޮންމެ ސުކޫލެއްގެ ޓީޗަރުންވެސް ކުރާނެއެވެ. އެފަދަ ކަންކަމުގަި ލީޑިންގ ޓީޗަރުންނާއި ކުދިންގެ އިތުބާރު ލިބިފައިވާ ‘ހަރު’ ބޭބޭފުޅުންގެ އެހީއާއި އެއްބާރުލުން ލިބޭނަމަ މިހާރަށްވުރެ ކުދިންގެ އަޚުލާގު ރަނގަޅު ކުރެވޭނެއެވެ. އެއީ ވަކި މީހެއްގެ ނުވަތަ ވަކި އާއިލާއަކުން އައިސްފައިވާ ކުއްޖަކަށްވީތީ އެކުއްޖާ ރަނގަޅު ނުކުރެވޭނެކަމަށް ބެލެވޭ ބެލުމަކީ ގޯހެއްކަމުގައި އަޅުގަނޑު ދެކެމެވެ. އެކުދިންގެ ބައިންބަފައިންގެ އަޅާލުން ނުލިބެއޭ ބުނެ ސްކޫލުގެ ތެރެއިންވެސް އެފަދަ ކަންކަން ނުބަލައި ދޫކޮށްލުން ބުއްދިވެރިއެއް ނޫނެވެ. އަޚްލާގީ ފެންވަރު ދަށްވުމުގެ ސަބަބުން ހަގީގަތުގައި ސްކޫލަށް ލިބެން ޖެހޭ އެންމެ ރަނގަޅު ނަތީޖާ ހޯދެމުން ނުދާކަން ތަނުގެ އެންމެ އިސްވެރިންވެސް މިއަދު ގަބޫލުކުރައްވާނެއެވެ. ނިލަންދޫ ސްކޫލުގައި މަސައްކަތްކުރާތާ ގާތްގަނޑަކަށް 12 އަހަރުވެފައިވާ މުދައްރިސަކާއެކު މިމައުޟޫގައި އަޅުގަނޑު ވާހަކަ ދައްކަމުން ދިޔައިރު ސްކޫލުގެ ދަށް ގްރޭޑްތަކުގެ ކުދިންގެވެސް އަޚްލާގީ ފެންވަރު ވަރަށް ދަށްކަން ފާހަގަކުރެއްވިއެވެ. އެގޮތުން ގްރޭޑް 4، 5ގައިވެސް އަޚްލާގީފެންވަރު ވަރަށް ދަށް ގިނަ ކުދިން ތިބިކަން ފާހަގަކުރެއްވިއެވެ.\nއެއުމުރުގައިވެސް ‘ސިނގިރޭޓު’ ބޮއި އެކަނި މާއެކަނި ރަށުގެ ބައެއް ހޯޓާ ތަކަށް ސައިބޯންގޮސްހަދާ ކުދިން އަޅުގަނޑާވެސް ބައްދަލުވިއެވެ. ހުކުރު ދުވަސްދުވަހު ހުކުރު ނަމާދަށްގޮސް، ޚުތުބާ ނިމެންދެން ‘އައްޑަނަ’ ފިހާރަކައިރީ މަޑުކޮށްގެން ތިބޭ ކުދިންނެއްވެސް މަދެއް ނޫނެވެ. އަދި ސްކޫލުގެ ކިޔެވުން އޮންނަ ދުވަސްދުވަހު ހަވީރު ނިމި އިރުއޮއްސިދާއިރުވެސް ‘ބޮނޑު ބަނދަރަށް’ މޫދަށް ގޮސް އުޅޭ ކުދިންވެސް މަދު ނޫންކަން ފާހަގަކުރެވުނެވެ. މިއީ މައިންބަފައިން ވަރަށް ބޮޑަށް ސަމާލުވާންވީ ކަންކަތައްތަކެކެވެ. އެހާ ޅައުމުރުގެ ކުދިބަޔަކަށް މިވަރުގެ މިނިވަންކަމެއް ދެވިފައި އޮތުމަކީ ކުއްޖާގެ މުސްތަޤުބަލް އަލިފާނަށް އެއްލާލުން ފަދަ ކަމެކެވެ. ގްރޭޑް4ނުވަތަ5ގައި ކިޔަވަމުންދާ ކުދިންނަކީ އަދި ‘ކުޑަ’ ކުދިންނެވެ. އެކުދިންނަކީ ހިފެހެއްޓެން ޖެހޭނެ ކުދިންނެވެ. އެހައި ބޮޑަށް ދޫކޮށް ނުލައްވާށެވެ.\nބެލެނިވެރިންގެ ބައްދަލުވުމެއްގެ ތެރެއިން: ފޮޓޯ ޕޮލިސް.އެމްވީ\nމިދެންނެވި ކަންކަން ރަނގަޅު ކުރުމުގައިވެސް ސުކޫލުގެ ދައުރެއް އޮތްކަމަށް އަޅުގަނޑު ދެކެމެވެ. އަޅުގަނޑުމެންގެ ޒަމާނުގައި ހުކުރު ދުވަހު ހެނދުނު 11ޖެހުމުން ނަސިންބެއައިސް މޫދުގައި ތިބި ކުދިން ގެއަށް ފޮނުވާފަދައިން މިއަދު ކަންކަން ނުކުރެވިދާނެއެވެ. އެހެންނަމަވެސް އެކުދިންގެ މައިންބަފައިންނާ ބައްދަލުކޮށް އެކުދިންގެ އުޅުން އިސްލާހުކުރުމާ ގުޅޭގޮތުން އިރުޝާދު ދެވިދާނެއެވެ. ބެލެނިވެރިންނާއެކު ބޭއްވޭ އާންމު ބައްދަލުކުރުންތައް ގިނަކުރެވިދާނެއެވެ. ކުދިންނަށް އެފަދަ ކަންކަމުގައި ނަޞޭޙަތްތެރިވެވިދާނެއެވެ. ބައެއް ޙާލަތްތަކުގައި ، މައިންބަފައިންނާ ގުޅިންގެން އެފަދަ ކުދިންނަށް ކޮންމެވެސް ކަހަލަ އަދަބެއްވެސް ދެވިދާނެއެވެ. ސްކޫލުން އަޅާ ފިޔަވަޅެއްގެ ގޮތުގައެވެ. އިތުރު ޙަރަކާތްތަކުގައި އުޅޭ ދަރިވަރުން ޙަރަކާތުން ދުުރކުރެވިދާނެއެވެ. ބައެއް ކުޅިވަރުތައް ކުޅޭ ދަރިވަރުން ކުޅިވަރުން ދުރުކުރެވިދާނެއެވެ. މިފަދަ ‘ނެގެޓިވް ރެއިންފޯސްމަންޓުތަކުން’ ނުގުޑާނަމަ ‘ޕޮސިޓިވް ރެއިންފޯސްކަންޓުތައްވެސް’ ބޭނުންކުރަންވީއެވެ.\nތައުލީމީ މުވައްސަސާއެއްގެ ހަގީގާ މަޤްޞަދުތަކުގެ ތެރޭއި ތިޢުލީމީ ހޭލުންތެރި މުޖުތަމައެއް ބިނާކުރުން އޮންނަފަދައިން ޚުލްގުހެޔޮ ޞާލިހު ކުދިބަޔަކު އުޅޭ މުޖުތަމައެއް ބިނާކުރުންވެސް އޮވެއެވެ. ކަމެއް އިސްލާޙުކުރުމަށް އަބަދުވެސް ކޮންމެވެސް އެއްބަޔަކު އިސްނަގަން ޖެހެއެވެ. ދުނިޔަވީ ހަގީގަތްތަކަށްބަލާއިރު އިސްނަގާ މީހާއަށް ގޮންޖެހުންތަ ކުރިމަތިލާންވެސް ޖެހެއެވެ. އެހެންނަމަވެސް ކެރިގެން ކުރިއަށް ދާން މަސައްކަތްކުރަންވީއެވެ. މިފުރުޞަތުގައި ފ.އ.ތ. މަރުކަޒުގައި ތިއްބެވި ހީވާގި މުވައްޒަފުން ކުރައްވަމުން ގެންދަވާ އަގުނުކުރެވޭ މަސައްކަތްތައް އަޅުގަނޑު ހިތުގެ އެންމެ ފުންމިނުން ބަލައިގަނެ ޝުކުރުވެރިވާހާލު އެކަން ފާހަގަ ކުރަމެވެ. އަދި ލީޑީންގ ޓީޗަރުންގެ ތެރޭގައި ތިއްބެވި، ކެރޭ މުރާލި ބޭފުޅުން އެކުރައްވާ މަސައްކަތްވެސް ފާހަގަކުރަމެވެ. އަދި އަތޮޅު ތައުލީމީ މަރުކަޒުގެ އިސް ވެރިން ކުރައްވަމުން ގެންދަވާ މަސައްކަތްތައްވެސް ފާހަގަކުރަމެވެ.\nމިއަދު ނިލަންދޫގެ ގިނަ ކުދިން، ޚާއްޞަކޮށް ޅަޒުވާންކުދިންގެ އަޚްލާގީ ފެންވަރާމެދު އަޅުގަނޑުމެން އެންމެންވެސް ވިސްނާލަން ޖެހެއެވެ. ބަދަލުތަކަކަށް އެދިގެން ގިނަ މަސައްކަތްތަކެއް ކުރަން ޖެހެއެވެ.\nނޯޓު: މިއީ “ނިލަންދޫއަށް ހަގީގީ ތަރައްގީ އަންނަމުންދޭބާ!” މި މައުޟޫގެ ދަށުން އަޅުގަނޑު ލިޔަންފަށާފައވާ ސިލްސިލާ ރިޕޯޓުތަކުގެ ތެރެއިން ފުރަތަމަ ރިޕޯޓެވެ. ކުރިއަށް ހުރި ރިޕޯޓްތަކުގައި މިމަޢުޟޫއާއި ގުޅުންހުރި އެހެނިހެން ދާއިރާތަކަށް އަލިއަޅުވާލެވޭނެ ވާހަކަ ކިޔުންތެރިންގެ މަޢުލޫމާތައްޓަކައި ދެންނެވީމެވެ.\nރާއްޖޭގެ އެންމެ ބޮޑު ސްކޫލުގެ މޮނިޓަރިންގ އަށް ފ.އަތޮޅުގެ ދެ ޕްރިންސިޕަލުން\n28 ސެޕްޓެމްބަރ 2016\nދިވެހިބަސް ތާޒާކުރުމުގެ ބައްދަލުވުން ނިމިއްޖެ\nއެއަރޕޯޓް އަޅާ ސަރަޙައްދުގެ ސަރވޭ ފަށައިފި\n7 އޭޕްރީލް 2017\nNilandhoo dhari 31 ޖުލައި 2016 ކުރިން 1:59 pm\nV furihama liyumeh. nama ves gina dhaairaa thakaha ali alhuvaalaafai oiyy nama rangalhu vees. Nilandhoo ah tharaggee naumugai v gina kanthah thakeh eba hutteve. umuraanee gothun balaanama alhugandah. faahaga kurevey gothugai thauleemee meehun thibi navama ves ekasheegenvaa varuge masakkatheh kurevey thaneh nufene eve. zamanaa ehvarah aharemen ves tharaggee vaan eba jehe eve. rashuga local investment thakah furusathu thakeh hoadhai dheven eba jehe eve. council ge zimmaa mikamugai v bodeve. landuse plane eh hedhifa onnathaa alhugandu ge umurun veehaa dhuvaheh mi vee eve. plan eh hedhumakun nufudhe eve. plan aa ehgothah kan kan kurevey thoa ves balan eba jehe eve. bahanaa dhekkun huttaalan eba jehe eve. evves kamakee kuran faseyha kameh nooneve. khaasakoh “umraanee” tharaggee ah emmen fen bovaigenfaivaa dhuvas varehgai vaadhaverikan v bodu vaane eve. kan kan kureveynee v hiyy varu huregennneve. kanthah thah kurumah huri hurihaa mageh, vaseelatheh, adhi ilmeh beynun kohgenneve. ministry akah nuvatha knmeves idhaaraa akah evani mivani kamakaa behey gothun sity eh fonuvaafai vaaneyey bunyas rayyithun kurimathee miadhu baheh nuvikeyne eve. “zamaanee democracy” ey mikiyaa democracy ah loa hulhuven eba jehe eve. “sarukaaru” thakakee mihaaru business company usoolun hingaa thaneh kamaa ekamah heylaa hure professional gotheh gai masakaiyy thakeh kureven eba jehe eve. namaves visnaalamaa thoa eve. council idhiaaraa ey buneema heevanee ufandhuvege certificate aai goatheege registry aa zakaaiyy balaigathumaa baeh kahala fee thah balaiganna idhaaraa eh ge gothuga eve. migothah mikan dhimaa vumugai v gina sababu thah eba hutteve. ehurihaa kamakah dhaakah neyheemeve. islaahu kuran v noonee faidhaa eh kuraane kamah gaboolu kurevey ehcheh alhugandu ge hithah araathee hissaa kollaanameve. muskulhin bune ulhe eve. foruvaafai onna rangadekey hilagandekey vaanee evvareve. bunan mi ulhenee faafu nilandhoo ge rayyithunge budget ah aamdhanee ithuru kureveyne gina kanthah thah kureveyne goiyy goiyy hoadhaa ekan kuran fenna kamasheve. budget ge huri 1 laari haradhu kohgen2laari hoadhaane gotheh hoadhan vejje kameve. ehn noon nama eyge beynumeh kobai heyyeve? adhives v gina hiyaalu eba hutteve. ehn namaves mihaa hisaabun kuru kollanameve\nAlhugandu 31 ޖުލައި 2016 ކުރިން 5:14 pm\nހަސަން އާދަމް 31 ޖުލައި 2016 ކުރިން 4:33 pm\nހެޑްލައިން އާ މުޅި އާރޓިކަލް އާ ގުޅުވާނުލެވި ނިންމާލައިފައި.2ވަނަ ޕެރެގްރާފުގައި އެކި ދާއިރާތަކަށް މަޒުމޫނުގައި އަލިއަޅޫވާލން ބުނެފަވެސް ނިމުނީ އެއްވާހަކައަކުން. ފެށިވާހަކައިން އިތުރުވާހަކަ އެއް ނެތް ވަރަށް ދަށްފެންވަރުގެ ލިޔުމެއް


IMF in ithuru 30 million dollar ge loaneh naganee | MBS NEWS\nއައިއެމްއެފްއިން އިތުރު 30 މިލިއަން ޑޮލަރުގެ ލޯނެއް ނަގަނީ\nސަރުކާރުގެ ހަރަދުތައް ކުރުމަށްޓަކައި އިންޓަނޭޝަނަލް މޮނިޓަރީ ފަންޑް (އައިއެމްއެފް) އިން އިތުރު 30 މިލިއަން ޑޮލަރު (463 މިލިއަން ރުފިޔާ) ލޯނެއް ނެގުމަށް ނިންމާފައިވާ ކަމަށް ފިނޭންސް މިނިސްޓަރު އިބްރާހިމް އަމީރު ވިދާޅުވެއްޖެ އެވެ.\nމޯލްޑިވްސް ޕޮލިސީ އެޑްވޮކެސީ ކޯކަސް (އެމްޕެކް) އިން ބޭއްވި ޕެނަލް ޑިސްކަޝަންގައި ވާހަކަ ދައްކަވަމުން މިނިސްޓަރު އަމީރު ވިދާޅުވީ އަންނަ ސެޕްޓެމްބަރު މަހު އައިއެމްއެފުން އިތުރު ލޯނެއް ނެގުމަށް ނިންމާފައިވާ ކަމަށެވެ.\nއެގޮތުން މިލޯނަކީ ރާއްޖެއަށް ކަނޑައަޅާފައިވާ ސްޕެޝަލް ޑްރޯވިން ރައިޓްސް (އެސްޑީއާރް)ގެ ލިމިޓަށް ވާވަރަށް ނެގުމަށް ނިންމާފައިވާ ލޯނެއް ކަމަށްވެސް މިނިސްޓަރު ވިދާޅުވި އެވެ.\nއެސްޑީއާރަކީ ޤައުމުތަކުގެ ރިޒާވްއަށް އަންނަ އުނިކަން ފޫބެއްދުމުގައި އެހީތެރިވުމަށް އައިއެމްއެފުން ޤާއިމުކޮށްފައިވާ ރިޒާވް އެސެޓެކެވެ. ޤައުމުތަކުގެ ލިކުއިޑިޓީ (ފައިސާ ހުރި މިންވަރު) ދަށްވާ ހާލަތްތަކުގައި އެހީތެރިވުމަށް މި އެސެޓް ބޭނުންކުރެ އެވެ.\nއެސްޑީއާރުގެ އަގެއްގެ ގޮތުގައި މިހާރު އައިއެމްއެފުން ކަނޑައަޅާފައިވާ އަގަކީ 1.4 ޑޮލަރެވެ. އަދި ރާއްޖެއަށް އެސްޑީއާރުގެ ގޮތުގައި ނެގޭނީ 21.2 މިލިއަން އެސްޑީއާރު ކަމަށް އައިއެމްއެފުންވަނީ ކަނޑައަޅާފަ އެވެ.\nރާއްޖޭގެ އިގްތިސާދު ކޮވިޑާ ގުޅިގެން ލިބުނު ގެއްލުމުން އަރައިގަތުމަށް މިދިޔަ އަހަރުވެސް އައިއެމްއެފުން ދިން ރެޕިޓް ކްރެޑިޓް ފެސިލިޓީގެ ދަށުން 28.9 މިލިއަން ޑޮލަރު (446 މިލިއަން ރުފިޔާ) ހޯދައިފަ އެވެ.\nކޮވިޑްގެ ހާލަތުގައި އިގްތިސާދަށް ކުރިމަތިވި އުނދަގޫ ހާލަތުން އަރައިގަތުމަށް 520 މިލިއަން ޑޮލަރު (8 ބިލިއަން ރުފިޔާ) މާލީ އެކި އިދާރާތަކުން ހޯދާފައިވެ އެވެ.\nމިދިޔަ އަހަރު ނިމުނު އިރު ދައުލަތުގެ ދަރަނި ވަނީ 86 ބިލިއަން ރުފިޔާ އަށް އަރައިފަ އެވެ.\nއިގްތިސާދު ވިޔަފާރި މިނިސްޓަރު އިބްރާހިމް އަމީރު ފިނޭންސް މިނިސްޓްރީ


ދ. އަތޮޅު ހޮސްޕިޓަލުގައި ދަތުގެ ފަރުވާ ދޭ ޔުނިޓެއް ހުޅުވައިފި | | Sangu News\nދ. އަތޮޅު ހޮސްޕިޓަލުގައި ދަތުގެ ފަރުވާ ދޭ ޔުނިޓެއް ހުޅުވައިފި\n17 އޮކްޓޯބަރ 2019 - 06:06\nދ. އަތޮޅު ހޮސްޕިޓަލުގައި ދަތުގެ ފަރުވާ ދޭ ޔުނިޓް ރައީސް ހުޅުއްވައިދެއްވަނީ\nދ. އަތޮޅުގެ ހޮސްޕިޓަލުގައި ދަތުގެ ފަރުވާގެ ޚިދުމަތް ރައީސުލްޖުމްޙޫރިއްޔާ އިބްރާހިމް މުޙައްމަދު ސޯލިހު ރަސްމީކޮށް ފައްޓަވައިދެއްވައިފިއެވެ.\nރައީސުލްޖުމްހޫރިއްޔާ ދ. އަތޮޅު ހޮސްޕިޓަލުގައި ދަތުގެ ފަރުވާގެ ޚިދުމަތް ރަސްމީކޮށް ފައްޓަވައިދެއްވީ އެ ހޮސްޕިޓަލުގައި މިއަދު ހެނދުނު ބޭއްވި ޚާއްޞަ ރަސްމިއްޔާތެއްގައެވެ. މި ޚިދުމަތް ފައްޓަވައިދެއްވުމަށްފަހު ރައީސުލްޖުމްހޫރިއްޔާވަނީ މި ޚިދުމަތް ދިނުމަށް ޚާއްޞަކޮށްފައިވާ ތަން ބައްލަވާލައްވައިފައެވެ.\nދ. އަތޮޅުގައި ޞިއްޙީ މަރުކަޒެއް ބިނާކޮށް، ޞިއްޙީ ޚިދުމަތް ދޭން ފެށީ 21 ޖުލައި 1969 ގައެވެ. ކުޑަހުވަދޫ ޞިއްޙީ މަރުކަޒު އިތުރަށް ތަރައްޤީކޮށް، ހޮސްޕިޓަލަކަށް ބަދަލުކޮށްފައިވަނީ 24 މެއި 2002 ގައެވެ. ޑެންޓިސްޓެއްގެ ޚިދުމަތާއިއެކު، ދ. އަތޮޅު ހޮސްޕިޓަލުގައި މި ވަގުތު ފޯރުކޮށްދޭ ސްޕެޝަލިސްޓް ޚިދުމަތްތަކުގެ ތެރޭގައި އަންހެނުންގެ ޚާއްޞަ ޑޮކްޓަރަކާއި، ކުޑަކުދިންގެ ޑޮކްޓަރަކާއި، ހޭނައްތާ ޑޮކްޓަރަކާއި، އޮޕަރޭޝަން ޑޮކްޓަރަކާއި، އެތެރެ ހަށީގެ ޚާއްޞަ ޑޮކްޓަރެއްގެ ޚިދުމަތް ހިމެނެއެވެ.\nދ. އަތޮޅުގެ ހޮސްޕިޓަލުގައި ދަތުގެ ފަރުވާގެ ޚިދުމަތް ފައްޓަވާދެއްވުމަށްފަހު ރައީސުލްޖުމްހޫރިއްޔާވަނީ، ކުޑަހުވަދޫގެ މުއައްސަސާތަކުގެ އިސް ވެރިންނާ ބައްދަލުކުރައްވައި، ރައްޔިތުންނަށް އެންމެ ފުރިހަމަ ގޮތުގައި ޚިދުމަތްތައް ފޯރުކޮށްދިނުމުގައި އެ ފަރާތްތަކަށް ހުރި ދަތިތަކާއި ބެހޭގޮތުން މަޢުލޫމާތު އޮޅުންފިލުއްވައި މަޝްވަރާކުރައްވާފައެވެ. މި ބައްދަލުކުރެއްވުން އޮތީ ދ. އަތޮޅު ކައުންސިލް އިދާރާގައެވެ.\nމި ބައްދަލުކުރެއްވުމުގައި މަޝްވަރާ ކުރައްވާފައިވާ ބައެއް ކަންތައްތަކުގެ ތެރޭގައި މުއައްސަސާތަކަށް މުވައްޒަފުން ހޯދުމާއި ޢިމާރާތްތަކުގެ ޖާގައިގެ ދަތިކަން ހިމެނެއެވެ. މީގެ އިތުރުން، އެންމެ އެކަށީގެންވާ ގޮތެއްގައި ކަރަންޓާއި، ފެނާއި، ނަރުދަމާގެ ޚިދުމަތް ފޯރުކޮށްދިނުމަށް ހުރި ހުރަސްތަކާއި، ބޭންކިންގގެ ޚިދުމަތްތައް ދިނުމުގައި ހުރި ގޮންޖެހުންތަކާއި، ދ. އަތޮޅު ތަޢުލީމީ މަރުކަޒަށް ހުރި ދަތިތަކާއި، ޞިއްޙީ ޚިދުމަތްތައް އިތުރަށް ފުރިހަމަ ކުރުމަށް ބޭނުންވާ ކަންތައްތަކާއިމެދު މަޝްވަރާ ކުރެއްވިއެވެ.\nމި ބައްދަލުކުރެއްވުމުގައި ވާހަކަފުޅު ދައްކަވަމުން ރައީސުލްޖުމްހޫރިއްޔާ ވަނީ، މުއައްސަސާތަކުގެ އިސް ވެރިން ފާހަގަ ކުރައްވާފައިވާ ކަންތައްތަކުގެ ތެރެއިން މިހާރުން މިހާރަށް ޙައްލު ކުރެވޭނެ ކަންތައްތައް ބައްލަވައި، އެކަންކަން ޙައްލު ކުރައްވަން ކަމާބެހޭ އިދާރާތަކާ މަޝްވަރާ ކުރައްވައިގެން މަސައްކަތްޕުޅު ކުރައްވާނެ ކަމުގައި ވިދާޅުވެފައެވެ.


Memberun geygai thibegen online koh jalsa thah baavvan nimmaifi | Mihaaru\nރައްޔިތުންގެ މަޖިލީހުގެ ޖަލްސާއެއް ކުރިއަށް ގެންދަނީ: އަންނަ ހަފުތާ އިން ފެށިގެން ޖަލްސާތައް ބާއްވާނީ މެމްބަރުން ގޭގައި ތިއްބަވައިގެން އޮންލައިންކޮށް.---ފޮޓޯ: މަޖިލީހުގެ އިދާރާ\nމެމްބަރުން ގޭގައި ތިބެގެން އޮންލައިންކޮށް ޖަލްސާތައް ބާއްވަން ނިންމައިފި\n24 މާޗް 2020 - 13:48 49 comments\nމެމްބަރުން ގޭގައި ތިއްބަވައިގެން އަންނަ ހަފުތާ އިން ފެށިގެން ޖަލްސާތައް ވާޗުއަލްކޮށް، ކުރިއަށް ގެންދަން މަޖިލީހުގެ ރައީސް މުހައްމަދު ނަޝީދު ނިންމެވީ ކޮމިޓީތަކުގެ މުގައްރިރުންނާއި ޕާލަމެންޓްރީ ގުރޫޕްގެ ލީޑަރުންނާ މިއަދު މަޝްވަރާ ކުރެއްވުމަށް ފަހު ގަ އެވެ.\nމަޖިލީހުގެ ޖަލްސާތައް އޮންލައިންކޮށް ކުރިއަށް ގެންދިއުމާ މެދު ނަޝީދު މެމްބަރުންގެ މަޝްވަރާ ހޯއްދެވީ، ރާއްޖޭގައި މިހާރު އޮތް ހާލަތާ ގުޅިގެން މަޖިލީހުން ކުރަން ޖެހޭ ގިނަ މަސައްކަތްތަކެއް ހުރުމުން ކަމަށެވެ. މަޖިލީހުގެ ޖަލްސާތައް މިދިޔަ ބުދަ ދުވަހު މެދު ކަނޑައިލީ ކޮވިޑް-19 ފެތުރޭތީ އެއްވެ އުޅުން މަދުކުރަން ސަރުކާރުން އެޅި ފިޔަވަޅުތަކަށް އެއްބާރުލުން ދިނުމަށެވެ. މަޖިލީހުގެ ޖަލްސާތައް މެދު ކަނޑައިލި އިރު، އަވަހަށް ނިންމަން ޖެހޭ ބައެއް ކަންތައްތައް އެބަ ހުއްޓެެވެ.\nލޯކަލް ކައުންސިލް އިންތިހާބު ލަސްކުރުމާއި މެދު ގޮތެއް ނިންމުމަކީ އޭގެ ތެރެއިން އެއް ކަންތަކެވެ. މި މަަހުގެ 17 ވަނަ ދުވަހު ބޭއްވި ޖަލްސާގައި ނަޝީދު ވިދާޅުވީ އިންތިޚާބު ބާތިލު ކުރުމާއި ފަސްކުރުމަކީ ސުޕްރީމް ކޯޓާ ގުޅޭ ކަމެއް ނޫން ކަމަށް ޖުޑިޝަރީ ކޮމިޓީގެ ރިޕޯޓެއްގައި ވެސް އެކަން ފާހަގަކޮށްފައިވާ ކަަމަށެވެ.\nނަމަވެސް، އިންތިޚާބު ފަސްކުރުމަކީ ސުޕްރީމް ކޯޓަށް ނުކުރެވޭނެ ކަަމެއް ކަމަކަަށް އެ މަނިކުފާނު ވިދާޅެއް ނުވެ އެވެ.\nއިތުރު ލިޔުންތައް ރައްޔިތުންގެ މަޖިލިސް ޕަބްލިކް ހެލްތު ހެލްތު ޕްރޮޓެކްޝަން އެޖެންސީ މަޖިލީހުގެ މެމްބަރުން ރައީސް މުހައްމަދު ނަޝީދު


Gasim ge3kunfunyyeh ge athun 1.9 billion rufiyaa hoadhan dhauvaa koffi | Mihaaru\nގާސިމްގެ ތިން ކުންފުންޏެއްގެ އަތުން 1.9 ބިލިއަން ރުފިޔާ ހޯދަން މީރާއިން ދައުވާކޮށްފި\n14 އޯގަސްޓް 2017 - 10:50 107 comments\nދެ ބިލިއަނެއްހާ ރުފިޔާ ހޯދަން މީރާ އިން މިދިޔަ ބުރާސްފަތި ދުވަހު ސިވިލް ކޯޓުގައި ދައުވާކުރީ ގާސިމްގެ ވިލާ ކުންފުނީގެ ދަށުން ހިނގަމުން އަންނަ ވިލާ ހޮލިޑޭސް އާއި ގަޒީރާ ޕްރައިވެޓް ލިމިޓެޑާއި މާމެންފުށި ޕްރައިވެޓް ލިމިޓެޑާ ދެކޮޅަށެވެ. އެ މައްސަލަތަކުގެ އަޑުއެހުންތައް ކޯޓުން އަދި ނުފަށަ އެވެ.\nއެ ތިން ކުންފުންޏާ ދެކޮޅަށް ދައުވާކުރީ ރިސޯޓް ހެދުމަށް ދޫކޮށްފައިވާ ތިން ރަށެއްގެ ލީސް ކުއްޔާއި ބިމު ކުއްޔާއި އެ ކުލި ނުދެއްކުމުން އަރަމުންދާ ޖޫރިމަނާ ހޯދުމަށެވެ. ވިލާ ހޮލިޑޭސްއާ ދެކޮޅަށް ދައުވާކުރީ 35 މިލިއަން ޑޮލަރު ހޯދުމަށެވެ. 77 މިލިއަން ޑޮލަރު ހޯދަން މާނެންފުށި ކުންފުނިން 77 މިލިއަން ޑޮލަރު ދައްކަން އޮތް އިރު ގަޒީރާއާ ދެކޮޅަށް ދައުވާކުރީ 17 މިލިއަން ޑޮލަރު ހޯދުމަށެވެ.\nއެ ތިން ކުންފުންޏާ ދެކޮޅަށް ދައުވާ ކުރިއިރު ގާސިމްގެ ވިލާ ޝިޕިން ކުންފުންޏާއި ވިލާ ހޮޓެލްސް ކުންފުންޏާ ދެކޮޅަށް ވެސް 37 މިލިއަން ޑޮލަރު (528 މިލިއަން ރުފިޔާ) ގެ ދައުވާއެއް މީރާއިން އުފުލުމުން ސިވިލް ކޯޓުގައި ދަނީ ޝަރީއަތް ހިނގަމުންނެވެ.\nގާސިމްގެ ކުންފުނިތަކާ ދެކޮޅަށް ދައުލަތުން ދައުވާ ކުރިއިރު ގާސިމްގެ މައްޗަށް ވެސް ދައުލަތުން ވަނީ ރިޝްވަތުގެ ދޭން އުޅުމުގެ ދައުވާ ވެސް އުފުލައިފަ އެވެ. އެ މައްސަލައިގެ ޝަރީއަތް ފެށި ނަމަވެސް ގާސިމްގެ ސިއްހީ ހާލަތު ގޯސްވެ، ހޮސްޕިޓަލްގައި އެޑްމިޓް ކުރުމުން ޝަރީއަތްތައް ވަނީ މެދުކަނޑާލައިފަ އެވެ.\nރާއްޖެ އިން ބޭރުން ފަރުވާ ހޯދަން ޑޮކްޓަރުން ބުނެފައި ވިޔަސް ގާސިމްގެ ޕާސްޕޯޓް ސަރުކާރުން ހިފެހެއްޓުމުން ބޭރަށް ވަޑައިގެންނެވޭ ގޮތެއް ނުވި އެވެ.\nއިތުރު ލިޔުންތައް މެމްބަރު ގާސިމް އިބްރާހިމް (މާމިގިލި) ވިލާ ގްރޫޕް މީރާ ރިސޯޓްތައް


ޢިލްމު އެދިގޮވަނީ ޢަމަލުކުރުމަށް 12 – DhiSalafiyyah\nޢިލްމު އެދިގޮވަނީ ޢަމަލުކުރުމަށް 12\n26/02/2013 އަޚްލާޤްއައްޝައިޚް ޝިހާމް މުޙައްމަދު\nޢިލްމަށް ޢަމަލުކުރުމުގައި ސަލަފުންގެ ބޭކަލުން އަވަސްވެގަތުން\nޞަޙީޙުލް ބުޚާރީގައި އަބޫހުރައިރާ رضي الله عنه ގެ އަރިހުން އައިސްފައިވެއެވެ.\n((أَوْصَانِي خَلِيلِي بِثَلاَثٍ لاَ أَدَعُهُنَّ حَتَّى أَمُوتَ: صَوْمِ ثَلاَثَةِ أَيَّامٍ مِنْ كُلِّ شَهْرٍ، وَصَلاَةِ الضُّحَى، وَنَوْمٍ عَلَى وِتْرٍ))\n“ތިމަންކަލޭގެފާނުގެ ގާތް އެކުވެރިޔާ (ރަސޫލުﷲ ޞައްލަﷲ ޢަލައިހިވަސައްލަމަ) ތިން ކަމަކަށް ތިމަންކަލޭގެފާނަށް ވަޞިއްޔަތްކުރެއްވިއެވެ. އަދި އެތިން ކަންތައް ތިމަންކަލޭގެފާނު މަރުވެއްޖައުމަށް ދާންދެން ދޫކޮށްނުލާނަމައެވެ. އެއީ ކޮންމެ މަހަކުވެސް ތިން ދުވަހު ރޯދަ ހިފުމާއި، ކޮންމެ ދުވަހަކުވެސް ޟުޙާ ނަމާދު ކުރުމާއި އަދި ނިދުމުގެ ކުރިން ވިތްރި ނަމާދު ކުރުމެވެ.”\nއަދި ހަމަ މިގޮތަށް ޞަޙީޙު މުސްލިމުގައި އަބުއްދަރްދާ رضي الله عنه ގެ އަރިހުން އައިސްފައިވެއެވެ. އެކަލޭގެފާނު ވިދާޅުވިއެވެ.\n((أَوْصَانِي حَبِيبِي صَلَّى اللهُ عَلَيْهِ وَسَلَّمَ بِثَلَاثٍ، لَنْ أَدَعَهُنَّ مَا عِشْتُ:بِصِيَامِ ثَلَاثَةِ أَيَّامٍ مِنْ كُلِّ شَهْرٍ، وَصَلَاةِ الضُّحَى، وَبِأَنْ لَا أَنَامَ حَتَّى أُوتِرَ))\n“ތިމަންކަލޭގެފާނުގެ ލޮބުވެތި (ރަސޫލުﷲ ސައްލަﷲ ޢަލައިހިވަސައްލަމަ) ތިން ކަމަކަށް ތިމަންކަލޭގެފާނަށް ވަޞިއްޔަތްކުރެއްވިއެވެ. އަދި އެތިން ކަންތައް ތިމަންކަލޭގެފާނު ދިރި ހުރިހާ ހިނދަކު ދޫކޮށްނުލާނަމައެވެ. އެއީ ކޮންމެ މަހަކުވެސް ތިން ދުވަހު ރޯދަ ހިފުމާއި، ކޮންމެ ދުވަހަކުވެސް ޟުޙާ ނަމާދު ކުރުމާއި އަދި ނިދުމުގެ ކުރިން ވިތުރި ނަމާދު ކުރުމެވެ.”\nއަދި އުމުރުން ހަގު ޞަޙާބީންގެ ތެރެއިން ބޭކަލެއް ކަމުގައިވާ ޢުމަރު ބުން އަބީ ސަލަމާ رضي الله عنه ގެ ކިބައިން އައިސްފައިވެއެވެ.\n” ތިމަންކަލޭގެފާނު ރަސޫލުﷲ ޞައްލަﷲ ޢަލައިހިވަސައްލަމަގެ އުނގުފުޅުގައި ކޭންބެއްލެވުމަށް އިންނެވީމެވެ. އަދި ތަށީގެ އެކި ހިސާބުން ތިމަންކަލޭގެފާނު ކޭންބައްލަވަމުން ގެންދެވީމެވެ. ދެން އެކަލޭގެފާނު ޙަދީޘް ކުރެއްވިއެވެ.”\n((يَا غُلاَمُ، سَمِّ اللَّهَ، وَكُلْ بِيَمِينِكَ، وَكُلْ مِمَّا يَلِيكَ)) [ أخرجه البخاري و مسلم]\n” އޭ ކުޑަ ކުއްޖާއެވެ. (ކާން ފެށުމުގެ ކުރިން) ބިސްމި ކިޔާށެވެ. އަދި ކަނާތުން ކާށެވެ. އަދި ތަށީގެ، ތިބާޔާ ކައިރި ދިމާލުން ކާށެވެ.”\nދެން ޢުމަރު ބުން އަބީ ސަލަމާ رضي الله عنه ވިދާޅުވިއެވެ.\n“ރަސޫލުﷲ ޞައްލަﷲ ޢަލައިހިވަސައްލަމަ އެވިދާޅުވި ގޮތަށް ކޭންބެއްލެވުމުގައި ތިމަންކަލޭގެފާނު ދެމިހުންނެވީމެވެ.”\nއަޅުގަނޑުމެންނަށް ވެސް އެނގޭނެ ގޮތުގައި ކުޑަކުއްޖަކަށް ކަމަކަށް އަމުރު ކޮށްފިނަމަ ނުވަތަ މަނާކޮށްފި ނަމަވެސް، އެކުއްޖާ އެކަމަކަށް މާބޮޑު ސަމާލުކަމެއް ނުދޭނެވެ. އެހެން ނަމަވެސް ޢުމުރުން ހަގު މި ޞަޙާބީ ރަސޫލުﷲ ޞައްލަﷲ ޢަލައިހިވަސައްލަމަގެ އެޙަދީޘްއަށް ޢަމަލުކުރުމުގައި ޅަޢުމުރުން ފެށިގެން މުޅިޢުމުރުގެ ބާކީބައިވެސް ދެމިހުންނެވިއެވެ.\nއަދި އަހަރުމެން، ސަލަފުއްޞާލިޙުންގެ ދިރިއުޅުއްވުމަށް ބަލާލި ނަމަވެސް މީގެ ގިނަގުނަ މިޘާލުތަކެއް ފެނިގެން ދާނެއެވެ. މިގޮތުން ސުފްޔާނުއްޘައުރީ ރަޙިމަހުﷲ ވިދާޅުވިއެވެ.\n“ތިމަންކަލޭގެފާނާ ހަމަޔަށް ރަސޫލުﷲ ޞައްލަﷲ ޢަލައިހިވަސައްލަމަގެ ޙަދީޘެއް ފޯރައިފިނަމަ އެއަށް ޢަމަލުނުކޮށް ދޫކޮށް ނުލައްވަމައެވެ.”\nއަދި ޢަމްރު ބުން ޤައިސުލްމަލާއީ ރަޙިމަހުﷲ ވިދާޅުވިއެވެ.\n“ތިބާޔާ ހަމަޔަށް ރަސޫލުﷲ ޞައްލަﷲ ޢަލައިހިވަސައްލަމަގެ ޙަދީޘްއެއް ފޯރައިފިނަމަ އެޙަދީޘަށް އެއްފަހަރު ނަމަވެސް ޢަމަލުކުރާށެވެ. އެއީ އެޙަދީޘަށް ޢަމަލުކުރި މީހުންގެ ތެރެއިން ވުމަށްޓަކައެވެ.”\nއެޙަދީޘަށް އެއްފަހަރު ނަމަވެސް ޢަމަލުކުރާށޭ އެކަލޭގެފާނު ވިދާޅުވީ ސުންނަތް ކަންތަށް ތަކުގައެވެ. ފަރުޟުކަންތަށް ނުވަތަ ވާޖިބް ކަންތަށްތަކުގައި ނޫނެވެ.\nއަދި އިބްނުލް ޤައްޔިމު ރަޙިމަހުﷲ އެކަލޭގެފާނުގެ ޝައިޚު ކަމުގައިވާ ޝައިޚުލް އިސްލާމް އިބްނު ތައިމިޔާ ރަޙިމަހުﷲ ކިބައިން ނަގުލުކުރެއްވިއެވެ. ރަސޫލުﷲ ޞައަލަﷲ ޢަލައިހިވަސައްލަމަގެ މިޙަދީޘް ކިޔުމަށްފަހު އިބްނުލް ޤައްޔިމު ރަޙިމަހުﷲ ވިދާޅުވިއެވެ.\n((مَنْ قَرَأَ آيَةَ الْكُرْسِيِّ فِي دُبُرِ كُلِّ صَلَاةٍ لَمْ يَكُنْ بَيْنَهُ وَبَيْنَ أَنْ يَدْخُلَ الْجَنَّةَ إِلَّا أَنْ يَمُوتَ)) [رواه النسائي و الطبراني و صححه الألباني]\nމާނައީ:”ކޮންމެ ނަމާދެއްގެ ފަހުން އާޔަތުލް ކުރުސި ކިޔާމީހަކު، (ފަހެ) އެމީހަކު ސުވަރުގެ ވަނުމާއި ދެމެދު މަރުވުން ފިޔަވައި އެހެން ކަމެއް ނުވެއެވެ. “\nދެން އިބްނުލް ޤައްޔިމު ރަޙިމަހުﷲވިދާޅުވިއެވެ.\n” ޝައިޚުލް އިސްލާމް އިބްނު ތައިމިޔާ ކިބައިން އަހަރެންނާ ހަމަޔަށް ފޯރިއެވެ. ޝައިޚު ވިދާޅުވިއެވެ. ހަމަކަށަވަރުން ކޮންމެ ނަމާދެއްގެ ފަހުގައި އާޔަތުލް ކުރްސި ކިޔުން ތިމަންނަ ދޫކޮށްނުލަމެވެ.”\nއަދި އިމާމް ޢަހްމަދުރަޙިމަހުﷲ ގެ ކިބައިން ވާރިދުވެގެންވެއެވެ. މިކަލޭގެފާނުވަނީ އެތަކެއް ހާސް ހަދީޘްތަކުގެ މައްޗަށް އެކުލެވިގެންވާ ޙަދީޘް ފޮތެއް ކަމުގައިވާ ‘އަލްމުސްނަދު’ ލިޔުއްވައިފައިވެއެވެ. އެކަލޭގެފާނު ވިދާޅުވިއެވެ.\n” ތިމަންކަލޭގެފާނު ޙަދީޘެއް ލިޔުއްވިކަމުގައި ވާނަމަ އެއަށް ޢަމަލުކުރުމަށް ފަހުގައި މެނުވީ ނުލިޔުއްވަމެވެ. އަދި ރަސޫލުﷲ ޞައްލަﷲ ޢަލައިހިވަސައްލަމަ ޙިޖާމާ ޖެއްސެވުމަށްފަހު، ޙިޖާމާ ޖައްސަވައި ދެއްވި ބޭކަލަކަށް ދީނާރެއް ދިންކަން ތިމަން ކަލޭގެފާނާ ހަމަޔަށް ފޯރުމުން، ތިމަންކަލޭގެފާނުވެސް ޙިޖާމާ ޖެހުމަށްފަހު ޙިޖާމާ ޖަހާދިން މީހާއަށް ދީނާރެއް ދިނީމެވެ.”\nމިއީ ސަލަފުން ޢިލްމަށް ޢަމަލުކުރެއްވުމުގައި އެބޭކަލުން ސަމާލުވީ މިންވަރެވެ. އަދި ހެޔޮޢަމަލު ކުރުންމަތީ އެބޭކަލުން ދެމިތިއްބަވާ، ހޮޔޮޢަމަލުކުރުމުގައި އެބޭކަލުން އަވަސްވެ ވަނޑައިގެންނެވި މިންވަރު ދައްކުވައިދޭ ބައެއް މިޘާލުތަކެވެ.


ރައީސް ޔާމީންގެ މައްޗަށް ކުރަނީ ހަގީގަތެއް ނެތް ސިޔާސީ ދައުވާއެއް: އިދިކޮޅު – Dhen.mv\nރައީސް ޔާމީންގެ މައްޗަށް ކުރަނީ ހަގީގަތެއް ނެތް ސިޔާސީ ދައުވާއެއް: އިދިކޮޅު\nJune 29, 2020 - 3:09 pm\nކުރީގެ ރައީސް އަބްދުﷲ ޔާމީންގެ މައްޗަށް ކުރަނީ ހަގީގަތެއް ނެތް ސިޔާސީ ދައުވާއެއް ކަމަށް އިދިކޮޅު ޕީޕީއެމް/ޕީއެންސީ ކޯލިޝަނުން ބުނެފިއެވެ.\nޔާމީންގެ މައްޗަށް އިތުރު ދެ ދައުވާ އަށް އުފުލައި، ކްރިމިނަލް ކޯޓަށް ފޮނުވާފައި ވަނީ އިއްޔެ އެވެ.\nމިކަމާ ގުޅިގެން އިދިކޮޅު ޕީޕީއެމް/ޕީއެންސީ ކޯލިޝަނުން ނެރުނު ބަޔާނެއްގައި ބުނެފައިވަނީ ކުރިމިނަލް ކޯޓުގައި ޕީޖީގެ ފަރާތުން ރައީސް ޔާމީނުގެ މައްޗަށް އުފުލާފައިވާ ދެ ދަޢުވާއަކީވެސް ސިޔާސީ ދެ ދަޢުވާ ކަމުގައެވެ. އަދި އެ ދެ ދަޢުވާއަކީ އެއްވެސް އަސްލެއް ހަގީގަތެއް ނެތް ދެ ދަޢުވާ ކަމުގައިވެސް އެކޯލިޝަނުން ބުނެފައިވެއެވެ.\nއަދި އޭގެ އިތުރަށް ރައީސް ޔާމީނުގެ މައްޗަށް ކުއްލި ގޮތަކަށް ދަޢުވާ އުފުލުގެ ބޭނުމަކީ މިވަގުތު ޤައުމު ހިންގުމުގެ ނާޤާބިލުކަމުގެ ސަބަބުން ޤައުމުގެ އިގުތިސާދު ހަލާކުވެ އިޖުތިމާޢީ ފޭރާން ވީދިފައިވާ މި ދަނޑިވަޅުގައި، ސަރުކާރު ހުރިހާ ގޮތަކުން ފޭލިވަމުންދާތީ ކަމުގައެވެ. އަދި އެކަމުން އަރައިގަތުމުގެ ގާބިލުކަން ސަރުކާރުގަިއ ނެތުުން، ރައްޔިތުންގެ ހިތްހަމަނުޖެހުމާއި އުދާސް އިންތިހާއަށް ބޮޑުވުމުގެ ސަބަބުން، ރައްޔިތުން ފަރާތުން ކުރިމަތިވާ ސުވާލުތަކަށް ޖަވާބު ދިނުމުގައި ނުކުޅެދުންތެރިވުމާއެކު މީހުންގެ ވިސްނުމުގެ އަމާޒާއި މިސްރާބު ބަދަލުކޮށް، ސަރުކާރުގެ އެކްޓިވިސްޓުންނަށް ދައްކާނެ ވާހަކައެއް ހޯދައިދިނުމުގެ ބޭނުމުގައި ކަމަށެވެ.\nއަދި ރައީސް ޔާމީނުގެ މައްޗަށް ދަޢުވާއެއް އުފުލުމާއި ހުޅުމާލޭ ފަޅުގައި އަޅާފައި އޮތް ސަފާރީގައި ބިދޭސީ އަންހެނަކު ރޭޕުކުރި މައްސަލާގައި، ތުހުމަތުވާ ދެމީހުން ދޫކޮށްލުމުގައި ރައީސް ސޯލިހުގެ އަތްޕުޅެއް އޮތްކަމަށް ކުރެވޭ ތުހުމަތުތަކާއި އެކަމާ ގުޅިގެން ސަރުކާރަށް އަމާޒުވާ ހިތްހަމަނުޖެހުމާ ގުޅުން ހުރުމަކީވެސް އެކަށީގެންވާ ކަމެއް ކަމުގައި އިދިކޮޅު ކޯލިޝަނުން ބުނެފައިވެއެވެ.\n"މިފަހަކަށް އައިސް ރާއްޖޭގައި ބިދޭސީއަކު ރޭޕްކުރި މައްސަލައިގައި، ރޭޕް ކުރި މީހުންނަށް ދައުވާ ނުކޮށް ދޫކޮށްލުމުގައި ރައީސުލކްޖުމްހޫރިއްޔާގެ ސީދާ އަތެއްވާކަމަށް ތުޙުމަތު ކުރެވި އެކަމުގެ ހިތްހަމަނުޖެހުންވެސް ސަރުކާރަށް ކުރިމަތިވަމުންދާތީ ކަމަށްވެސް ބެލުމުގެ ފުރުޞަތު އެބައޮތެވެ." ބަޔާނުގައި ބުނެފައިވެއެވެ.\nއަދި ރައީސް ޔާމީނުގެ މައްޗަށް މިހާރު ކުރިމިނަލް ކޯޓުން އިއްވާފައިވާ ހުކުމަކީ އެހުކުމް އިއްވުމުގައި ސިޔާސީ ނުފޫޒުގެ ދައުރު އޮތް ހުކުމެއް ކަމުގައި ރާއްޖެއާއި ބޭރުގެ ފަރާތްތަކުން ގަބޫލުކުރާތީ އެކަމުގެ ސަބަބުން ސަރުކާރަށް ފިއްތުންތައް ކުރިމަތިވާތީ އެކަމުގެ ސަބަބުން ރައީސް ޔާމީން ދޫކޮށްނުލައި އިތުރު އަނިޔާ ދިނުމަށް ހިންގާ ސިޔާސީ ދަޢުވާއެއްކަން އެދައުވާއަށް ބަލައިލުމުން ވަރަށް ސާފުކޮށް އެނގޭ ކަމުގައިވެސް ކޯލިޝަނުން ބުނެފައިވެއެވެ.\nއެމްޑީޕގެ ގައުމީ މަޖިލީހަށް ކުރިމަތިލުމުގެ ފުރުސަތު މިއަންނަ ހޮނިހިރު ދުވަހު ހުޅުވާލަނީ\nދެން ރެސިޕީ | ޑޯނަޓް\nކުރު ވާހަކަ: ތީ ވިންދޭ މަގޭ....


SunOnline: Ballon d'Or: Ronaldo aa Messi ge machchah Modric kuri hoadhaifi\ndate_range ހޮނިހިރު 25 މޭ 2019\nބެލޮންޑިއޯ: ރޮނާލްޑޯއާއި މެސީގެ މައްޗަށް މޮޑްރިޗް ކުރިހޯދައިފި\nއަޙްމަދު މުޖްތަބާ 04 Dec 2018, 09:40\nމިފަހަރުގެ ބެލޮންޑިއޯ އެވޯޑް ހާސިލްކުރީ ލޫކާ މޮޑްރިޗް-- ފޮޓޯ: ބީބީސީ ސްޕޯޓްސް\nވޭތުވެ ދިޔަ 10 ވަރަކަށް އަހަރު ދުނިޔޭގެ ފުޓްބޯޅައިގައި ރަސްކަން ކުރަމުން އައި ޕޯޗްގަލް ތަރި ކްރިސްޓިއާނޯ ރޮނާލްޑޯއާއި އާޖެންޓީނާ ތަރި ލިއޮނަލް މެސީގެ އަޑު ކަނޑުވާލައި، މިއަހަރުގެ ބެލޮންޑިއޯ އެވޯޑް ރެއާލް މެޑްރިޑްގެ ކްރޮއޭޝިއާ ތަރި ލޫކާ މޮޑްރިޗް ވެއްޖެއެވެ.\nފްރާންސް ފުޓްބޯލްއިން ދޭ ފުޓްބޯޅައިގެ ޝަރަފްވެރި އެވާޑް، "ބެލޮންޑިއޯ" ފާއިތުވި 10 އަހަރު ތެރޭގައި ލިބިފައި ވަނީ ރޮނާލްޑޯއަށް ފަސްފަހަރު އަދި މެސީއަށް ފަސްފަހަރުއެވެ.\nމިއަހަރުގެ މޭމަހު ޖެހިޖެހިގެން3ވަނަ ފަހަރަށް ޗެމްޕިއަންސް ލީގު ހާސިލްކުރި، އުމުރުން 33 އަހަރުގެ މޮޑްރިޗް ވަނީ، ރަޝިއާގައި މިއަހަރު ބޭއްވި ފީފާ ވޯލްޑް ކަޕްގައި، ފުރަތަމަ ފަހަރަށް ކްރޮއޭޝިއާ ފައިނަލަށް ގެންދިއުމުގައިވެސް މުހިއްމު ދައުރެއް އަދާކޮށްފައެވެ.\nމިއީ މޮޑްރިޗަށް އެވޯޑް ވަރަށް ތިޔާގި އަހަރެކެވެ. އެގޮތުން އޭނާ ވަނީ، މިއަރު ފީފާއިން ދިން "ބެސްޓް ފީފާ ފުޓްބޯލް އެވޯޑް"ގައި ދުނިޔޭގެ އެންމެ މޮޅު ކުޅުންތެރިޔާގެ މަގާމާއި، ވޯލްޑް ކަޕްގެ އެންމެ މޮޅު ކުޅުންތެރިޔާގެ ގޮތުގައި ގޯލްޑަން ބޯލް އެވޯޑް ހޯދައިފައެވެ.\nމެސީއާ ރޮނާލްޑޯގެ ކުރިން، 2007 ވަނަ އަހަރު، އެންމެ ފަހުން މި އެވޯޑް ހާސިލް ކުރި ކުޅުންތެރިއަކީ އޭސީ މިލާންގެ ބްރެޒިލް ފޯވާޑް ކަކާއެވެ.\nމިއަހަރުގެ ހޫނު މޫސުމުގައި ރެއާލުން އިޓަލީގެ ޔުވެންޓަސްއަށް ބަދަލުވި ރޮނާލްޑޯއަށް މިފަހަރު ލިބުނީ ދެވަނައެވެ. އަދި މެސީ ހިމެނުނީ ލިސްޓުގެ ފަސްވަނައިގައެވެ.\nއެވޯޑް ހަފްލާއަށްފަހު މޮޑްރިޗް ބުނީ، އޭނާ ހޯދި ބެލޮންޑިއޯ އެވޯޑް ޚާއްސަކުރަނީ، ފާއިތުވި 10 އަހަރު ތެރޭގައި މެސީއާއި ރޮނާލްޑޯ ފިޔަވައި އެ އެވޯޑް ލިބުން ހައްގު ކުޅުންތެރީންނަށް ކަމަށެވެ. އޭގެ ތެރޭގައި ޒަވީ، އިނިއެސްޓާ އަދި ސްނެއިޑާ ފަދަ ކުޅުންތެރީންގެ ނަން އޭނާ ފާހަގަކުރިއެވެ.\nމުޅިން އަލަށް ތައާރަފްކުރި ފީފާ ވިމެން ބެލޮންޑިއޯ އެވޯޑް ލިބުނީ، ލިޔޯން އަދި ނޯވޭގެ ތަރި އާދާ ހެގަބާގްއަށެވެ.\nމީގެ ކުރީން ބެލޮންޑިއޯ ހާސިލްކޮށްފައިވާ ކުޅުންތެރީންގެ ވޯޓުން ހޮވާ ގޮތަށް 21 އަހަރުން ދަށުގެ އެންމެ މޮޅު ކުޅުންތެރިޔާއަށް މުޅިން އަލަށް މިފަހަރު ދިން ކޮޕާ ޓްރޮފީ އެވޯޑް ހާސިލްކުރީ ކިލިއަން އެމްބާޕޭއެވެ.\nބެލޮންޑިއޯ ގަދަ 10\nކެވިން ޑި ބްރޭނާ\nޔޫރަޕާ ލީގު ފައިނަލުގައި އެތައް ހާސް ސީޓުތައް ހުސްކޮށް\nގްރީޒްމަން ބާސެލޯނާއަށް ގެންނަން ބޭނުން: ރަކިޓިޗް


Saudi airport ah dhin drone hamalaagai 10 meehakah aniyaavejje\nސައުދީ އެއާޕޯޓަށް ދިން ޑްރޯން ހަމަލާ\nސައުދީ އެއަރޕޯޓަކަށް ދިން ޑްރޯން ހަމަލާގައި 10 މީހަކަށް އަނިޔާވެއްޖެ\nދެވަނަ ހަމަލާ ދިނީ ހޮނިހިރު ދުވަހުގެރޭ މެންދަމު\nފުރަތަމަ ހަމަލާ ދިނީ ހުކުރު ދުވަހުގެރޭގެ ވަގުތެއްގައި\nކައިރިކައިރީގައި ދެ ހަމަލާއެއް ދީފައިވޭ\n9 އޮކްޓޯބަރ 2021 | ހޮނިހިރު 14:15\nސައުދީގެ ކިންގް އަބްދުﷲ އެއަރޕޯޓަށް ދިން ޑްރޯން ހަމަލާ\nސައުދީ އަރަބިޔާގެ ދެކުނުގެ އަޒާާުނުގައިވާ ކިންގް އަބްދުﷲ އެއަރޕޯޓަށް ދިން ޑްރޯން ހަމަލާއެއްގައި 10 މީހަކަށް އެކި ވަރުގެ އަނިޔާވެއްޖެއެވެ.\nސައުދީ ސްޓޭޓް މީޑިއާއިން ރިޕޯޓުކޮށްފައިވާގޮތުން ކިންގް އަބްދުﷲ އެއަރޕޯޓަށް ޖައްސަޖައްސައިގެން ދެ ފަހަރެއްގެ މަތިން ޑްރޯން ހަމަލާ ވަނީ ދީފައެވެ. ފުރަތަމަ ހަމަލާ ދީފައިވަނީ ހުކުރު ދުވަހުގެރޭގެ ވަގުތެއްގައެވެ. މި ހަމަލާގައި ސައުދީއަށް ނިސްބަތްވާ6މީހަކާއި، ބަންގްލަދޭޝްއަށް ނިސްބަތްވާ3މީހަކަށް އަދި ސޫދާނަށް ނިސްބަތްވާ މީހަކަށް އެކި ވަރުގެ އަނިޔާ ވެފައިވާކަމަށް ވަނީ ރިޕޯޓުކޮށްފައެވެ.\nފުރަތަމަ ހަމަލާގައި 10 މީހަކަށް އަނިޔާވެފައިވާއިރު، ދެވަނަ ހަމަލާ ދީފައިވަނީ ހޮނިހިރު ދުވަހުގެރޭ މެންދަމުގެ ވަގުތުގައި ކަމަށް ވަނީ ރިޕޯޓުކޮށްފައެވެ. އެހެންނަމަވެސް މި ހަމަލާގައި އަނިޔާވެފައިވަނީ ކިހާ މީހުންނަކަށް ކަމެއް ރިޕޯޓުކޮށްފައެއް ނުވެއެވެ.\nސައުދީގެ ސްޓޭޓް ޓީވީން ބުނިގޮތުގައި ކިންގް އަބްދުﷲ އެއަރޕޯޓަށް އަމާޒުކޮށް ހަމަލާތައް ދިނުމަކީ އާންމު ކަމެކެވެ. ގިނަ ބަޔަކު ތުހުމަތުކުރާގޮތުގައި މި ހަމަލާއަކީ ޔަމަނުގެ ހޫސީ ޖަމާއަތުގެ ފަރާތުން ދީފައިވާ ހަމަލާއެކެވެ. އެހެންނަމަވެސް އެ ޖަމާއަތުގެ ފަރާތުން މި ހަމަލާގެ ޒިންމާ ނަގާފައެއް ނުވެއެވެ.\nސައުދީ އަރަބިޔާގެ ކިންގްޑަމަށް އަމާޒުކޮށް ހޫސީ ޖަމާއަތުން އަބަދުވެސް މިފަދަ އެކި ހަމަލާތައް ދިނުމަށް މަސައްކަތްކުރާކަމަށް ރިޕޯޓުކޮށްފައިވެއެވެ.\n2030 ވަނަ އަހަރު އަންނަންވާއިރު ސައުދީން ޖައްވަށް ދޫކުރާ ކާބަން ދެގުނަ މަދުކުރާނެކަމަށް ބުނެފި\nދެ ހަރަމަށް ވަކި އަދަދަކަށް މީހުންނަށް ވަދެވޭ ގޮތަށް އޮތް އޮތުން ނިމުމަކަށް!\nއުމްރާއަށް ދެވޭނީ ދެޑޯޒް ފުރިހަމަ ކޮށްގެން\nވެކްސިން ފުރިހަމަކޮށްފައިވާ މީހުންނަށް އުމްރާވުމުގެ ފުރުސަތު ހުޅުވާލަނީ


SunOnline: #VAAHAKA: Fire and Ice - 25\nއައިޝާ ނަސީމް 05 Aug 2019, 09:12\nއާޔާ އޭނަ ލައިގެން ހުރި އޮފީސްހެދުން ބަދަލުކޮށްލާފައި ރީތިހެދުމެއް ލައިގެން ހެދުމާއި ގުޅޭގޮތުން މެގެންޓާކުލައިގެ ބުރުގާއެއް އެޅިއެވެ. ލިޕްގްލޮސްއަކުން ތުންފަތުގައި ޖައްސާލުން ފިޔަވާ އިތުރު މޭކަޕެއްނެތަސް އޭނަގެ މޫނު ފުރިހަމައެވެ. އާޔާ ނުކުމެގެން ހިނގައިގަންނަން އުޅުނުތަނާ ބެލްކަނީގެ ދޮރަށް ގަދަ އައްޔެއް އެޅުނެވެ. ވިދުވަރުގެ އަލިކަމަށް ހީކޮށްފައި ބެލްކަންޏަށް ނުކުތީ ޔަގީންކޮށްލާށެވެ. ފެނުނު މަންޒަރަކުން އާޔާގެ ރޫހުވެސް ރޫރޫ އަޅައިގަތެވެ. ކަރުފަޅައިގެންދާހާ ބާރަށް ހަޅޭއްލަވައިގަތް އަޑު ގޭގެ ހިމޭންކަން މުގުރާލައިފިއެވެ. ބިރުން ހިތް ހަލާކުވާފަދަ ގޮތަކަށް ހުރި ސޫރައެކެވެ. ކަޅު އެންދެރިގަނޑެއްހެން ހުރި އެ ދިގު ރުކެއްވަރު މީހާގެ ދެލޮލުން ރަތްކުލައިގެ ހުޅުތައް ދޫތަކެއް ފަދައިން އެކިފަރާތްފަރާތަށް ނެރޭއިރު ބޮލުގައި ހުރި ދެދަޅު ދިމާލަށް އެހެރީ ފެންނާށެވެ.\n"އާޔާ އަހަރެން މިއައީ ވާހަކައެއް ބުނަން. އާރްޔާ މަރައިލި ކަމަށް އެ ފެނުނު ހާދިސާއަކީ ހަގީގަތެއް ނޫން......އިންސާނެއްގެ ސިފަ ޖެހިގެން ޝައިތާނެއް ހުރެދާނެ. އަދި އިންސާނެއްގެ ގައި ތެރެއަށްވެސް ވަދެދާނެ. މިކަމުގައި އާރިޒްގެ ކުށެއް ނުވޭ...................." އެމީހާ ވާހަކަދައްކާއިރު ހީވަނީ ގުގުމައިގެން ދާހެންނެވެ. ބަރުބަރު އަޑެކެވެ. އެ އަޑު އިވުނު މީހެއްގެ ގައިންވެސް ހީބިހި ނަގާވަރުވިއެވެ. އެ ޝައިތާންގެ ބަސްކޮޅާއެކު ބަލަބަލާ ހުއްޓާ ދުންކޮޅަކަށްވެ ލޯމަތިންގެއްލުނެވެ. ޖިންނި ޝައިތާނުން ދެކެ އިންތިހާއަށް ބިރުގަންނަ ކުއްޖާއަށް އެކަމުން ލިބުނީ ޝޮކެކެވެ.\nއާޔާ ހޭކަނޑާލާފައި ދުއްވައިގަތްތަނާ މީހެއްގެ ގައިގާ އަޅައިގަތެވެ. އާޔާ ވިއްސައިގެން ނުދިޔައީ އެމީހަކު ހުޝިޔާރުކަމާއިއެކު ހިފެހެއްޓީމައެވެ. ކުރިމަތީގައި ހުރި އާރިޒް ފެނުމާއެކު ގެންފައިވާ ބިރު ފިލަން ސިކުންތުކޮޅެއްވެސް ނުނެގިއެވެ. އާރިޒްގެ އަތުގެ ހިމާޔަތް ލިބުމުން ޝައިތާނުން ދެކެ ގަންނަ ބިރު ހަދާންނެތިއްޖެއެވެ. ދެމީހުންނަށް އެކަކު އަނެކަކުގެ ލޮލަށް ބަލަހައްޓައިގެން އިރުކޮޅަކު ތިބެވުނުއިރު ހިތުގެ ވިންދުވެސް ހަމައެއް ލަމައެއްނެތި ތެޅެންފެށިއެވެ.\n"ސޮރީ...." އާރިޒް ހިތް ހަމަޔަކަށް އަޅުވާފައި ދުރަށް ޖެހުނެވެ.\nއާޔާއަކީ ބޮޑުބޭބެގެ ދަރިއެއްކަން އެނގުނަސް އެދެމީހުންގެ ދޭތެރޭ ލެވިފައިވާ ފާރު ކުރިއަށް ވުރެ ބޯކަމުގައި އާރިޒްދެކުނެވެ. އާޔާއަކީ ދުވަހަކު މިލްކުވުމެއް ނެތް އަންހެންކުއްޖެކެވެ. އަމިއްލަ ބަދުނަސީބާއިމެދު ހިތާމަކޮށްފައި އޭނަ މިހިރީ އާޔާއަކީ މާޒީގެ ސަފުހާއެއްކަމަށް ނިންމާފައެވެ.\nއާޔާއަށް އެލޮލާއި ހަތަރުކަޅި ހަމަކުރެވުނުއިރު އެލޮލުން ފެނުނު އަސަރާއި ބަލައިލިގޮތް އާޔާގެ ހިތަށް ލޮޅުމެއް ގެނުވިއެވެ. އެހިނދުކޮޅު ދުވަހަކުވެސް ހިތަކުން ނުފިލާނެއެވެ. ދެމީހުންގެ ހިތުގައި އެއް އިހުސާސެއް ލައްވާފައިވާފަދައެވެ.\nއާޔާ އިތުރު އެއްޗެކޭ ބުނުމެއްނެތި ނިކުމެގެންގޮސް ސިޓިންރޫމާއި އަރާހަމަވިއެވެ. އޭރު މާމަ ކޮންމެވެސް މީހެއްގެ ގައިގާ ބައްދާލައިގެން ހުރެ ރޮނީއެވެ. މާމައަށް އެހާވަރުން ޚާއްސަމިވީ ކާކުކަން ދެނެގަންނަން ކައިރިއަށް ޖެހިލުމުން ސިހޭގޮތްވިއެވެ. ބައްޕައާއި ތަފާތެއް ނެތް މީހެކެވެ. ބައްޕަގެ މޫނަށް ބަލާލާފައި އެމީހަކަށް ބަލައިލުމާއެކު މިއީ ބޮޑުބޭބެ ޖާސިމްކަން ދެނެގަންނާކަށް ސިކުންތުކޮޅެއްވެސް ނުނެގިއެވެ.\n"ހީޒް އެލައިވް؟ " އާޔާއަށް އަހާލެވުނެވެ.\nފުރުގާން އޭނަގެ ދަރިފުޅު އާޔާ ބޮޑުބޭބެ ޖާސިމްއަށް ތައާރަފުކޮށްދިނެވެ.\n"އިޓްސް އެ ލޯންގް ސްޓޯރީ ދަރިފުޅާ. އަންކަލް ޖާސިމް ބެ މިހިރީ ދުނިޔޭގައި. މި އާއިލާއަށް މިހާ ބޮޑުއުފަލެއް ނުލިބޭނެ. މާމަ އަބަދުވެސް ބުނަމުން އައީ މޫދުން ނެގީ އެހެން މީހެއްކަމަށާއި މާމަގެ ޖިމީ މަރުނުވާކަމަށް. މަންމައަކަށް ހީވާނީ ރަގަޅަށޭ ބުނެއެއްނު.................." ފުރުގާންގެ މޫނުމަތިންވެސް ފެންނަނީ މިއިން ޒަމާނެއްގައިވެސް ނުފެންނަފަދަ އުފާވެރިކަމެކެވެ. ޖާސިމް އާޔާއާއި ސިއެނާއާއި ސަމާސާކޮށް ވާހަކަދެއްކީ ނިކަން ލޯބިންނެވެ. ފުރުގާންގެ ދަރިފުޅު އާރްޔާ މަރުވެފައިވާ ވާހަކަ ޖާސިމްގާތު އެކަކުވެސް ނުބުނެއެވެ. ޖާސިމްއަށް ލިބިފައިވާ އުފާތައް ފަނޑުކޮށްލަން އެކަކުވެސް ނޭދެނީއެވެ.\n"ހެލޯ ޑޮކްޓަރ އާޔާ....." ދަންނަ އަޑެއް އިވުމުން އާޔާ އެނބުރި ބަލައިލިއިރު ފަހަތުގައި ހެވިފައި ހުރީ އާރިކްއެވެ. އާރިކްއާއި އާރިޒް މިފަދަ އާއިލީ އުފާވެރި ވަގުތުކޮޅެއް ފަނޑުކޮށްލަން އައީ ކީއްކުރަންހެއްޔެވެ؟ " އަހަރެން ވަރަށް އަޖައިބުވެއްޖެ ދެމީހުން ކަޒިންކަން އެނގުނީމަ. ޝޮކިން ދޯ..އެކަކުވެސް އެވާހަކަ ނުބުނޭ ދޯ. މި ބޭޑް ނިއުސް ބްރޭކް ކުރާނެ މީހަކީ މަ ކަން ނޭގޭ. އޮފިޝަލީ އަމް ޔޯ ކަޒިން....... އަހަންނަކީ ޖާސިމް މަހުމޫދު ސުލްތާންގެ ދޮށީ ދަރި ޑޮކްޓަރ އާރިކް......"\nއާޔާ އަނގަ ހުޅުވުނުގޮތަށް ދެލޯ ތަންމިނަށް ހުޅުވާލައިގެން ބަލަން ހުރިގޮތުން އާރިކް ހިނި އައެވެ.\n"ކްލޯޒް ޔޯ މައުތް. މެއްސެއް ވަދެފާނެ ތި ބޮޑު ބޮޑު އަނގަޔަށް..." އާރިކް ބުނެލިއެވެ. "މީހާކުޑަޔަސް ބޮޑު އަނގައެކޭ ދެއްވާފައިވަނީ......."\nއާޔާގެ މޫނު ޓޮމާޓޯއެއްހާ ރަތްވިއެވެ. ހުރިހާ އެންމެން ތެރޭ ވެސް މި އަނގަގަދަ އާރިކް އޭނައާއި ދިމާކުރީ ކީކޭ ހިތަށް އަރާފައި ހެއްޔެވެ؟ މީހަކު ލަދުން ހަލާކުނުވާވަރެއް ނޫނެވެ. ގަތް ލަދު ފޮރުވަން ހީގަނެފައި އާޔާ ސަލާމް ކޮށްލަން އަތްދިއްކޮށްލިއެވެ.\n"ވެލްކަމް ޓު އަވާ ފެމިލީ ޑޮކްޓަރ އާރިކް...."\n"އާރިކްބެ ދެން ތިވަރު ނުކޮށްބަލަ.....ދޮންތީ..އަސްލުވެސް ޖާސިމް އަންކަލް ގެ ޓްވިންސްއިން ތިބޭކަމާއި އެއީ އާރިކް އަދި އާރިޒްކަން މިއެނގުނީ ކިރިޔާ........." ސިއެނާ އާޔާގެ އަތުގައި ހިފާލަމުން ހިނިތުންވެލިއެވެ.\n"ނޯ ނޯ ނޯ...." އާޔާއަށް ހިތާހިތުން ކިޔައިލެވުނެވެ.\nއެންމެން މިހާ އުފަލުން ތިބި ވަގުތެއްގައި އޭނަ ޖާސިމްގެ ހިތް ކުޑަވާގޮތަށް އާރިޒްގެ ވާހަކަ ދައްކާހާ އަމިއްލަ އެދުން ބޮޑެއް ނުވިއެވެ. ކެތްތެރިވެލާފައި އޭނަ ހީލަމުން ޖާސިމް އާއި ސަލާމްކޮށްލިއެވެ. އިހުތިރާމްއާއި ލޯބި އެކުލެވޭފަދަ ބަސްތަކެއް ދެމީހުންނަށް ބައްދަލުކުރެވުނެވެ. އާޔާ އާރިކްއަށްވެސް މަރުހަބާކިއެވެ. މިކަމުގައި އާރިކްގެ ކުށެއް ނުވޭތާއެވެ. ކުށްވެރިއަކީ އާރިޒްއެވެ. ނަމަވެސް އޭނައާއިދިމާވި ޝައިތާނާ ބުނި ގޮތުން ވިއްޔާ ލޮލަށް ދައްކާލީ އެހެން މަންޒަރެކެވެ. އެބުނި ބަހުގެ މާނައެއް އަދިވެސް އޭނައަށް ނޭގެއެވެ. މިއީ ހަމަ ގާތިލެއް ހެއްޔެވެ؟ މިހިރަ މަޑުމައިތިރިކަމާއި ރީތިކަމުގެ ނިވަލުފައި ފިލާ ހުރި އެނުބައި ޝައިތާނާ ހެއްޔެވެ؟ކޮންމެފަދަ މީހެއްކަމުގައި ވިޔަސް ހިތުގައި ނަފްރަތު އުފައްދަން ކުރާ މަސައްކަތަށް ހުރަސް އަޅަނީ ހިތުގެ ކަނުގައި އަބަދަށްޓަކާ އެވާ ފުން ލޯތްބެވެ. އަމިއްލަ ހިތަށްވެސް އެކަން ސިއްރުކުރަން އާޔާ މަސައްކަތްކުރި ކަމުގައިވިޔަސް އެކަން ކާމިޔާބެއް ނުވެއެވެ.\nއެންމެން އެންމެނަށް ތައާރަފުވުމަށްފަހު ކެއުމަށް އިންސާފު ކުރެވެމުން ދިޔައިރު ޖާސިމްގެ ލާނެތްކަން އެންމެނަށް އެނގުނެވެ. އާރިކްފަދައެވެ. އޭނަ ނެތި ވީ ދުވަސްތަކުގައި ހިނގި ކަންތައް ފިލިން ފިލިއަށް ކިޔައިދޭން އެދުނެވެ. އެވަރުންވެސް ޖާސިމްގެ ފަރާތުން އޭނަގެ މާޒީ އެނގޭވަރެއް ނުވިއެވެ. ކުދިންނަށް ލިބިދާނެ ޝޮކަކަށްޓަކާ އޭނައާއި ޒަންދު ޕަރީގެ ހާދިސާ އަދި ފާޅުކުރާ ވަގުތު ނުޖެހޭކަމުގައި ހަރު މީހުން ދެކުނީއެވެ.\nބަލްސަމް ރުޅިއައިސްގެން ރޫރޫއަޅާގޮތްވި ނަމަވެސް ހިތުގައި ފުރުގާންއަށްޓަކާ ވާ ލޯބީގެ ސަބަބުން ފާޅުގައި ޒުވާބަކަށް ދާކަށް ނުކެރުނެވެ. މިކައިވެނީގައި އެއް އިރެއްގައި ރެދުލާފައިވާއިރު ދެވަނަފަހަރަށް ކުނިޖެހުމުގެ ފުރުސަތެއް ދޭކަށް އޭނަ ނެތެވެ.\n"އޯކޭ އައިމް ސޮރީ އެބައުޓް ދިސް. އަހަރެންގެ ދެވަނަ އަންބަކާއި ތިންދަރިން ތިބި ވާހަކަ ނުބުނީ މަސްލަހަތު ގެއްލެން ބޭނުންނުވާތީ. ރައިނާ ޒައިރާ އަދި ރަނީންއަކީވެސް އަހަރެންގެ ދަރިން........" ފުރުގާންގެ ފޯނުގައި ހުރި ގެލެރީ ދައްކާލިއިރު ކޮންމެވެސް ވަރެއްގެ ކުށްވެރި އިހުސާސްތަކެއް ކުރެވުނެވެ. ތިން އަންހެންކުދިންވެސް އެހާ ރީއްޗެވެ. ކުއްޖަކަށް ދޫކުރާނެ ކުއްޖަކު ނެތެވެ.\n"އެކަމަކު ކީއްވެތަ؟ ކޮންކަމެއް އުނިވެގެން..މިހެން ހަދަން ހެޔޮވާނީ ކިހިނެއް. މިވަރަށް ވަފާތެރި އަންބެއް ފުރުގާންއަކަށް ނުލިބޭނެ. ...." ބަލްސަމްގެ އަޅި ދެލޮލުގައި ބޮޑެތި ކަރުނަ ގަނޑެވެ.\n"ބެލްސް އަށް ނޭގިވިޔަސް ޚިދުމަތްތައް ފުރިހަމަކޮށް ނުދެވުނު................." ފުރުގާން ކޮޅަށް ތެދުވެއްޖެއެވެ. " އަހަންނަށްވެސް ދެން އަބަދަކު މަލާއިކަތެއްހެން ނުހުރެވޭނެ ދޯ........................."\n"ވަޓް؟ "ބަލްސަމްއަކަށް ނޭގުނެވެ.\n"އެވާހަކަ ފަހުން ދައްކަމާ....."\nބަލްސަމްގެ މޭގައި ރިއްސައިލިއެވެ. އޭނައާއި ބެހޭގޮތުން ފުރުގާން އެބުނި އެއްޗެއްގެ މާނަ ވިސްނަ ވިސްނާ ނޭގުނެވެ. އެހެން އަންހެނަކު ފުރުގާނަށް ތިން އަންހެންދަރިން ވިހޭކަން އެނގުމުން އޭނަގެ ހިތަށް ކޮށްފައިވާ ފުން އަސަރުތައް ހަސަދަވެރިކަމުގެ ސިފަ ޚިޔާރުކޮށްފިއެވެ. އާރްޔާ މަރުވުމުން ފުރުގާންއަށް އެހާ ބޮޑުވަރު ނުވީ ދަރި ފަތްޗެއް އޮތީމައެވެ. އާޔާއަށް ކަމެއްވިނަމަ އޭނަ މޮޔަވާނެއެވެ. ބަލްސަމް ކަރުނަތައް ހުއްޓަން ކުރި މަސައްކަތް ވީ ބޭކާރެވެ.\nއާޔާ ކޮޓަރިއަށް ވަދެފައި އެންމެ ކުރިން ވުޟޫކޮށްލައިގެން މުސައްލަމަތީ އިށީނެވެ.މި ބޮޑެތި އިމްތިހާނުތަކުގެ ސަބަބުން ހިތް މަރުވިޔަނުދީ ކިރިޔާވެސް ދިރުމާއި އުއްމީދު ގެނުވަނީ ހެއްދެވިފަރާތަށް އޮތް އިތުބާރެވެ. އެގުޅުން ނެތްނަމަ އޭނަ މޮޔަވެދާނެއެވެ.\nއެންމެ ފުރަތަމަ ކައިވެނި ކުރީ އަޒިކިއަލް ކިޔާ ޒުވާނަކާއެވެ. އެއްބަފާ ބޭބެކަން އެނގުމުގެ ކުރިންވެސް އެދެމެދުގައި ގުޅުމެއް ނެތެވެ. އަޒިކިއަލް ބަދަލު ހިފަންވެގެން ކުރި ކަމެއްކަން އެނގުމުން އާޔާގެ ހިތުގައި ރުޅިވެރިކަން އުފެދުނެވެ.\nދެން ހުރީ އާރިޒްއެވެ. އޭނަވެސް މިވީ ދެބެންގެ ދެދަރި ޒުވާނަކަށެވެ. ނަމަވެސް މަހުރަމެއް ނޫނެވެ. ވީއިރު ކައިވެނި ކުރެވިދާނެއެވެ. ނަމަވެސް އޭނަވަނީ އާރިޒް އޭނަގެ ދިރިއުޅުމުން އަބަދަށްޓަކާ ދުރަށް ފޮނުވައިލާފައެވެ. ނަމާދުކޮށް ނިމިގެން އޭނަ ދެއަތް އުފުލާލައިގެން އިނދެ ދުޢާކޮށް އެދުނީ ހިތަށް ތަސައްލީ ދެއްވުމަށެވެ. ލިބެމުންދާ ހިތާމަތަކުން ސަލާމަތްކޮށްދެއްވުމަށެވެ.\nއާޔާ ނަމާދުން ނިމިގެން ދޮޅިރީތިކޮށް ފަތްޖެހިއެވެ.\n"އަހަރެންގެ ބަދުނަސީބާއި ހިތާމަތަކަކީ އަމިއްލައަށް ހޯދައިގަތް އެއްޗެއް. އަޅުކަންތައްތަކާއި ދުރަށް ދެވުނީ. ދުޢާކޮށްލީމަ މައި ހާޓް އިޒް ފައިނަލީ އެޓް ޕީސް. އިރާދަކުރެއްވިއްޔާ ހިތަށް ހަމަޖެހުން ލިބިއްޖެ. އަސްލުވެސް އެންމެ ހިތަށް ހަމަޖެހުން ލިބޭކަމަކީ ގިނަގިނައިން ހެއްދެވި ފަރާތްމަތިން ހަދުމަކުރުން. ގިނަގިނައިން ޒިކުރުކުރުން........" އާޔާ ހިނިތުންވެލިއެވެ.\nނޫރިއާގެ އެނދުގެ މަގަތުގައި ޖާސިމް އިށީދެލައިގެން އިންއިރު އޭނަގެ އަތުގައި ހުރީ މޭވާތަށްޓެކެވެ. ޑްރެގަންފުރުޓްގައި ހުންނަ ކުލައަކީ ޒަންދުގެ ފެވެރިޓްކުލައޭ ޖާސިމް ހިތަށް އެރިއެވެ. މަންމައާއި ފުރުގާން މިއަދު އޭނަ ގެނެސް ދެއްކި ވާހަކައިން ޖާސިމްގެ ހިތަށް ބިރުވެރިކަން ވަނަސް އޭނަ ހުރީ ބޭރުފުށުން ހީލަ ހީލައެވެ. އަބަދު އުފާވެރިކޮށް ފެންނަ ޒުވާނާގެ މިޒާޖު އަދިވެސް ބަދަލެއްނުވެއެވެ.\n"ޔަޕް މަންމާ އަޅުގަނޑު ތިކަމާ ގަބޫލު. ޖިންނިންނާއި އިންސާނުން އެކީގައި އުޅެން ދީން ހުއްދަނުކުރޭ. ޒަންދުއާއިއެކު އާރިކްއެވަނީ އެމީހުންގެ ދުނިޔޭގައި. އަޅުގަނޑަށް އާރިޒްލިބުނީ. އާރިޒްގެ ގެ ހަށިގަނޑުގާ ޖިންނިންގެ ކަމެއްނެތްކަން ނަސީބު. ވީމަ އަޅުގަނޑު އިރާދަކުރެއްވިއްޔާ މަންމަ ދޫކޮށްފައެއްނުދާނަން. އުމުރުގެ ބޮޑުބައި ހޭދަވީ ލޯބިވާ މީހުންނާއި ވަކިން. ފިލާވަޅެއް ލިބުނީ. އަބަދަށް މަންމައާއިއެކު ވާނީ....." ޖާސިމް އޭނަގެ މަންމަގެ ނިތްކުރީގައި ބޮސްދިނެވެ. ނޫރިއާގެ ލޯ ތެމުނީ އުފަލުގެ ކަރުނުންނެވެ.\n"ޝުކުރިއްޔާ މަންމަގެ ލޯބިދާ ދަރިފުޅާ...."\n"މަންމާ މިހާރު މިހިރަ ކުއްޖާ ހުންނާނީ ނިކަން ޖޭވެފަ މަންމަ ބޮޑަށް އަޅުގަނޑުދެކެ ލޯބިވާތީ." ޖާސިމް ފުރުގާންއާއި ދިމާލަށް އެއް ލޯ މަރައިލިއެވެ.\n"އެހެންނުވާނީ. އަހަންނަށް އަދިވެސް ތިއީ އަހަރެންގެ ކޮއްކޮކަމަށް ޔަގީނެއްނުވޭ. ކިހިނެއް އެނގެނީ ޖިމީ ކާލާފައި އެސިފަ ޖެހިގެން ހުރި ފުރޭތައެއް ނޫންކަމެއް............" ފުރުގާން ސީރިއަސްވެލިއެވެ. "އަދިވެސް ކިޔާނުދެމެއްނު އެމީހުންގެ ދުނިޔޭގެ ވާހަކަތައް..."\n"ނަތިން މަޗް. އައި ވޯޒް ޑިޕްރެސްޑް. ޕްރިޒްނާއަކަށް ކޮން ސްޓޯރީސްތަކެއް އޮންނާނީ. ހަތަރު ފާރަށް ބަލަން އޮވެ ފާޑަކަށް ބޯ ގޮވީ. އެނީވޭސް ބްރަދާ ޝްރިންކަކަށް ވިކަމީ މަގޭ ނަސީބު......." ޖާސިމް ހިނިގަނޑެއް ޖަހައިލިއެވެ. "އެކަމަކު އަހަންނަށް ސަޅި ކަމެއް ދަސްވި. ޖިންނިންގެ އެ ގަބީލާގެ މީހުންގެ ބަހުރުވަ ދަސްކުރިން......"\n"ދަރިފުޅުމެން ހަޔާތުން އެބާބު ފޮހެލާ. މި މާތް ދީނުގައި ހުއްދަކަމެއްވެސް ނޫނެއްނު ދޯ. އިންސާނުންނާއި ގުޅިގެން ދަރިފަސްކޮޅު އާލާކުރަންވީ......." ނޫރިއާގެ ވާހަކަ ހުރިގޮތުން ޖާސިމްއަށް އެއްކަމެއް ޔަގީންވިއެވެ. މަންމަ އޭނައަށްޓަކާ ހަޔާތުގެ ބައިވެރިއެއް ނުހޯދާނެ ގޮތަކީ ނެތްގޮތެކެވެ. ޒަންދުއާއި އޭނަގެ ގުޅުން ކަނޑާލުމަކީ އޭނައަށް ކުރެވޭނެކަމެއް ނޫނެވެ. އެއީ އޭނަގެ ލޯތްބެވެ. އަންހެނުންނެވެ. ދަރިންގެ މަންމައެވެ. ޒަންދުއާއި އޭނަވެސް މަސްލަހަތަށް ބަލާފައި ގުޅުން ކުރިއަށް ގެންދަން ނިންމީ ލޯތަކަށް ސިއްރުންނެވެ. ޒަންދުއާއި އެކު އާރިކްވެސް ގެންދިޔަ ނަމަވެސް ޒަންދު އަދި އާރިކް ކޮންމެ ރެއެއްގަައި ދުނިޔެއަށް ފައިބައެވެ. ޖާސިމް އަދި އާރިޒްއާއިއެކު ވަގުތުތައް ހޭދަކުރެއެވެ. އެއީ އެންމެނަށްވެސް ސިއްރުކުރެވިފައިވާ ބާބެކެވެ.\nހަނދުވަރު ނިކަން ރީތި ރެއެކެވެ. ޖަނާހުއާއި އާރިޒް މަސްފިހެން ބޮޑު އަލިފާންގަނޑެއް ރޯކޮށްލައިގެން ތިއްބާ ގަސްތަކުގެ ތެރެއިން ނިކުމެގެން އައީ އާރިކްއެވެ. އާރިކް ދެޒުވާނުންގެ ގައިގާ ބައްދާލިއެވެ.\n"ކީއްކުރާނީ. ފެމިލީގެ ޑިޒިޝަނަށް އަހަރެމެން އެއްބާރުލުން ދޭންޖެހޭނެ. އެކަމަކު މިއަންނަނީނު މަޖާގަނޑުގައި ބައިވެރިވާން. އެނީވޭސް ދެން އިންސާނުންނަކަށް އަހަރެން ނުފެންނާނެ. ފެންނަން ބޭނުން މީހަކަށް ނޫނީ. ޑޮކްޓަރ އާރިކްއިޒް ގޯން...." އާރިކް ބުނެލިއެވެ."އެއްކަލަ ފިނޑި ގްރޫޕް މިގެއަށް އެބަވަދޭ ދަގަނޑާއި ވަޅިއާއި ހަތިޔާރު ހިފައިގެން..ހެހެ.."\n"ކިހިނެއް އެނގުނީ.." ޖަނާހު ވަށައިގެން ހޯދާލިއެވެ.\n"ޖަނާ. އަހަންނަށް ޖަނާމެންނަށް ލިބިފައި ނުވާ ބާރު ލިބިފައިވާކަން ހަނދާން ނައްތާނުލައްޗޭ...." އާރިކް ޖަނާހުގެ ކުރިމަތީގައި ހުރެފައި ކުއްލިއަކަށް ދުންގަނޑަކަށްވެ ލޯމަތިން ގެއްލުނެވެ. ޖަނާހު އޭނަގެ ރޫހާނީ އެކުވެރިންނާއިމެދު ފަޚުރުވެރިވިއެވެ.ކޮންމެ ކޮންމެ މީހަކަށް މިކަހަލަ ނަސީބެއްވެސް ނުލިބޭނެއެވެ. ޖަނާހު ލޮނުމިރުސްލާފައި ހުރި މަސްތައް އުލުގައި ޖަހަން ފެށިތަނާ ކުއްލިއަކަށް ފަހަދުއާއި އޭނަގެ ގޭންގު އެތަނަށް ވަދެގަތްތަން ފެނުމުން ޖަނާހު ނިކަން ހަމަޖެހިލާފައި އަމާންކަމުގެ ނިޝާން ދައްކައިލިއެވެ. ފަހަދުމެންނަށް އެންމެ ރަގަޅުވާނީ އެމީހުންނާއި ދުރުން އުޅުމުން ކަމަށާއި ލިބިދާނެ ގެއްލުމަކަށް ޖަނާހު ޒިންމަ ނުވާނެކަމުގައި ރީތިކޮށް ވިސްނައިދިނުމުން އަދި ފަހަދު އަރައިގަތީ އަމަށަކު ރުޅިއެއްނޫނެވެ. އޭނަ ލޮލުން އިޝާރާތްކޮށްލުމާއެކު ދިހަމީހުން އެއްކޮށް ތޫނު ހަތިޔާރާއެކު އާރިޒްމެން ކޮށައިލުމުގެ ނިޔަތުގައި އަރައިގަތެވެ. އެއާއެކު ހަނދުވަރުގެ އަލިކަން ކުއްލިއަކަށް ކެނޑި ކަޅުފޮރި ރެއަކަށް އެހިސާބު ބަދަލުވެ އަލިފާންގަނޑުތައް ނިވުނެވެ. ލޮލުގެ ހެކަވެސް އެނގެނީއެއް ނޫނެވެ. އެހާލުގައި ތިއްބާ އަނިދރީގެ ތެރެއިން އެ ދިހަމީހުންނާއި ދިމާކޮށްލީ ބާރުގަދަ އެންމެ މަޚުލޫގެކެވެ. އޭނަގެ ގާތުގައި ދެންމެ ވިހޭ ކުއްޖާފަދައިން އެއްވެސް އާރެއްބާރެއްނެތި އޭނަ ބޭނުންގޮތެއް ހަދައިލެވުނެވެ. ހަނދުން ވިލާގަނޑު ކެހިލިއިރި ދިހަމީހުން ތިބީ މަގުމައްޗަށް ގުޅައަކަށް ޖަހާފައެވެ. ބޮޑެތި ޒަޚަމްތަކާއެކުގައެވެ. އިރުކޮޅެއް ނުވަނީސް އެތަނަށް މީޙުން އެއްވެ އެމްބިއުލެންސްއަށް ގުޅިއެވެ. ފަހަދު ހޭއެރުމާއެކު ވަށައިގެން ހޯދާލެވުނީ ބިރުވެރިގޮތަކަށެވެ. އަދިރިކަމުގެ ތެރެއިން އޭނައަށް ހަމަލާދިނީ އިންސާނެއްނޫންކަން އޭނައަށް ޔަގީނެވެ.އިންސާނަކު އެހާ ކުޅަދާނައެއް ނުވާނެއެވެ. އޭނަ ބޯމަތީ އަނބުރަ އަނބުރަފައި ފަޒާގެ ތެރެއަށް މައްޗަށް އެއްލާލިގޮތަށް ބޯޅައެއްހެން އަރައިގެން ދިޔަގޮތަށް ތިރިއަށް އައި ބާރު ސްޕީޑަކީ ސައިކަލެއް ފުލް ސްޕީޑުގައި ދަނިކޮށް ވިއްސައިގެން ދިޔުމުން ދާނެ ބާރުމިނެވެ. އަދި ބިންމަތީ ޖެހުމުގެ ކުރިން އޭނަގެ ގައިގާ ހިފަހައްޓާފައި ކަންފަތް ބުޑުގައި ބުނެލި ޖުމްލަ އަދިވެސް ގުގުމާފަދައެވެ.\n"ދެވަނަ ފަހަރަށް ލޫސީއާއި ޖަނާއައި ނުބެހެއްޗޭ. ހުރިހާ ކަށިތައް ބިންދާލާނަން..."އެއީ އާރިޒް އަދި ޖަނާހުގެ އަޑެއް ނޫނެވެ. އިންސާނީ އަޑެއްވެސް ނޫނެވެ. އޭނަ ވަރުގެ ފިރިހެނަކު ނެތްކަމަށް ގަބޫލުކޮށްގެން ހުރި ހުރުން މި މަޚުލޫގު ނެތިކޮށްލާ އޭނަގެ ބާރެއްނެތްކަން ހާމަކޮށްފިއެވެ.\n"ކިހިނެއް ހަދަންވީ....ރިވެންޖް؟ " ޖެހިގެން އޮތް އެނދުގައި އޮތް ސަނީ އަހައިލިއެވެ.\n"ނޫން. އެމިހުން މޮޅުވީ..އެ ޗެޕްޓާ ކްލޯޒްކޮށްލާ.."ފަހަދުގެ އަނގަމަތި ދުޅަކަމުން ވާހަކަދެއްކޭވަރެއްވެސް ނޫނެވެ. މުޅި މޫނު އެއްކޮށްހެން ބެންޑޭޖުކޮށްފައިވާއިރު އޭނައެކޭ މަމީއެކޭ ތަފާތެއް ނެތެވެ. ހުރިހާ ކަށިކޮޅެއްގައި ވަކިން ރިއްސައެވެ. ސަނީ ބޯ ޖަހައިލިއެވެ.\nޖާސިމް އެނބުރިއައުމުގެ އުފަލުގައި ބޭއްވި ހަފްލާ އޮތީ ސްވިޒަރލޭންޑުގައެވެ. ގޯތިތެރޭ ގޮނޑިތައް ބަހައްޓާފައި ހުރިއިރު ޚާންދާނުގެ އެތައް މެމްބަރުންނެއް އަންނަމުން ދިޔައެވެ. މިއުފާވެރި ހަފްލާއަށް ފުރަތަމަ ފަހަރަށް ފުރުގާންގެ ދެވަނަ އަނބި އަދި ތިންކުދިން ރަނީން ޒައިރާ އަދި ރައިނާވެސް އައުމުން އިތުރަށް އުފާވެރިކަން ލިބުނެވެ. ބަލްސަމް ގަދަކަމުން ހިނިތުންވެގެން ހުރިއިރުވެސް އޭނަގެ ހިތް ރޮނީއެވެ. ކުރެވުނު ކުށެއް ނޭގުނީއެވެ. ފުރުގާން އޭނައަށް ސިއްރުން ދެވަނަ އަންބެއް ހޯދީ ކީއްވެކަން އަދިވެސް ނޭގުނީއެވެ. އެ ސުވާލު ކުރާނެ ހިތްވަރެއްވެސް އެފަހުން ނުލިބުނީއެވެ. އާރިޒްގެ ހަގީގީ މާމަކަމުގައި ނުވިޔަސް ބަލާބޮޑުުކުރި ޝަކީރާގެ އިތުރުން މާމަގެ "ބެސްޓްފްރެންޑް" ދަލޭކަވެސް އެ ހަފްލާއަށް ގެނައެވެ. އަޒިކިއަލް ފެނުމުން އާޔާ މިފަހަރު ލަދެއްނުގަނެއެވެ. ބޭބެއެއްގެ ހައިސިއްޔަތުން ބަލައިގަނެ އިހިތުރާމްއާއެކު ވާހަކަދައްކާ ހެދިއެވެ. އެންމެން އުފާވެ ހީހެދިއިރު މޮޅިވެރިކަން ފެންނަ މަދު ބަޔަކު ތިއްބެވެ. އާޔާ މަޑުމަޑުން ހިނގާލާފައިގޮސް ވޯލްނަޓް ގަސްދަށުގައި ހުރި ގޮނޑިއެއްގައި އެކަނިމާއެކަނި އިށީދެލައިގެން އިންއިރު ނަޒަރުވަނީ ފޯނަށް ހުއްޓިފައެވެ. މިތަނަށް އައުމުން މާ ބޮޑަށް އާރްޔާ މަތިން ހަނދާންވީއެވެ.\n"ކޮންކަމަކާ ތިވިސްނަނީ؟" ދަންނަ އަޑެއް އިވުމުން އިސްއުފުލާ ބަލައިލިއިރު ކުރިމަތީ ހުރީ އަރިޒްއެވެ. ކޯޓްފަޓުލޫނެއްގައި ހުރިއިރު ސްމާޓްކަމާއި ފިރިހެންވަންތަކަމުގެ ނަމޫނާއެކެވެ. އާޔާގެ ހިތުގެ ވިންދު ހުއްޓުނުހެން ހީވިއެވެ.\n"އަަހަރެންވެސް މިގެ ފެނުނީމަ އެންމެ ހިތަށް އަރަނީ އާރްޔަ ކޮބާބަވައޭ. ޝީ ވޯޒް ދަ ސިސް އައި ނެވާ ހޭޑް..ވަރަށް ލޯބިވި ކޮއްކޮއެއް. އަދިވެސް ހިތަށް އަރާ އާރްޔާ ހުރިނަމައޭ....." އާރިޒްގެ ލޯ ފެންކަޅިވިތަން ފެނުމުން އާޔާއަށް އަސަރުކުރިއެވެ. އެ ލޮލުންވެސް ސާބިތުކޮށްދިނީ އޭނަ އާރްޔާއަށް ހަމަލާނުދޭކަމެވެ. އާޔާއަށް އެވަގުތު އާރިޒްއަށް އިތުބާރުކުރެވުނެވެ. އެ ރީތި ދެލޮލުން ފެންނަނީ އޭނައަށްޓަކާ ވާ ލޯތްބެވެ. އެފަދަ ނަޒަރަކުން އާރިޒް އެހެން އަންހެންކުއްޖަކަށް ދުވަހަކު ބެލިކަމެއް ނޭގެއެވެ. އާޔާގެ ހިތް އުފަލުން ބަންޑުންވިއެވެ.\n"އައި ސްވިއާ އިން ދަ ނޭމް އޮފް ﷲ......" އާރިޒް އާރްޔާ މަރާލަން ކީއްކުރަން އަނިޔާކުރަން ހިތަށްނާރާކަމަށް ބުނެ ހުވާކުރުމުން އާޔާގެ ދެލޯ ކަރުނުން ފުރުނެވެ.\n"ޑޯންޓް ކްރައި. އިޓް ހާޓްސް" އާރިޒް ބުނެލީ އޯގާތެރިކަމުން ފުރިފައިވާފަދަ ގޮތަކަށެވެ."ހިނގާ އެފަރާތަށް އެންމެން ހިތަށް އަރާނެ ދެމީހުން ވަކިން ތިބީ ކީއްވެހެއްޔޭ....."\nއާރިޒްއާއި އާޔާ ހަފްލާގައި ބައިވެރިވިގޮތަށް އާރިޒްދިނީ އަޔަ ހީނުކުރާފަދަ ސަޕްރައިޒެކެވެ. އެންމެންގެ ކުރިމަތީ އޭނައައި ކައިވެނިކުރަން ހުށަހެޅީއެވެ. އާއެކޭ ބުނާށޭ ކިޔާފައި އާއިލާގެ އެންމެން އެއްއަޑަކުން ހަޅޭއްލަވައިގަތްއިރު އާޔާއަށް އުފަލުން ރޮވުނެވެ. އާޔާވެސް އާއެކޭ ބުނެލީ އުފަލާއި ޖޯޝާއެކު ހަޅޭއްލަވައިގެންފައެވެ. އޭނަގެ އިންތިޒާރު ފުރިހަމަވީއެވެ. މިފަހަރު އިރާދަކުރެއްވިއްޔަ އަބަދަށްޓަކާ އެކީގައި އުޅެވޭނެއޭ އޭނަގެ ހިތް ބުނެލިއެވެ. އާރިޒް މިފަހަރު އަތުގައި އަޅުވާދިނީ އޭނަގެ އުފަންދުވަހު ދިން ޖަވާހިރު ޖަހާފައި ހަދާފައިވާ އަނގޮޓިއެކެވެ. އެންމެން އެކީގައި ފޮޓޯ ނަގާފައި ސަކަރާތްޖެހިއިރު އެންމެންގެ ލޯތަކަށް ފިލައިގެން ޒަންދުއާއި އާރިކްވެސްއެ ހަފްލާގައި ބައިވެރިވިއެވެ. އެމީހުން ފެނުނީ ޖާސިމްއަށާއި އާރިޒްއަށެވެ. ހަފްލާ ނިމުމުން ވޯލްނަޓްގަސް ކައިރީ ވާހަކަދައްކާލަން ތިބެފައި އާރިޒް މަންމަމެންނާއި ބައްދާސަލާމްކޮށްލާފައި އެތެރެއަށް ދާން ހިނގައިގަތްތަނާ އާޔާގެ ކޮޓަރީގެ ދޮރު ހުޅުވާލަފައި ދިއްކޮށްލީ އޭނަދިން ޓެޑީއެވެ. އާޔަ ޓެޑީމޫނުގައި ޖައްސާލާފައި އެއްލޯ މަރައިލުމުން އާރިޒްވެސް އަތުން ލޯބިވާކަމުގެ އިޝާރާތްކޮށްލިއެވެ. އަންނަންވީ ހެއްޔޭ އެހުމުން އާޔާ ބުނެލީ ކައިވެނީގެ ކުރިން އަތުގައި ހިފާލުންވެސް މަނާކަމުގައެވެ. އާރިޒް ބޮޑުވާ އިނގިލި ދިއްކޮށްލަމުން ރަގަޅުވާހަކައެއްކަމުގައި ބުނެލިއެވެ. ކައިވެނީގެ މާތް ގުޅުމުގައި ބަރަކާތް ލައްވާނީ ހަލާލުގޮތުގައި ގުޅުން ފެށުމުންނެވެ. ދެލޯބިވެރިން އިންތިޒާރުކުރަނީ އެޒުވާނުންގެ ކައިވެނީގެ އުފާވެރި ދުވަހަށެވެ.


Mainbafain dheke loabivaa vaahaka bunaasheve, Emeehun thibee evaahaka ahaa hithun keimadhuvefa eve. - One Online\nމުސްކުޅި މަންމަ އަތުގައި ދަރިފުޅު ހިފައިފައި ---\nމައިންބަފައިން ދެކެ ލޯބިވާ ވާހަކަ ބުނާށެވެ! އެމީހުން ތިބީ އެވާހަކަ އަހާ ހިތުން ކެތްމަދުވެފައެވެ.\nއަހަރެމެންނާއެކު އެކީގައި އުޅޭ އެކުވެރިންގެ ގާތުގައި އެމީހުން ދެކެ ވާ ލޯތްބާއި އަހަރެމެންގެ ދިރިއުޅުމުގައި އެމީހުންގެ މުހިންމުކަން ބުނެލުމަކީ ގިނަ މީހުންނަށް މާ ބޮޑު ކަމެއް ނޫނެވެ. ވަކި ހާއްސަ މުނާސަބަތަކާއި ނުލައި ތިބާގެ ހަޔާތުގެ ބައިވެރިޔާ ގާތު ލޯބިވާ މިންވަރު ބުނެލުމަކީވެސް ގިނަ މީހުން އާއްމުކޮށް ކުރާ ކަމެކެވެ. އެހެންނަމަވެސް ތިބާ9މަހާއި9ދުވަސްވަންދެން އެ ހަށިގަނޑު ތެރޭގައި ރައްކާތެރިކަމާއި އެކު ގެންގުޅުނު މައިމީހާ ދެކެ ލޯބިވާ މިންވަރު ބުނެދޭން ފަސްޖެހެނީ ކީއްވެހެއްޔެވެ؟ ތިބާއަށް ފާގަތި ދިރިއުޅުމެއް ހޯދައިދިނުމަށް ޓަކައި އެމީހާގެ މުޅި އުމުރު ދުއްވައިލި ބައްޕަގެ މުހިންމުކަން ކިޔައިދޭން ޖެހުމުން އެކަން ނުކުރެވެނީ ކީއްވެތޯއެވެ؟\nޝައްކެއްވެސްނެތެވެ. އަހަރެމެންގެ ދިރިއުޅުމުގައި އެންމެ މުހިންމު އަދި އެންމެން ހާއްސަ ބަޔަކަށް ވާން ޖެހޭނީ އަހަރެމެންގެ މައިންބަފައިންނެވެ. މަންމައާއި ބައްޕަ ދެކެ ލޯބިވާ ވާހަކަ ބުނެ އެމީހުންނާ އެކު ވަގުތު ހޭދަކުރަން ޖެހޭނީ ވަކި ހާއްސަ ދުވަސް ދުވަހެއްގައި އެކަންޏެއް ނޫނެވެ. ކޮންމެ ދުވަހަކުވެސް މައިންބަފައިންނާ އެކު ވަގުތު ހޭދަކުރަން ޖެހޭނެއެވެ. އެމީހުން ދެކެ ލޯބިވާ މިންވަރު ބުނެދޭން ވާނެއެވެ. ފަހަރެއްގައިވެސް މައިންބަފައިން ގާތު ލޯބިވާ ވާހަކަ ބުނުމަކީ ލަދުގަނެ ފަސްޖެހެން ޖެހޭ ކަމެއް ނޫނެވެ. ތިބާއަށް އުފާވެރި އަދި ހަމަޖެހޭ ދިރިއުޅުމެއް ހޯދައިދިނުމަށް އެދެމީހުންގެ ހަޔާތް ގުރުބާން ކުރިއެވެ.\nތިބާއަށްޓަކައި އެމީހުން ނުއުފުލަނީ ކޮން ތަކުލީފެއް ހެއްޔެވެ؟ ނުވަނީ ކޮން ގުރުބާނީއެއް ހެއްޔެވެ؟ ތިބާއަށް ކާންދީފައި ބާކީ އެއްޗެއް ނެތިގެން އެމީހުން ނުކައި ތިބީ ކިތައް ވަގުތު ހެއްޔެވެ؟ ތިބާ ބޮލެއްގައި ރިއްސައިލި ކަމަށްޓަކައި، ތިބާގެ ހަށިގަނޑުގައި ހުމެއް ހުރެގެން، އަދި އެނޫންވެސް ކިތަންމެ ކުޑަ ކުޑަ ބައްޔެއްގެ ވޭން ތިބާގެ ހަށިގަނޑުގައި އެޅިޔަސް، އެކަމާ ފިކުރު ބޮޑުވެ ނުނިދައި، ހޭލައި އެމީހުން ތިބީ ކިތައް ރޭ ހެއްޔެވެ؟ ފައިސާގެ ތަނަވަސްކަން ނެތް އިރުވެސް، ތިބާގެ އުފަލަށް ޓަކައި އަތުގައި އޮތް މަދު ރުފިޔާ ކޮޅު ތިބާގެ ކުޅޭ ސާމާނު ގަންނަން ތިބާގެ ހިތް ރުއްސައި އުފާކޮށްދޭން ހަރަދުކުރިކަން އެނގޭ ހެއްޔެވެ؟\nމިއަދު އެމީހުންނަށް ޓަކައި ކުޑަކުޑަ ތަކުލީފެއް ވެސް އުފުލަން ޖެހުމުން ތިހުނަންނަނީ ތުން ދަމައިފައެވެ. މުސްކުޅި މަންމަޔަށް ކާނެ އެއްޗެއް ތި ދެނީ ތިބާ ކައިފައި އެއްޗެއް ހުރި ނަމައެވެ. އެންމެ ފުރަތަމަ މޭޒުމައްޗަށް އަރައި ކަނީ ތިބާއެވެ. މަންމަ ނުވަތަ ބައްޕަ ކައިފިތޯ ބަލައެެއް ނުލެވެ އެވެ. އެތައް ބައްޔެއްގެ ވޭން މައިންބަފައިންގެ ހަށިގަނޑުގައި އަަޅަމުންދާ އިރު، އެކަމާ ތިބާ ފިކުރު ބޮޑުވާ ތަނެއް ނުފެނެ އެވެ. އެމީހުންނަށް ހަރަދެއް ތިޔަ ކުރަނީ ތިބާގެ އަނބި ނުވަތަ ފިރިމީހާއަށް ނުވަތަ ރައްޓެހީންނަށް ހޭދަކޮށްފައި އެއްޗެއް ބާކީ ވެއްޖެ ނަމަ އެވެ.\nދިރިއުޅުމުގެ ހާލަތު ހުންނަ ގޮތުން އަހަރެމެން އެންމެންނަށް މައިންބަފައިން ކައިރީ އެމީހުންނާ އެއް ފަސްގަނޑެއްގައި ދިރިނޫޅެވިދާނެއެވެ. އެހެންނަމަވެސް މަންމައާއި ބައްޕައާއި ކިތަންމެ ދުރުގައި ދިރިއުޅެން ޖެހުނަސް، ފަރުވާ ކުޑަނުކޮށް ކޮންމެ ދުވަހަކު އެމީހުންނަށް ގުޅައި އެމީހުންގެ ހާލުއަހުވާލު ބެލުމަކީ ކޮންމެ ދަރިއެއްގެ ބޮލުގައި އެޅިފައިވާ ޒިންމާއެކެވެ. މައިންބަފައިން މުސްކުޅިވެ ގައިބާރު ދެރަވެފައިވާ ދުވަހު އެމީހުން އެންމެ ބޭނުންވާނެ އެކައްޗަކީ ދަރިންގެ ލޯތްބާއި އަޅައިލުމެވެ. ދަރިން އެމީހުންނާ އެކު ވަގުތު ހޭދަކުރުމަށެވެ. އެމީހުން ދެކެ ލޯބިވާ މިންވަރު ކިޔައިދިނުމަށެވެ.\nފޭސްބުކްގައި ޖަހައިލާ ޕޯސްޓަކުން ނުވަތަ ޓުވީޓަރުގައި ކޮށްލާ ޓުވީޓަކުން މައިންބަފައިން ދެކެ ލޯބިވާވަރު ބުނެލުމަކުން އަދި އެ ނިމުނީ އެއް ނޫނެވެ. އެފަދަ ޕޯސްޓުތައް ވެސް ތިބާ ތިޔަ ޖަހަނީ މީހުންނަށް ދެއްކުމަށް ޓަކައެވެ. ގިނަ ފަހަރަށް ތިބާގެ މަންމައާއި ބައްޕަ ޓުވީޓަރުގައި ނުވަތަ ފޭސްބުކުގައި ނުވެސް އުޅޭނެ އެވެ. އެމީހުން ބޭނުންވާނީ ދަރިފުޅު އަނގައިން އެވާހަކަތައް ބުނާ އަޑު އަހާށެވެ. ވަޒީފާގައި ކިތަންމެ ބުރަވި ނަމަވެސް މައިންބަފައިންނަށް ދޭން ޖެހޭ ވަގުތު ދިނުމަށް ހަނދާން ނައްތައިނުލާށެވެ. ދުރުގައި ތިއްބަސް އެމީހުންނަށް ފޯނުން ގުޅާށެވެ! ލޯބިން ވާހަކަ ދައްކާށެވެ. ލޯބިވާ ވާހަކަ ބުނާށެވެ. އެމީހުން އެ ތިބީ ދަރީންގެ ފުށުން އެފަދަ އޯގާތެރި ބަސްތައް އިވުމަށް އެދި ކެތްމަދުވެފަ އެވެ.\nތަފާތު ދިވެއްސެއް، ހަދިޔާ ކުރީ ކިޑްނީ، ލިބުނީ މަންމައެއް\nހޯނޑެއްދޫއަށް ކޮވިޑް ދިޔައީ ކިހިނެއް؟ 45 ޕޮޒިޓިވް ކޭސް، 200 ކޮންޓެކްޓް، ޖަވާބު ނުލިބޭ ގިނަ ސުވާލުތަކެއް!


ފިއްލަދޫ ކައުންސިލްގެ ކުރީގެ ނައިބު ރައީސް އެމްޑީޕީއަށް ސޮއިކޮށްފި – Maldivian Democratic Party\nފިއްލަދޫ ކައުންސިލްގެ ކުރީގެ ނައިބު ރައީސް އެމްޑީޕީއަށް ސޮއިކޮށްފި\nހއ. ފިއްލަދޫ ކައުންސިލްގެ ކުރީގެ ނައިބު ރައީސް އާދަމް އިނާޒު ޑީއާރްޕީން ވަކިކުރުމާ ގުޅިގެން އިތުރު 37 މީހުންނާ އެކު އެކު އޭނާ އިއްޔެ ވެރިކަންކުރާ އެމްޑީޕީ އަށް ސޮއިކޮށްފި އެވެ.\nއީނާޒް ވެސް މިއަދު ވަނީ އޭނާ އެމްޑީޕީއަށް ސޮއިކޮށްފައިވާ ކަމަށާއި، އޭނާ އާއެކު ޑީއާރުޕީގެ 20 މެންބަރަކާއި އަދި އިތުރު ބަޔަކު އެމްޑީޕީއަށް ސޮއިކޮށްފައިވާ ކަމަށާއި، އެރަށޫގެ އިތުރު 50 މީހަކު ދެ ދުވަހެއްގެ ތެރޭގައި އެމްޑީޕީއަށް ސޮއިކުރާނޭ ކަމަށް ވެސް އިނާޒް ވަނީ ވިދާޅުވެފައެވެ. އަދި މި 50 މީހުންގެ ތެރޭގައި ވެސް ޑީއާރުޕީގެ މެންބަރުން ހިމެނޭ ކަމަށް އޭނާ ވިދާޅުވިއެވެ.\nމީގެ އިތުރުން އިނާޒް ޑީއާރުޕީން ވަކިކުރުމާ ގުޅިގެން އޭނާ ކައުންސިލް މެންބަރުކަމުން ވަކިވެފައިވާތީ ފިއްލަދޫ ކައުންސިލްގެ ބައި އިލެކްޝަނަށް އެމްޑީޕީގެ ޓިކެޓް ގައި ވާދަކުރުމުގެ ޝައުގުވެރިކަން ވެސް އިނާޒް ވަނީ ފާޅުކުރައްވާފައެވެ.\nޑީއާރުޕީން އިނާޒް ވަކިކޮށްފައިވަނީ ފިއްލަދޫ ބަދުނާމްވާ ގޮތަށް އެ ރަށު ކައުންސިލްގެ ރައީސް މުހައްމަދު ވިޖާން، ކައުންސިލް އެހެން މެންބަރުންގެ ރުހުން ނެތި، މީޑިއާ ގައި ދެއްކެވި ވާހަކަތައް ކުށްވެރިކޮށް ވިޖާން ފިއްލަދޫ ކައުންސިލްގެ ރައީސް ކަމުން ވަކިކުރުމަށް އިނާޒް ވޯޓުދެއްވާފައިވާތީއެވެ.


ދަރިވަރުންގެ އިނާމު އެޑިޔުކޭޝަން މިނިސްޓްރީއާ ހަވާލުކޮށްފި - DhiDaily\nދަރިވަރުންގެ އިނާމު އެޑިޔުކޭޝަން މިނިސްޓްރީއާ ހަވާލުކޮށްފި\n”ޗިއަރިން-އަޕް ސްޓޫޑެންޓްސް- ބިޔޯންޑް ކޯވިޑް-19 އެކްޓިވިޓީ“ ގެ ނަމުގައި ކުރިއަށް ގެންދިޔަ ކުރެހުމުގެ މުބާރާތުގެ ނަތީޖާ އިއުލާނުކޮށް ވަނަތައް ހާސިލްކުރި ފަރާތްތަކަށް ސެޓްފިކެޓާއި، އިނާމް އަދި ޝީލްޑާއި ޓްރޮފީ މިނިސްޓްރީ އޮފް އެޑިޔުކެޝަނާ ހަވާލުކޮށްފި އެވެ.\nރާއްޖޭގައި ހުންނަ ޖަޕެނީސް އިންޓަރނޭޝަނަލް ކޯޕަރޭޝަން އޭޖެންސީ އާއި ޖައިކާ އެލަމްނައި ސޮސައިޓީ އޮފް މޯލްޑިވްސް ގުޅިގެން ރާއްޖޭގެ ސްކޫލްތަކަށް ހުޅުވާލި މި މުބާރާތަކީ ކޮވިޑާއި ގުޅިގެން ސްކޫލްތައް ބަންދުވެ ދަރިވަރުން ގޭގައި ދުވަސްތަކެއް ވަންދެން ތިބެން ޖެހުމަށްފަހު އަލުން ސްކޫލްތައް ހުޅުވާލި އިރު ހިތްވަރު އާކޮށްދީ އަދި ކޮވިޑް ފަދަ ބަލިމަޑުކަމަކުން ސަލާމަތްވުމުގައި އާއްމު ސާފުތާހިރުކަމަށް ހިއްވަރުދީ ހޭލުންތެރި ކުރުވުމުގެ ގޮތުން ކުރިޔަށް ގެންދެވުނު ކުރެހުމުގެ މުބާރާތެކެވެ.\nކީސްޓޭޖް 1 އަދި 2އަށް މުބާރާތް ޚާއްސާކޮށްފައި ވަނީ ’ހައިޖީން އެވެއާނަސް‘ މި ސުރުޚީއެވެ. އަދި ކީސްޓޭޖް 3،4 އަށް ޚާއްސަކޮށްފައިވާ ސުރުޚީ އަކީ ’ބިޔޯންޑް ކޯވިޑް-19، ބިލްޑް ބެކް ބެޓަރ‘ އެވެ.\nޖައިކާ އަކީ ރާއްޖޭގެ ސްކޫލްތަކަށް ވޮލަންޓިއަރުން ފޮނުވައިގެން ޕީއީ މާއްދާ ކިޔަވައިދިނުމުގައި ޚާއްސަ އެހީތެރިކަމެއް ފޯރުކޮށްދޭ ޖަމާއަތަކަށްވާތީއާއި ޖައިކާ އިން ހުޅުވާލި މި ޕްރޮގްރާމްގައި ދެވަނަ ހަރަކާތަކަށް ކުރިޔަށް ގެންދިޔައީ ’އެންޖޯއިން އެކްސަސައިޒް‘ މި ސުރުޚީގެ ދަށުން ރާއްޖޭގެ ސްކޫލް ތަކުގައި ޕީ.އީ ކުރިޔަށް ގެންދެވޭގޮތް ދައްކުވައިދޭ ވީޑިއޯ ކްލިޕެއް ތައްޔާރުކޮށް ހުށަހެޅުމެވެ.\nމި ހަފްލާ ޝަރަފުވެރި ކޮށްދެއްވީ އެޑިޔުކޭޝަން މިނިސްޓްރީގެ ސްޓޭޓް މިނިސްޓަރ ޑރ. ޢަބްދުﷲ ރަޝީދު އަހުމަދެވެ. އިނާމުތައް އެޑިޔުކޭޝަން މިނިސްޓްރީއާ ހަވާލުކޮށްދެއްވީ ޖައިކާގެ ރެސިޑެންޓް ރެޕްރެޒެންޓެޓިވް މރ. ކަވަސާކީ މިޓްސުޔާޝީ އެވެ.\nކުރެހުމުގެ މުބާރާތުން 1 ވަނައަށް ހޮވިފައިވާ ދަރިވަރުން\n1- ކީސްޓޭޖް 1ން – ސީނު މަރަދޫ ސްކޫލް ގެ ގްރޭޑް2ގެ ދަރިވަރު އާމިނަތު އެލީނާ މުހައިމިން\n2- ކީސްޓޭޖް 2ން – ބ. އަތޮޅު މަދަރުސާގެ ގްރޭޑް5ގެ ދަރިވަރު ފާތިމަތު ސާޔާ ހަސަން ސިމްރާހު\n3- ކީސްޓޭޖް 3ން – ގދ. އަތޮޅު ތައުލީމީ މަރުކަޒުގެ ގްރޭޑް7ގެ ދަރިވަރު މަރިޔަމް ޒާޔަން ހުސައިން އަލީ\n4- ޕީއީ ވީޑިއޯ ކޮމްޕެޓިޝަން ގެ 1 ވަނަ ހޯދާފައިވަނީ ތާޖުއްދީން ސްކޫލެވެ.2ވަނަ ގދ. ތިނަދޫ އަބޫބަކުރު ސްކޫލު ހޯދާފައިވާ އިރު3ވަނަ ހޯދާފައި ވަނީ އަމީނިއްޔާ ސްކޫލެވެ.\nކުރެހުމުގެ މުބާރާތުން 1 ވަނަ2ވަނަ3ވަނަ އަށް އައި ދަރިވަރުންގެ އިތުރުން ކޮންމެ ކީސްޓޭޖަކުން ވެސް އެންމެ ފާހަގަކޮށްލެވުނު ކުރެހުންތަކަށް ސެޓްފިކެޓް ދިނުމަށް ޖައިކާއިން ނިންމާފައިވެއެވެ. ޕީއީ ވީޑިއޯ މުބާރާތުން ވަނަތައް ހާސިލް ކުރި ސްކޫތަކަށް ޕީއީ މާއްދާ ކިޔަވައިދިނުމަށް ބޭނުންކުރުމަށް އެހީތެރިވެދޭ އައިޓަމްތައް ޖައިކާގެ ފަރާތުން އިނާމުގެ ގޮތުގައި ހުށަހަޅާފައިވެއެވެ.\nޖައިކާއިން އެޑިޔުކޭޝަން މިނިސްޓްރީ އަށް ތަފާތު ރޮނގުތަކުން އެހީތެރިކަމާއި އެއްބާރުލުން ފޯރުކޮށްދެއްވަމުން ދާތީ އެކަން ފާހަގަކޮށް އެޑިޔުކޭޝަން މިނިސްޓްރީގެ ސްޓޭޓް މިނިސްޓަރ ޑރ. ޢަބްދުﷲ ރަޝީދު ވަނީ ޖައިކާއަށާއި ޖަޕާން ސަރުކާރަށް ޝުކުރު އަދާކުރައްވާފައެވެ. އެ ފަދަ ހަރަކާތްތައް ސްކޫލް ދަރިވަރުންގެ މެދުގައި ކުރިޔަށް އޮތްތާގައި ވެސް ޖައިކާގެ ފަރާތުން ކުރިޔަށް ގެންގޮސް ދެއްވާނެ ކަމަށް އުއްމީދުކުރައްވާ ކަމަށް ޑރ. ރަޝީދު ވިދާޅުވިއެވެ.\nމިއަހަރުގެ ރަމަޟާން މަހަކީ އަންނަ އަންގާރަ ދުވަސް


މިނިވަން ޗެމްޕިއަންޝިޕުގެ ފުރަތަމަ މެޗުގައި މިއަދު މީދޫ އެސް.ސީއިން އުނގޫފާރާއި ދެކޮޅަށް ނިކުންނަނީ! - Meedhoo Times\nމިނިވަން ޗެމްޕިއަންޝިޕުގެ ފުރަތަމަ މެޗުގައި މިއަދު މީދޫ އެސް.ސީއިން އުނގޫފާރާއި ދެކޮޅަށް ނިކުންނަނީ!\nއިބްރާހިމް ރަފްހާން3މަސް ކުރިން\t378 ކިޔުންތެރިން\nމިނިވަން ޗެމްޕިއަންޝިޕުގެ ރ. އަތޮޅު ބުރުގެ ފުރަތަމަ މެޗުގައި މިއަދު ހަވީރު މީދޫ ސްޕޯރޓްސް ކުލަބުން އުނގޫފާރު އެފް.ސީ އާއި ދެކޮޅަށް ނިކުންނާނެއެވެ.\nޒުވާން ވަރުގަދަ ސްކޮޑަކާއިއެކު މީދޫ އެސް.ސީއިން މިއަހަރުގެ މުބާރާތާއި ކުރިމަތިލާއިރު އެންމެ ބޮޑު އަމާޒަކީ މިދިޔަ އަހަރުގެ ހިތި ހަނދާން ނައްތާލާ މިއަހަރުގެ މުބާރާތުން އެކަށީގެންވާ ރަނގަޅު ނަތީޖާއެއް ނެރުމެވެ.\nމެޗުގެ ކުރިން އެމް.ޓީ އާއި ވާހަކަދައްކަމުން މީދޫ އެސް.ސީގެ ކޯޗު ހަސަން ޝަރީފް (ރޯމިއޯ) ބުނީ ޓީމު މިހާރު އޮތް ހާލަތާއި މެދު ވަރަށް ހިތްހަމަޖެހޭކަމަށާއި މިއަދު މެޗުގެ އަމާޒަކީ ސީދާ ތިން ޕޮއިންޓް ހޯދުންކަމަށެވެ. މީގެ އިތުރުން ޓީމުގައި މިވަގުތު އެއްވެސް އަނިޔާގެ މައްސަލައެއްވެސް ނޫޅޭކަމަށް ރޮމިއޯ ފާހަގަކުރިއެވެ.\nމިއަދުގެ މެޗުގައި ބައްދަލުކުރާ މީދޫ އެސް.ސީއާއި އުނގޫފާރު އެފް.ސީ އެންމެ ފަހުން ބައްދަލުކޮށްފައިވަނީ މިދިޔަ އަހަރުގެ މިނިވަން ޗެމްޕިއަންޝިޕުގެ ރ. އަތޮޅު ބުރުގެ ފައިނަލް މެޗުގައެވެ. އެ މެޗު ހަނިގޮތަކަށް 0-1 ން ކާމިޔާބުކުރީ އުނގޫފާރު އެފް.ސީންނެވެ.\nމި މެޗު ފެށުމަށް ހަމަޖެހިފައިވަނީ މިއަދު ހަވީރު 15:45 ގައެވެ. މުބާރާތުގެ ހުރިހާ މެޗެއް ކުޅުމަށް ހަމަޖެހިފައިވަނީ މީދޫގައެވެ.


Civil Court: Liyun badhalukurun mail ah, aduehun thah audio koh\nސިވިލް ކޯޓު: ލިޔުން ބަދަލުކުރުން މެއިލަށް، އަޑުއެހުން އޯޑިއޯކޮށް\nސިވިލް ކޯޓުގެ މުވައްޒަފެއް އެ ކޯޓުގެ މަސައްކަތުގައި ހަރަކާތްތެރިވަނީ - އަވަސް ފޮޓޯ\nކޮވިޑް-19އާ ގުޅިގެން ރާއްޖޭގައި ސިއްހީ ކުއްލި ނުރައްކަލުގެ ހާލަތު އިއުލާން ކޮށްފައިވާތީ، ސިވިލް ކޯޓުން އަމަލު ކުރާނެ ހާއްސަ އުސޫލެއް އެކުލަވާލައިފި އެވެ. އެ އުސޫލުގައިވާ ގޮތުން ސިވިލް ކޯޓުގެ ލިޔެކިޔުންތައް ބަދަލުކުރުން އެއްކޮށް މެއިލްގެ ޒަރިއްޔާއަށް ވަނީ ބަދަލުކޮށްފަ އެވެ.\nސިވިލް ކޯޓުން އެކުލަވާލި އުސޫލުގައިވާ ގޮތުން އެހެން ގޮތަކަށް އަންގަންދެން، ދެން އެ ކޯޓަށް މައްސަލަތައް ހުށަހަޅާނީ މެއިލް މެދުވެރިކޮށެވެ. އެކިއެކި ލިޔުންތައް ތަސްދީގުކުރުމަށާއި ރަޖިސްޓްރީ ކުރުމަށް ވެސް ދެން ފޮނުވަން ޖެހޭނީ މެއިލަށެވެ. ކޯޓަށް މީހުން ހާޒިރުކޮށްގެން ރަޖިސްޓްރީ ކުރާނީ ކޮންމެހެން މި ހާލަތަށް ރަޖިސްޓްރީކޮށްދޭން ޖެހޭ އެގްރިމެންޓްތަކާއި ލިޔުންތައް ކަމަށް ވެސް އުސޫލުގައިވެ އެވެ.\nއުސޫލުގައިވާ ގޮތުން ޝަރުއީ އެކިއެކި ރިޕޯޓްތަކާއި ލިޔުންތައް ވެސް ދެން އެދެން ޖެހޭނީ މެއިލް މެދުވެރިކޮށެވެ. އަދި ބަޔާން ބަދަލުކުރުން ވެސް ކުރިއަށް ދާނީ މެއިލް މެދުވެރިކޮށެވެ. ކޯޓުން ސާފުކުރަން ޖެހޭ ރިކޯޑްތައް ހޯދުމަށް ވެސް ދެން ހުށަހަޅަން ޖެހޭނީ މެއިލް މެދުވެރިކޮށެވެ.\nސިވިލް ކޯޓުން ބުނި ގޮތުގައި މީގެފަހުން ކޯޓަށް ހާޒިރުވުމުގެ އަމުރުތައް ފޮނުވާނީ އެ ފަރާތެއް ކޯޓަށް ދީފައިވާ ނަންބަރުގެ ވައިބާއަށް ނުވަތަ ވަޓްސްއެޕަށް ނުވަތަ ދީފައިވާ މެއިލަށެވެ. ކޯޓަށް ހާޒިރުކުރަން ޖެހޭ މީހުން މަދު ކުރުމަށް ޝަރީއަތުގެ އަޑުއެހުމެއް ބާއްވަން ޖެހޭ މައްސަލަތަކުގައި އަޑުއެހުން ބާއްވާނީ އޯޑިއޯ ކޮންފަރެންސް މެދުވެރިކޮށް ކަމަށް ވެސް އުސޫލުގައިވެ އެވެ. ކޮންމެހެން ހާޒިރުވެގެން އަޑުއެހުމެއް ބާއްވަން ޖެހޭނަމަ އެ އަޑުއެހުމެއް ބާއްވާނީ އެ މައްސަލައެއް ބަައްލަވާ ގާޒީ އަންގަވާ ގޮތަށެވެ.\nމި ދުވަސްވަރު ސިވިލް ކޯޓު ހުޅުވާފައި ހުންނާނީ އާދިއްތަ ދުވަހުން ބުރާސްފަތި ދުވަހަށް ކޮންމެ ދުވަހަކު، ހެނދުނު 8:00 ން ހަވީރު 6:00 އަށެވެ. ހޮނިހިރު ދުވަހު ކޯޓު ބަންދުކޮށްފައި ހުންނައިރު، ނުރަސްމީ ގަޑިތަކުގައި ކޯޓާ މުއާމަލާތް ކުރަން ބޭނުންވެއްޖެނަމަ ޓްވިޓާ މެދުވެރިކޮށް ސިވިލް ކޯޓާ މުއާމަލާތް ކުރެވޭނެ ކަމަށް ވެސް އުސޫލުގައިވެ އެވެ.\nސިވިލް ކޯޓް ކޮރޯނާ ވައިރަސް ކޮވިޑް-19 + ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު


SunOnline: Fahu match gai varugadha Turkmenistan gaathun Raajje molhu vejje\nފަހު މެޗުގައި ވަރުގަދަ ތުރުކަމިނިސްތާން ގާތުން ރާއްޖެ މޮޅުވެއްޖެ\nޢަބްދުﷲ އައިމަން 16 Sep 2019, 22:26\nގައުމީ ޓީޓީ ޓީމުގެ ކުޅުންތެރިން އޭޝިއަން ޓީޓީ މުބާރާތަށް ފުރުމުގެ ކުރިން --- ފޮޓޯ// ޓީޓީ އެސޯސިއޭޝަން\nއިންޑޮނޭޝިއާގެ ޔޮގްޔަކާޓާގައި މިހާރު ކުރިއަށްދާ އައިޓީޓީއެފް އޭޝިއަން ޓޭބަލް ޓެނިސް ޗެމްޕިއަންޝިޕުގެ އަންހެން ކެޓަގަރީގެ ގުރޫޕް ބައިގައި ރާއްޖެއިން ކުޅުނު ފަހު މެޗުގައި ވަރުގަދަ ތުރުކުމެނިސްތާން ގާތުން މޮޅުވެއްޖެއެވެ.\nވާދަވެރި ކުޅުމަކަށްފަހު މިއަދު ކުޅުނު މެޗުން ތުރުކުމެނިސްތާން ގާތުން ރާއްޖެ މޮޅުވީ 2-3 އިން ކުރި ހޯދައިގެންނެވެ. މި މަހުގެ 15 އިން 22 އަށް ކުރިއަށްދާ މި މުބާރާތުގެ ގުރޫޕު ބައިގެ މެޗުތައް މިހާރު ކުރިއަށްދާ އިރު ރާއްޖެ އޮތް ގުރޫޕްގެ ދެ މެޗުން ރާއްޖެ މޮޅުވި އިރު އަނެއް ދެ މެޗުން ރާއްޖެ ވަނީ ބަލިވެފައެވެ. ރާއްޖެއާ އެއް ގުރޫޕެއްގައި ދެން ވާދަ ކުރާ ޓީމުތަކަކީ ސިންގަޕޫރު، އިންޑޮނޭޝިއާ އަދި ސްރީލަންކާއެވެ.\nމުބާރާތުގެ ފުރަތަމަ މެޗުގައި އިއްޔެ ރާއްޖެ ކުޅުނު މެޗުން ސިންގަޕޫރު އަތުން ބަލިވީއެވެ. އެ މެޗު 0-3 އިން ސިންގަޕޫރު ކުރި ހޯދި އިރު ދެވަނަ މެޗުގައި ރާއްޖެއިން ވަނީ 1-3 ސެޓުން ލަންކާ ބަލިކޮށްފައެވެ.\nނަމަވެސް ތިން ވަނަ މެޗުގައި މިއަދު އިންޑޮނޭޝިއާ އަތުން އަނެއްކާ ވެސް ބަލިވުމުން މުބާރާތުގެ ގުރޫޕް ބައިން ރާއްޖެ ވަނީ ކަޓައިފައެވެ. ރާއްޖެ އޮތް ގުރޫޕުން ސެމީއަށް ދަތުރުކުރީ ސިންގަޕޫރުންނެވެ.\nގުރޫޕް ސްޓޭޖު ފަހަނާ އަޅާ ނުދެވޭނެކަން ޔަގީންވެފައި އޮތް ނަަމަވެސް ރާއްޖެއިން ކުޅުނު ފަހު މެޗުގައި ވަރުގަދަ ތުރްކުމެނިސްތާން ގާތުން ވަނީ މޮޅުވެފައެވެ.\nއެ މެޗުގެ ފުރަތަމަ ސެޓުގައި ރާއްޖޭގެ ދީމާ އަލީ ކުޅުނު އިރު އެ ގޭމް އޭނާ ގެންދިޔައީ ސީދާ ތިން ސެޓުންނެވެ. ދެވަނަ ސެޓުގައި އައިޝަތު ރަފާ ނާޒިމް ކުޅުނު އިރު އޭނާ ވަނީ ތިން ސެޓުން ބަލިވެފައެވެ. ތިންވަނަ ސެޓުގައި ވާދަ ކުރި ލައިޝާ ފަތުހުﷲ ވެސް ވަނީ 2-3 އިން ބަލިވެފަ އެވެ. ލައިޝާއަކީ އެންމެ ފަހުން އައިއޯއައިޖީގެ ގުރޫޕް އިވެންޓުން ރާއްޖެ ރަން މެޑަލް ހޯދި އިރު ގައުމީ ޓީމުގައި ހިމެނުނު މުއީނާ މުހައްމަދު ޓީޓީ ކުޅުމުން ރިޓަޔާ ކުރުމާއި ގުޅިގެން މިފަހަރުގެ ޓީމުގައި ހިމެނުނު ކުޅުންތެރިޔާއެވެ.\nތުރުކުމެނިސްތާނާ ދެކޮޅަށް ކުޅުނު ހަތަރުވަނަ ސެޓުގައި އަނެއްކާވެސް ދީމާ ވަނީ މޮޅު ކުޅުމެއް ދައްކައި 1-3 އިން މޮޅުވެ އުންމީދު އައު ކޮސްދީފަ އެވެ. ފަހު ސެޓުގައި 1-3 އިން މޮޅު ކޮށްދިނީ ފުރަތަމަ ސެޓުން ބަލިވި ރަފާ އެވެ.\nމި މުބާރާތުގެ ގުރޫޕް ބައިގެ ކުޅުން ރާއްޖެއަށް ނިމިފައިވާ އިރު ސިންގަލްސް އަދި މިކްސް ޑަބަލްސްގެ މެޗުތައް ރާއްޖެއަށް އަދި އެބަ އޮތެވެ. އެ މެޗުތަކުގެ ކުޅުން ފަށާނީ މި މަހުގެ 19 ވަނަ ދުވަހު އެވެ.\nޓީޓީ އަންހެން ޓީމުން ބްރޯންޒް މެޑަލް ހޯދައިފި\nވަރުގަދަ ޕާކިސްތާން ބަލިކޮށް އަންހެން ޓީޓީ ޓީމު ސެމީއަށް\nއަންހެން ޓީޓީ ޓީމު އިންޑިއާ އަތުން ބަލިވެއްޖެ


Aanmukoh Hedheyvarahvure, Biyakoh Aadhayaa Khilaafah Gasgahaagehi Hedhey Thaneh އާންމުކޮށް ހެދޭވަރަށް ވުރެ، ބިޔަކޮށް އާދަޔާ ޚިލާފަށް ގަސްގަހާގެހި ހެދޭ ތަނެއް – Huvadhoo News Aanmukoh Hedheyvarahvure, Biyakoh Aadhayaa Khilaafah Gasgahaagehi Hedhey Thaneh Huvadhoo News\nއާންމުކޮށް ހެދޭވަރަށް ވުރެ، ބިޔަކޮށް އާދަޔާ ޚިލާފަށް ގަސްގަހާގެހި ހެދޭ ތަނެއް\nއާންމުކޮށް ގަސްގަހާގެހި ހެދޭވަރަށްވުރެ ބޮޑުކޮށް، ބިޔަކޮށް ގަސްހެދޭ ސަރަހައްދެއް ރަޝިޔާގައި ވެއެވެ. ފިލްމުތަކުގައި ފެންނަފަދައިން، ވާރޭވެހުމުން ގަހެއްގެ ފަތެއްގެ ނިވަލުގައި ނިވާވެ، ވާރެއިން ސަލާމަތްވުމުން ފަދަ މަންޒަރު ރަޝިޔާގެ މިސަރަޙައްދުން ފެނިގެން ދެއެވެ.\nސަޚާލިން ނަމަކަށް ކިޔާ ވަކިން އޮންނަ ރަޝިޔާއަށް ނިސްބަތްވާ ރަށަކީ، ރަޝިޔާއަށް ނިސްބަތްވާ އެންމެ ބޮޑު ރަށެވެ. އަދި މިރަށް ފާހަގަވެގެންދަނީ، ފަސްގަނޑު ރަނގަޅުވެފައި، އާންމުކޮށް އެހެން ތަންތަނުގައި ހެދޭ ގަސްތައް އެހެން ތަންތަނާއި ތަފާތުކޮށް، އެތައް ގުނައެއް ބޮޑުކޮށް އަދި ބިޔަކޮށް އާދަޔާޚިލާފަށް ހެދޭތަނެއްގެ ގޮތުގައެވެ. މިރަށުގައި ދުނިޔެއިން ނެތުމުގެ ބިރުހީވެފައިވާ ތަފާތު ގަސްތަކާއިއެކު ޖުމްލަ 1000 އަށްވުރެ ގިނަ ވައްތަރުގެ ގަސް ހެދެއެވެ. އާންމުކޮށް5ފޫޓަށް ހެދޭ ތަފާތު ބާވަތުގެ ގަސްތައް5މީޓަރަށް މިރަށުގައި ހެދެއެވެ.\nމިރަށަށް ނިސްބަތްވާ މީހުން ބުނާގޮތުން، މަގުމަތިން ދަނިކޮށް، ވާރޭވެހެން ފައްޓައިފިނިމަ، ގަހަކުން އެންމެ ފަތެއް ބިދެގެންވެސް، ކުޑައެއް ގޮތުގައި، ވާރެއިން ހިޔާވުމަށް ބޭނުންކުރެވިދާނެއެވެ.\nސަޚާލިންގައި އާދަޔާޚިލާފަށް ބިޔަކޮށް ބޮޑުކޮށް ގަސް ހެދޭ ސަބަބެއް ދެނެގަތުމަށް ތަފާތު ދިރާސާތަކެއް ވަނީ ކުރިޔަށް ގެންދެވިފައެވެ. ރަޝިޔާގެ އިންސްޓިޓިއުޓް އޮފް ޖިއޮލޮޖީ އަދި ރަޝިޔަން އެކަޑަމީ އޮފް ސައިންސް ގުޅިގެން ކުރިޔަށް ގެންދެވުނު ދިރާސާތަކުން އެނގިގެން ގޮސްފައިވާގޮތުގައި، މިރަށުގެ 12 ސަރަޙައްދެއްގައި އާދަޔާޚިލާފަށް ބިޔަކޮށް ބޮޑުކޮށް ގަސްހެދެއެވެ.\nދިރާސާކުރި ފަރާތްތަކުން ފާހަގަކޮށްފައިވާ ގޮތުގައި މި 12 ސަރަޙައްދަކީ، ދުނިޔޭގެ “ޓެކްޓޯނިކް ޕްލޭޓް” އުފެދިފައިވާގޮތުން ބިމުގައި ހޫނު އަދި ތަފާތު ގަހަށް ބޭނުންވާ މާއްދާތަށް ގިނައިން އެކުލެވޭ ސަރަޙައްދުތަކެއް ކަމަށެވެ. މިފަދަ ގޮތަކަށް ގަސް ހެދުމުގެ ސިއްރަކީ، މިސަރަޙައްދުތަކުން ހޫނު، ހައިޑްރޯ ކާބަން އަދި ގަހަށް ބޭނުންވާ މާއްދާތަށް އެހެން ސަރަޙައްދުތަކަށްވުރެ ރަނގަޅަށް ގަހުގެ މޫތަކަށް ފޯރުކޮށްދިނުމެވެ.\nދިރާސާކުރާ ފަރާތްތަށް އިތުރަށް ފާހަގަކޮށްފައިވާ ގޮތުގައި، އެހެން ސަރަހާއްދުތަކާއި ތަފާތުކޮށް މިރަށުގައި ގަދަޔަށް ގަސްހެދުމުގެ ސަބަބުތަކުގެ ތެރޭގައި، އެހެން ބިންތަކާއި ތަފާތުކޮށް މިސަރަޙައްދުތަކުގައި “ކޮޕާ” އަދި “ކްރޮމިއަމް ކޮމްޕައުންޑްސް” ގިނަވުމުގެ ސަބުބުންނެވެ. ސައިންޓިސްޓުން ފާހަގަކޮށްފައިވާ ގޮތުގައި، މިފަދަ ގޮތަކަށް އެހެން ސަރަޙައްދުތަކާއި ތަފާތު ބޮޑުކޮށް ގަސްހެދުމުގެ ސިއްރަކީ، އެހެން ބިންތަކާއި ތަފާތުކޮށް، މިސަރަޙައްދުގައި ބިމުގެ ފަށަލައިގައި ތަފާތުކަމެއް ހުރުމުންނެވެ.\nމިރަށުން ތަފާތު މުޑުވައް ނަގައިގެން ގޮސް، ދަނޑުވެރިކަން ކުރާ މީހުން ދުނިޔޭގެ ތަފާތު ހިސާބުތަކަށް ގެންގޮސްގެން ހެއްދުމުގެ މަސައްކަތް ކޮށްފައި ވެއެވެ. ނަމަވެސް، މިއިން އެއްވެސް މުޑުވަކެއް ސަޚާލިންގައި ހެދޭގޮތަށް ހެދިފައި ނުވެއެވެ. މިގަސްތައް ހެދިފައިވަނީ އެސަރަޙައްދުތަކުގައި އާންމުކޮށް އެފަދަ ބާވަތުގެ ގަސްތައް ހެދޭ ގޮތަށެވެ.\nގަސްތައް ކިތަންމެ ބިޔަވެ ބޮޑުވި ނަމަވެސް، އެހެން ސަރަޙައްދުތަކެކޭ އެއްގޮތަށް ގަހުގެ މޭވާއާއި ތަރުކާރީ މިރަށުގައި ދިރިއުލޭ ރައްޔިތުން އަންނަނީ ކެއުމަށް ބޭނުންކުރަމުންނެވެ. މިރަށުގައި އެންމެ ގިނަބައެއްގެ މަގްބޫލު ޑިޝް އަކީ “ބާޑޮކް” ކިޔާ ބާވަތެއްގެ އެއްޗަކުން ތައްޔާރުކުރެވޭ ކެއުމެގެ ބާވަތެކެވެ. މިއީ ފިހާރަތަކާއި، ތަފާތު ހޮޓާ ރެސްޓޯރަންޓްތަކުގައިވެސް ވިއްކާ އަދި ގޭގައިވެސް ތައްޔާރުކުރެވޭ ޑިޝްއެކެވެ.


BML Qi Futsal Fiesta Hinnavarugai fashaifi - vNews.mv\nބީއެމްއެލް ކީ ފުޓްސަލް ފިއެސްޓާ ހިންނަވަރުގައި ފަށައިފި\nއިސްމާޢީލް ޝާހު (ކުޑަ ޝާހު) 13 May 2019, 19:46\nޅ. އަތޮޅަށް ހުޅުވާލައިގެން ހިންނަވަރުގައި ބާއްވާ "ބީއެމްއެލް ކީ ފުޓްސަލް ފިއެސްޓާ 2019" ގެ ކުޅުން ރޭ ފަށައިފި އެވެ.\nމިއީ ހިންނަވަރުގައި މި މުބާރާތް ބާއްވާ ހަތަރު ވަނަ އަހަރެވެ.\nމީގެކުރިން ބޭއްވި ތިން މުބާރާތް "އެކްސް ފުޓްސަލް ޗެލެންޖު" ގެ ނަމުގައި އިންތިޒާމުކުރީ އެރަށުގެ އެމްޕަވަރިން ކައިނެޓިކް ސޮސައިޓީ (އެކްސް ބޯއިސް) އިންނެވެ. އެކަމަކު މިއަހަރު މިމުބާރާތް ރީބްރޭންޑް ކުރުމަށްފަހު "ކީ ފުޓްސަލް ފިއެސްޓާ" ގެ ނަމުގައި މުބާރާތް އިންތިޒާމުކުރަނީ ކީ އެސޯސިއޭޝަނުންނެވެ.\nމިއަހަރުގެ މުބާރާތުގައި ޖުމްލަ 12 ޓީމެއް ވަނީ ބައިވެރިވެފައެވެ. މުބާރާތުގެ ކުޅުން ކުރިއަށް ގެންދިޔުމަށް ހަމަޖެހިފައިވަނީ ހަތަރު ގްރޫޕަކަށް ބަހާލައިގެންނެވެ. އެގޮތުން ކޮންމެ ގްރޫޕަކުންވެސް އެންމެ ގިނަ ޕޮއިންޓު ހޯދާ ދެޓީމު ކުއާޓާ ފައިނަލަށް ދަތުރުކުރާނެއެވެ.\nމުބާރާތުގައި ރޭ ކުޅުނު ފުރަތަމަ މެޗުގައި ބައްދަލުކުރީ އެފްސީ ޝެޑޯސް އާއި މަކާއުއެވެ. މިމެޗު ފަސޭހަކަމާއެކު 6-1 އިން ކާމިޔާބުކުރީ އެފްސީ ޝެޑޯސްއިންނެވެ. އަދި ރޭގެ ދެވަނަ މެޗުގައި ބައްދަލުކުރީ އެފްސީ ހޯޕް އާއި އެފްސީ ފްރެންޑްސް އެވެ. މިމެޗު 9-3 ގެ ނަތީޖާއަކުން ކާމިޔާބުކުރީ އެފްސީ ހޯޕް އިންނެވެ. އަދި ރޭގެ ފަހު މެޗުގައި ކޮމަންޑޫ މޯލްޑިވްސް އާއި ކްލަބު ރިވާސައިޑް ބައްދަލުކުރި މެޗު ނިމުނީ 5-5 އިން ދެ ޓީމު އެއްވަރުވެގެންނެވެ.\nމުބާރާތުގެ ގްރޫޕް ސްޓޭޖުގެ މެޗުތައް ނިމި، ކުއާޓާގެ މެޗުތައް ފެށުމަށް ހަމަޖެހިފައިވަނީ މިމަހުގެ 16 ވަނަ ދުވަހު އެވެ. ސެމީ ފައިނަލް މެޗުތައް މިމަހުގެ 18 ވަނަ ދުވަހު ކުޅޭއިރު ފައިނަލް މެޗު ކުޅުމަށް ހަމަޖެހިފައިވަނީ މިމަހުގެ 20 ވަނަ ދުވަހު އެވެ.\nމިއަހަރުގެ މުބާރާތުގެ ޓައިޓަލް ސްޕޮންސަރަކަށް ބޭންކް އޮފް މޯލްޑިވްސް (ބީއެމްއެލް) ހަމަޖައްސާފައިވާއިރު މެއިން ސްޕޮންސަރަކަށް ހަމަޖައްސާފައިވަނީ މިފްކޯ އެވެ. މުބާރާތުގެ ޗެމްޕިއަން ޓީމަށް 15،000 ރުފިޔާގެ ފައިސާގެ އިނާމެއް ދިނުމަށް ހަމަޖެހިފައިވާއިރު، ރަނަރަޕް ޓީމަށް 7،500 ރުފިޔާގެ ފައިސާގެ އިނާމެއް ވަނީ ހުށަހަޅާފައެވެ.


Raajjeyn beyru kuran ulhunu gina adhadhehge beyru faisaa hifahattai, thin meehaku athulaigenfi - One Online\nކަސްޓަމްސް އިން ހިފެހެއްޓި ބޭރު ފައިސާތައް. ކަސްޓަމްސް އިން ހިފެހެއްޓި އެ ފައިސާތަކާ ގުޅިގެން ތިން މީހަކު ވަނީ އަތުލައިގެންފައި --- ފޮޓޯ/ ކަސްޓަމްސް\nރާއްޖޭން ބޭރުކުރަން އުޅުނު ގިނަ އަދަދެއްގެ ބޭރު ފައިސާ ހިފަހައްޓައި، ތިން މީހަކު އަތުލައިގެންފި\nގަވާއިދާ ހިލާފަށް ރާއްޖެއިން ބޭރުކުރަން އުޅުނު ގިނަ އަދަދެއްގެ ބޭރު ފައިސާ ކަސްޓަމްސް އިން ހިފަހައްޓައިފިއެވެ.\nކަސްޓަމްސް އިން ބުނީ، އެ އިދާރާއަށް ޑިކްލެއާ ނުކޮށް ހަތަރު މިލިއަނަށްވުރެ ގިނަ ދިވެހި ރުފިޔާގެ އެ ފައިސާތައް ބޭރު ކުރަން އުޅެނިކޮށް އަތުލައިގަތީ ދެ ދުވަހެއްގައި ކަމަށެވެ. އަދި އެ މައްސަލައިގައި ދެ ދިވެހިންނާއި ބިދޭސީއަކު ވަނީ އަތުލައިގެންފައެވެ.\nކަސްޓަމްސް އިން ބުނީ، މިދިޔަ މަހުގެ 22 ވަނަ ދުވަހު 1.3 މިލިއަން ދިވެހި ރުފިޔާގެ ބޭރު ފައިސާއާއެކު 31 އަހަރުގެ ދިވެހި ފިރިހެނަކު އަތުލައިގެންފައިވާ ކަމަށެވެ.\nއޭގެ އިތުރުން މިދިޔަ ބުދަ ދުވަހު 2.1 މިލިއަން ދިވެހި ރުފިޔާގެ ބޭރު ހިފަހައްޓައި 29 އަހަރުގެ ދިވެހި ފިރިހެނަކު އަތުލައިގެންއިރު، ހަމައެދުވަހު ހަ ލައްކައަށްވުރެ ގިނަ ދިވެހި ރުފިޔާގެ ބޭރު ފައިސާއާއެކު ކަސްޓަމްސް އިން ވަނީ 33 އަހަރުގެ ބަންގުލަދޭޝް ފިރިހެނަކު އަތުލައިގެންފައެވެ.\nކަސްޓަމްސް އިން މިހާރު ވަނީ މި މައްސަލަތައް އިތުރަށް ތަހުގީގު ކުރުމަށް ފުލުހުންނާ ހަވާލުކޮށްފައެވެ.\nމަނީ ލޯންޑަރިން އަދި ޓެރަރިޒަމަށް ފައިނޭންސް ކުރުން ހުއްޓުވުމުގެ ގާނޫނުގެ ދަށުން 20،000 އެމެރިކާ ޑޮލަރު ނުވަތަ އެއަށްވުރެ މަތީ އަދަދެއްގެ އެމެރިކާ ޑޮލަރު ނުވަތަ އެއަދަށްވާ ދިވެހި ރުފިޔާ ނުވަތަ ބޭރު ފައިސާ ކަސްޓަމްސް އަށް ޑިކްލެއާ ކުރަންޖެހޭނެއެވެ.\nގުޅޭ ޓެގު މޯލްޑިވްސް ކަސްޓަމްސް ސާވިސް މަނީލޯންޑަރިންގް


ރޯދަ ދުނިޔެއިން: އިންޑިއާގެ މަގުމަތިން ފެނުނު ހިތްގައިމު މަންޒަރު – Ilm\nރޯދަ ދުނިޔެއިން: އިންޑިއާގެ މަގުމަތިން ފެނުނު ހިތްގައިމު މަންޒަރު\nއިޙުތިރާމަކީ އިންސާނީ ނަސްލުގެ އަޚުވަންތަކަމަށް ބޭނުންވާ އެންމެ މުހިއްމު ހަތިޔާރެވެ. އެއް އިންސާނެއް އަނެއް އިންސާނެއްގެ ދިރިއުޅުމަށް ދޭން ޖެހޭ އިޙުތިރާމު ދިނުމަކީ ދެރަކަމެއް، އައިބުކަމެއްވެސް ނޫނެވެ. މިވަގުތަކީ މުޅި އިންސާނީ ނަސްލަށްވެސް ހާސްކަމާ ބިރުވެރިކަމުގެ ވަގުތަކަށްވީހިނދު، އެތައް ބައެއްގެ ފަރާތުން ފަޚުރުވެރި މަންޒަރުތައް ފެނިގެންދެއެވެ. އިންސާނުންގެ އަޅާލުމާއި އޯގާތެރިކަމުގެ ސިފަތައް އެތައް ގައުމަކުން ފެނިގެންދެއެވެ. މިއީ އެފަދަ މަންޒަރެކެވެ.\nރަމަޟާން މަސް ބައްދަލުކުރީ އިންޑިއާގައިވެސް ފުރަބަންދާ އެކުގައެވެ. ކޮވިޑް 19ގެ ނުރައްކަލާއެކު، މުޅި އިންޑިއާ އޮތީ ގޭބަންދުގައެވެ. އެހެންނަމަވެސް، ހިދުމަތްތެރީން ތިބީ މަގުމަތީގައެވެ. ފުލުހުންނާއި ސިފައިން ތިބީ ރައްޔިތުންގެ ހިމާޔަތުގައެވެ. ގައުމީ ވާޖިބަށް މަގުމައްޗަށް ނުކުމެހުރި އެކަކީ ކޮވިޑްގެ އަސަރު އެއްމެ ބޮޑަށް ކުރަމުންދާ އަންދްރަ ޕްރަދޭޝްގެ ގުންޓާ ސިޓީގެ އެސިސްޓެންޓް ޕޮލިސް އިންސްޕެކްޓާ ކަރާމުﷲއެވެ.\nރޯދައަށްހުރެ ކަރާމުﷲ ޑިއުޓީ ކުރަމުންދަނީ މަގުތަކުގައެވެ. ބޮޑު ތަކުލީފެއް ނަމަވެސް، އޭނާގެ ގައުމަށް ކޮންމެހެން އަދާކޮށްދޭން ޖެހޭ ވާޖިބު އަދާކުރުމަށެވެ. މުސްލިމުން ނޫން އޮފިސަރަކާއެކު ކަރާމުﷲ ޑިއުޓީ ކުރަމުންދިޔައިރު ފެނުނު މަންޒަރަކަށް އެތަކެއް ބައެއްގެ ލޯތައް އަމާޒުވިއެވެ. ނަމާދު ވަގުތުތަކުގައި ކަރާމުﷲ ނަމާދު ކުރަމުންދިޔައިރު، އޭނާއާއެކު ހުރި ޣައިރު މުސްލިމް އޮފިސަރު ހުރީ ކަރާމުﷲގެ ގާޑަކަށެވެ. ނަމާދު ކުރަމާއި ދުޢާކުރުމުގައި އިން ކަރާމުﷲގެ ހިމާޔަތުގައެވެ.\nއެ މަންޒަރުން އެތައް ބައެއްގެ ހިތްތަކަށް ފިނިކަން ގެނެސްދީފިއެވެ. އިންސާނީ ކަރާމާތާ، އެކަކު އަނެކަކަށް ކުރަން ޖެހޭ އިޙުތިރާމްގެ ފުރިހަމަ މިސާލެކެވެ. ތަފާތު މަންޒަރެކެވެ. މިއީ އިންޑިއާގެ މަގުތަކުން މި ރަމަޟާން މަހު ފެނުނު ފިލާވަޅެކެވެ. އަޚުވަންތަކަން ދެމެހެއްޓުމާއި އިޙުތިރާމް ދިނުމުގެ މިސާލެކެވެ.


Dhiraagu Tv ah apply kohlaigen haassa inaam thakeh - vNews.mv\nދިރާގު ޓީވީއަށް އެޕްލައި ކޮށްލައިގެން ޚާއްސަ އިނާމުތަކެއް\nމަރްޔަމް ލީން 07 October 2021, 18:31\nދިރާގު ޓީވީއަށް އެޕްލައި ކޮށްލައިގެން ޚާއްސަ އިނާމުތަކެއް ލިބޭ ޕްރޮމޯޝަނެއް ފަށައިފިއެވެ.\nދިރާގުން އެކުންފުނީގެ ފިކްސްޑް ބްރޯޑްބޭންޑް ކަސްޓަމަރުންނަށް ޚާއްސަކޮށްގެން 30 ނޮވެމްބަރ 2021 ގެ ކުރިން ދިރާގު ޓީވީ ކަނެކްޝަނަކަށް އެޕްލައި ކުރައްވާ ކަސްޓަމަރުންނަށް ހިލޭ ގުޅައިދިނުމުގެ އިތުރުން ހިލޭ ޖޯއިބޮކްސް ވެސް ލިބިގެންދާނެއެވެ.\nމި ޕްރޮމޯޝަންގެ ދަށުން ދިރާގު ޓީވީގެ ގޯލްޑް ޕެކޭޖް ނަންގަވާ ކަސްޓަމަރުން ތެރެއިން ނަސީބުވެރި އެއް ފަރާތައް ސެމްސަންގްގެ އެންމެ ފަހުގެ ސްމާޓްފޯން، ޒީ ފޯލްޑް3ލިބިގެންދާނެއެވެ. މީގެއިތުރުން، ހޮވާލެވޭ ނަސީބުވެރި އިތުރު 10 ފަރާތައް އެ ކަސްޓަމަރަކު ބޭނުންފުޅުވާ ޕެކޭޖެއްގެ6މަސް ދުވަހުގެ މަހުފީ މުޅިން ހިލޭ ލިބިގެންދާނެއެވެ.\nދިރާގު ޓީވީއަށް ސަބްސްކްރައިބް ކުރައްވާ ހުރިހާ ކަސްޓަމަރުންނަށްވެސް ލަކީޑްރޯގައި ބައިވެރިވެވޭނެއެވެ.\n100 އަށް ވުރެ ގިނަ ޗެނަލް ހިމެނޭ ދިރާގު ޓީވީ އަކީ ރާއްޖޭގައި އެންމެ ފުޅާދާއިރާއެއްގައި ފޯރުކޮށްދޭ އައިޕީޓީވީގެ ޚިދުމަތެވެ. ދިރާގު ޓީވީގައި ހިމެނޭ ޗެނަލްތަކުގެ ތެރޭގައި ކުޑަކުދިންގެ މެދުގައި އެންމެ މަޝްހޫރު ޑިޒްނީ ޗެނަލްތައް، ސޮނީގެ އެންޓަޓެއިންމަންޓް އަދި ސްޕޯރޓްސް ޗެނަލްތައް، ލައިފްސްޓައިލް ޗެނަލްތަކުގެ ތެރޭގައިފުޑް ނެޓްވޯރކް، ސްޓަރ ގެ ޗެނަލްތައް، ރާއްޖެއާއި ބޭރު ދުނިޔޭގެ ހަބަރު ޗެނަލްތައް އަދި އަލް ޤްރުއާން އަލް ކަރީމް ފަދަ ދީނީ ޗެނަލްތައް ހިމެނެއެވެ.\nEmail: [email protected]tv.com.mv


Nu'ufuley Varuge Dharaneege Haalathu Genaee Raees Solih Eh Noon: Ilham | Hathaavees\nނުއުފުލޭ ވަރުގެ ދަރަނީގެ ހާލަތު ގެނައީ ރައީސް ސޯލިހެއް ނޫން: އިލްހާމް\nދަނގެތި ދާއިރާގެ ކުރީގެ މެންބަރު އިލްހާމް ---\nނުއުފުލޭ ވަރުގެ ދަރަނީގެ ހާލަތު ރާއްޖެ އަށް ގެނައީ ރައީސް އިބްރާހީމް މުހައްމަދު ސޯލިހު ނޫން ކަމަށް ރައްޔިތުން މަޖިލީހުގެ ކުރީގެ މެންބަރު އިލްހާމް އަހުމަދު ވިދާޅުވެއްޖެއެވެ.\nއިލްހާމް ކުރެއްވި ޓްވީޓެއްގައި ވިދާޅުވީ ރައީސް އިބްރާހީމް މުހައްމަދު ސޯލިހު ވެރިކަމަށް ވަޑައިގެންނެވިއިރު އެތެރޭގެ ދަރަނިތަކާއި، ނުއުފުލޭ ވަރުގެ ބިޔަ ދަރަނިތައް ވަނީ ބޭރަށް ދައްކަން މަޖުބޫރު ކުރުވާފައި ކަމަށެވެ.\n"އެހާލަތު ގެންނެވީ މިއަދުގެ ރައީސެއް ނޫން. އަނގަފުޅާކޮށްފަ ބުންޏަސް މިއީ ހަގީގަތް،" އިލްހާމް ވިދާޅުވިއެވެ.\n@ibusolih ވެރިކަމަށް ވަޑައިގެންނެވިއިރު އެތެރޭގެ ދަރަނިތަކާއި، ނުއުފުލޭ ވަރުގެ ބިޔަ ދަރަނިތައް ވަނީ ބޭރަށް ދައްކަން މަޖުބޫރު ކުރުވާފަ. އެހާލަތު ގެންނެވީ މިއަދުގެ ރައީސެއް ނޫން. އަނގަފުޅާކޮށްފަ ބުންޏަސް މިއީ ހަޤީގަތް pic.twitter.com/WPdXpFinuw\n— Ilham Ahmed (@ilhammaldives) August 11, 2020\nއިލްހާމް މިފަދައިން ވިދާޅުވެފައިވާއިރު ކުރީގެ ރައީސް އަބްދުﷲ ޔާމީންގެ ވެރިކަމުގައި ދައުލަތުގެ ދަރަނީގެ މިންވަރު ސާފުނުވާ ކަމަށާއި ފިނޭންސް މިނިސްޓްރީގައި މިހާރު ހުރި ހިސާބުތަކާއި ރައްޔިތުންގެ މަޖިލީހުގައި ހުރި ހިސާބުތަކާ ދިމާނުވާ ކަމަށް ވިދާޅުވެ މަޖިލީހަށް ރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދު ވަނީ މައްސަލައެއް ހުށަހަޅާފައެވެ.\nއެ މައްސަލައާ ގުޅިގެން މިއަދު މުޅި މަޖިލީހުގެ ކޮމެޓީއެއް ވަނީ ބާއްވާފައެވެ. އެ ކޮމެޓީއަށް ކުރީގެ ރައީސް ޔާމީންގެ ވެރިކަމުގައި ފިނޭންސް މިނިސްޓަރުކަން ކުރެއްވި އަދި ކުރީގެ ނާއިބު ރައީސް އަބްދުﷲ ޖިހާދާއި ކުރީގެ ފިނޭންސް މިނިސްޓަރު އަހުމަދު މުނައްވަރާއި މިހާރުގެ ފިނޭންސް މިނިސްޓަރު އިބްރާހީމް އަމީރު ވަނީ ހާޒިރު ކުރައްވާފައެވެ.\nއެ ބައްދަލުވުމުގައި ދަރަނި ނުދެއްކޭނެ ހާލަތަކަށް ނުވަތަ ސޮވަރިން ޑީފޯލްޓަކަށް ރާއްޖެ ނުދާނެ ކަމުގެ ޔަގީންކަން މިހާރުގެ މިނިސްޓަރު އަމީރު ވަނީ ދެއްވާފައެވެ.\nPrevious ދައުލަތުގެ ދަރަނީގެ ސްޓްރެޓެޖީ އަންގައިދޭ ބަޔާނާ ގުޅޭގޮތުން ކެބިނެޓުގައި މަޝްވަރާކޮށްފި\nNext މިއަދުވެސް 66 މީހަކު ޕޮޒިޓިވް، ގިނައީ ދިވެހިން


Safe travel list gai Raajje nethumuge kanboduvun Raees Nasheed...\nސޭފް ޓްރެވަލް ލިސްޓް\nރާއްޖެ އަދިވެސް ޔޫރަޕްގެ އެތައް ގައުމެއްގެ ސޭފް ޓެރެވަލް ލިސްޓުގައި ނުހިމެނޭ\nމިއަހަރު ނިންމެންވާއިރަށް 8 ލައްކަ ފަތުރުވެރިން ރާއްޖެ ގެނައުމަކީ ސަރުކާރުގެ އަމާޒެއް\nކ. މާލެ | 12 އޯގަސްޓް 2020 | ބުދަ 20:00 | 2,962\nރާއްޖޭގެ ބޯޑަރުތައް ހުޅުވާލިނަމަވެސް، ޓޫރިސްޓުންނަށް ކޮވިޑް-19 އިން ރައްކާތެރިތަނެއްގެ ގޮތުގައި ޔޫރަޕްގެ ގައުމުތަކުން ރާއްޖެ ހިމަނާފައި ނުވާތީ އެކަމާމެދު ކަންބޮޑުވެ ވަޑައިގަންނަވާ ކަމަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެ އެވެ.\nބުދަ ދުވަހުގެ ޖަލްސާގައި ވަޒީރުންނާއި ސުވާލުކުރުމުގެ ދަށުން ހެލްތު މިނިސްޓަރ އަބްދުﷲ އަމީން އާ ވަނީ މެމްބަރުން ސުވާލުކުރައްވާފަ އެވެ. ސުވާލުތައް ނިމުމުން ވާހަކަ ދައްކަވަމުން ރައީސް ނަޝީދު ވިދާޅުވީ އެންމެންގެވެސް ބޭނުމަކީ ރާއްޖެ ސަލާމަތުގެ އައްސޭރިއަކަށް ގެންދިޔުން ކަމަށެވެ. އާންމު ސިއްހަތު ސަލާމަތްވެ ތިބެ އާންމު ދިރިއުޅުން ދިރިއުޅެވޭނެ ގޮތެއްވުން ކަމަށް ރައީސް ނަޝީދު ވިދާޅުވި އެވެ.\nރާއްޖެއަކީ ޓޫރިޒަމަށް ބަރޯސާވެގެން ހިނގަމުންދާ ގައުމަކަށްވާއިރު ރާއްޖެ އަދިވެސް ޔޫރަޕްގެ އެތައް ގައުމެއްގެ ސޭފް ޓެރެވަލް ލިސްޓުގައި ނުހިމެނޭކަމަށް ރައީސް ނަޝީދު ވިދާޅުވި އެވެ.\nއަޅުގަނޑު ހިތުގައި އުފެދޭ ސުވާލެއް އެއީ ކޮންކަމެއް ކޮން ގޮތަކަށް ގޯސްކޮށް މިސާލަކަށް ހިމެނިފައި ހުރި އެހެންގައުމެއް ބަލާފައި ރާއްޖެ ނުހިމެނި މިއޮތޯ ކީއްވެތޯ؟ ހައިރާންވޭ މިމައްސަލަޔާ ގުޅިގެން އިނގިރޭސިވިލާތަށް ނުވަތަ ޔޫރަޕްގެ ގައުމުތަކަށް ދަތުރުކުރާ ކިތަންމެ ގައުމަކުން ދަތުރުކުރާ މީހުން އެގައުމުގައި ކަރަންޓީނުވާން ނުޖެހޭ. އެހެންނަމަވެސް ރާއްޖެއަށް އައިސް އަލުން އަނބުރާ ޔޫރަޕަށް ދިޔައީމާ ކަރަންޓީނުވާން އެބަޖެހޭ. އަޅުގަނޑުމެންނަށް ފެންނަ ފެނުމުގައި މިއީ ކަންބޮޑުވުމެއް.\n~ ރައްޔިތުންގެ މަޖިލީހުގެ ރައީސް/ ރައީސް މުހައްމަދު ނަޝީދު\nމިނިސްޓަރ މިކަމާމެދު ވިސްނަވާ މަސައްކަތް ކުރައްވާނެ ކަމާމެދު ޝައްކެތް ނުއުފެދޭ ކަމަށް ރައީސް ނަޝީދު ވިދާޅުވި އެވެ.\nރާއްޖޭގެ ބޯޑަރުތައް ޖުލައި މަހުގެ 15 ވަނަ ދުވަހު ހުޅުވާލިނަމަވެސް ކުރިން ޓޫރިޒަމް މިނިސްޓްރީން އަންދާޒާކުރި ވަރަށް ޓޫރިސްޓުން ރާއްޖެއަށް އަންނަމުންނެއް ނުދެއެވެ.\nއިމިގްރޭޝަނުން ޖުލައި 15ން ޖުލައި 31 ނިޔަލަށް ރާއްޖެ ޒިޔާރަތްކުރި ފަތުރުވެރިންގެ ތަފާސް ހިސާބު އެންމެ ފަހުން ހާމަކޮށްފައިވާއިރު އެމުއްދަތުގައި ރާއްޖެ އައިސްފައިވަނީ 1769 ފަތުރުވެރިންނެވެ.\nމިއަހަރު ނިންމެންވާއިރަށް 8 ލައްކަ ފަތުރުވެރިން ރާއްޖެ ގެނައުމަކީ ސަރުކާރުގެ އަމާޒެކެވެ.


SunOnline: Nasheedh ge Security fooelhitha?\nނަޝީދުގެ ސެކިއުރިޓީ ފޫއެޅިތަ؟\nއަހުމަދު ޒާހިރު (ހިރިގާ) 10 May 2021, 16:51\nޕާކިސްތާންގެ ކުރީގެ ބޮޑުވަޒީރު ޕަރުވޭޒު މުޝަރައްފު ރާވަލްޕިންޑީ އިން 2003 ވަނަ އަހަރު ދަތުރު ކުރައްވަނިކޮށް، ބުރިޖެއްގެ ދަށުގައި ހަރުކޮށްފައި އޮތް ބޮޑު ބޮމެއް ގޮވީ މުޝައްރަފު ބުރިޖު ހުރަސްކުރިތާ މަދު ސިކުންތުކޮޅެއްގެ ތެރޭގަ އެވެ. ރިމޯޓްކޮންޓްރޯލް ޑިވައިސަކުން ގޮއްވާލި ބޮމުން މުޝައްރަފަށް އަދި އެއްވެސް މީހަކަށް ހާނީއްކަ ނުވެ ސަލާމަތްވީ، އެފަދަ ޑިވައިސްތައް ޖޭމު ކުރުމަށް މުޝައްރަފުގެ މޮޓޯކޭޑުގައި ހަރުކޮށްފައިވާ ސިސްޓަމްގެ ސަބަބުންނެވެ. ނޫން ނަމަ ބޮން ގޮވީހީ މުޝައްރަފާ އެކު އެވެ.\nރާއްޖޭގައި ވެސް ރައީސުލްޖުމްހޫރިއްޔާ ދަތުރު ކުރައްވާ އިރު، މޮޓޯކޭޑުގައި އެފަދަ ޑިވައިސް ޖޭމް ކުރުމަށް ބޭނުންކުރާ ވެހިކަލެއް އޮވެ އެވެ. އެކަމަކު ރައްޔިތުންގެ މަޖިލީހުގެ ރައީސް އަދި އުއްތަމަފަނޑިޔާރު ދަތުރު ކުރައްވާ އިރު، އެފަދަ ޖޭމިން ވެހިކަލް އޮންނަތަނެއް ނުފެނެ އެވެ. ފަހަރުގައި ރައީސުލްހުމްހޫރިއްޔާ އަށް އަރުވާ ވަރުގެ ސެކިއުރިޓީ އެބޭބޭފުޅުންނަށް ނާރުވަނީ ކަމަށްވެދާނެ އެވެ.\nމަޖިލީހުގެ ރައީސް ނަޝީދު އުޅުއްވާ ގޮތުން އެ މަނިކުފާނަކީ ވަރަށް އާދައިގެ ގޮތަކަށް އުޅުއްވަން ބޭނުންފުޅުވާ ބޭފުޅެއްހެން ހީވެ އެވެ. ވޭތުވެދިޔަ ދެތިން މަހުގެ ތެރޭގައި ނަޝީދު މަދު ސެކިއުރިޓީ ބޭފުޅުންނާ އެކު ޖޮގިންގައި އުޅުއްވަނިކޮށް އަޅުގަނޑަށް ވެސް ވަނީ ފެނިފަ އެވެ. އަދި އެކުވެނި ޓްރެކްގައި އާންމުންނާ އެކު ޖޮގިންގައި އުޅުއްވަނިކޮށް ވެސް ވަނީ ފެނިފަ އެވެ. އެއިން އެއްވެސް ފަހަރަކު ނަޝީދުގެ މޫނުމަތީން ސެކިއުރިޓީއާ ދޭތެރޭ މާބޮޑަށް ސަމާލުކަމެއް ދެއްވާހެނެއް ހިއެއްނުވެ އެވެ. ފަހަރުގައި ނަޝީދަށް އެހާ ލުއި ސިކިއުރިޓީއެއް ސަލާމަތީ ފަރާތްތަކުން ދެއްވަނީ ނަޝީދު އެގޮތަށް ބޭނުންފުޅުވާތީ ކަމަށްވެދާނެ އެވެ.\nއެކަމު ޗީފް އޮފް ޑިފެންސް ފޯސް މޭޖާ ޖެނެރަލް އަބްދުﷲ ޝަމާލް ކުރީ ރޭ ދެއްވި ނޫސްކޮންފަރެންސުގައި ވިދާޅުވި ބަސްފުޅުތަކުން އެއީ އެ ބޭފުޅުން އެގޮތަށް ދޫކޮށްލައްވައިގެންވާނެ ކަމެއް ކަމަށް އަޅުގަނޑަކަށް ގަބޫލެއް ނުކުރެވުނެވެ. އެހެނީ ސަލާމަތީ ބާރުގެ ދެ މުއައްސަސާ އިން ވެސް ގަބޫލު ކުރާ ގޮތުގައި އެންމެ ބޮޑު ސެކިއުރިޓީ ތުރެޓެއް އޮންނަ ބޭފުޅަކީ ރައްޔިތުންގެ މަޖިލީހުގެ ރައީސް މުހަންމަދު ނަޝީދު ކަމަށްވާތީ އެވެ. އެހެންކަމަށްވާ ނަމަ އެހާ ލުއި ސިކިއުރިޓީއެއް އެބޭފުޅުން ނަޝީދަށް ދެއްވީ ކީއްވެންތޯ ސުވާލު އުފެދެ އެވެ.\nޑިފެންސް މިނިސްޓަރު މާރިޔާ އަހުމަދުދީ ހިމެނިވަޑައިގަންނަވާ ގޮތަށް އެމްއެންޑީއެފުން ބޭއްވި ޕްރެސްކޮންފަރެންސުގައި އަޅުގަނޑަށް ފުރަތަމަ ގަބޫލުކުރެވުނީ އެ ބޭފުޅުން ކަންތައްތައް ކުރެއްވީ ވަރަށް ރަނގަޅަށް ކަމަށެވެ. ޝަމާލު ވިދާޅުވީ ނަޝީދު ހިންގަވާފައި ކާރުކޮޅާ ދިމާލަށް ވަޑައިގަތް އިރު، އެމަނިކުފާނުގެ ފަހަތުގައި ދޮޅު ފޫޓެއްހާ ހިސާބުގައި އެއް ބޮޑީގާޑު އަދި ކުރިމަތީން އެއް ބޮޑީގާޑާ އެކު ނަޝީދު ވަޑައިގަތީ ސިކިއުރިޓީގެ ފުރިހަމަ ހިމާޔަތުގައި ކަމަށެވެ. އެކަމަކު ނަޝީދު ހުންނަވާގެ، ކެނެރީގޭ ގޯޅިތެރެއިން އެމަނިކުފާނު ހިންގަވާފައި ވަޑައިގަންނަވާތަން ފެންނަ ވީޑިއޯ ފުލުހުން އޭގެ އަނެއް ދުވަހު އާންމު ކުރުމުން އަޅުގަނޑުގެ ވިސްނުން މުޅިން ބަދަލުވި އެވެ. އެ ވީޑިއޯ އިން ފެންނަ ގޮތުގައި ނަޝީދު އެ ގޯޅިން ހިންގަވާފައި މަޖީދީމަގާ ދިމާލަށް ވަޑައިގަތް އިރު، ނަޝީދުގެ ފަހަތުގައި އެ ބުނާ ދޮޅު ފޫޓެއްހާ ކައިރީގައި ބޮޑީގާޑަކު ހުއްޓެވެ. އެއީ ރަނގަޅު ވާހަކަ އެކެވެ. އެކަމަކު ކުރިން ދިޔަ ބޮޑީގާ ނަޝީދާ ދޭތެރޭ އިތުރު މީހަކު ހިނގާފައި ދިޔަތަން ފެނެ އެވެ. އެކަމަކު އެމީހާ އެއްފަރާތް ކުރުމަށް އަދި ސިކިއުރިޓީ ޒޯންގެ ތެރެއިން އޭނާ ދުރަށް ޖެއްސުމަކަށް ބޮޑީގާޑުން މަސައްކަތް ކުރި ތަނެއް ނުފެނުނެވެ. ސުވާލަކީ އެއީ އެރޭގެ ހަމަލާއާ ގުޅޭ ކަމަކަށް ނުވިއަސް، އެއީ ސެކިއުރިޓީ ބުރީޗެއް، ނޫނީ ސެކިއުރިޓީ ފޫއެޅުމެެއް ނޫންތޯ އެވެ؟ ތެދެކެވެ. އެ ރޭގެ ހާދިސާއާ ގުޅެމެއް ނެތެވެ. އެކަމު ނަޝީދުގެ ކުރިން ހިނގާފައި ދިޔަ އާންމު މީހާ އެނބުރި ކުއްލިއަކަށް ނަޝީދުގެ ގަޔަށް ވަޅިއެއް ފަދަ އެއްޗެއް ހަރާލި ނަމަ ވާނީ ކިހިނެއްހެއްޔެވެ؟ މަތީ ފެންވަރުގެ ސެކިއުރިޓީ އަރުވާ ބޭފުޅުންގެ ދެމެދަށް މީހުން ވަނަ ނުދެނީ އެފަދަ ކަންކަމަށް ޖާގަ ނުދިނުމަކަށް ނޫންތޯ އެވެ.\nފުލުހުންގެ ސީސީޓީވީ ފޫޓޭޖް: ދެ ބޮޑީގާޑު ކައިރީގައި ތިއްބެވި އިރު، ނަޝީދުގެ ކުރިމަތީގައި އިތުުރު މީހެއް\nރަނގަޅު ވާހަކަ އެކެވެ. އެ ބޮން ގޮއްވާލުމާ އެކު ނަޝީދުގެ ސެކިއުރިޓީން އަމަލުކުރީ ވަރަށް ފުރިހަމައަށް ކަމަށް ބެލެވިދާނެ އެވެ. އަދި ކޮންޑަކްޓް ފުރިހަމައަށް އަދާ ކުރި ކަމަށް ވެސް ގަބޫލުކުރެވެ އެވެ. އެހެނީ މަދު މިނިޓްކޮޅެއްގެ ތެރޭގައި ސެކިއުރިޓީ އިން ވަނީ ނަޝީދު އެތަނާ އެންމެ ކައިރީގައި ހުރި އޭޑީކޭ ހޮސްޕިޓަލަށް ވާސިލުކޮށްދީފަ އެވެ.\nއެމްއެންޑީއެފުގެ ފަރާތުން ވަނީ ކެނެރީގޭ ގޯޅިތެރޭގައި ޕާކްކުރާ ސައިކަލްތައް އެހެން ތަނަކަށް ބަދަލު ކުރުމަށް އެދިފަ އެވެ. ހަމައެއާ އެކު އަޅުގަނޑުގެ މައުލޫމާތު ކުށް ކަމުގައި ނުވާ ނަމަ، ނަޝީދު ފަދަ ހައި ސެކިއުރީއެއް ފޯރުކޮށްދޭން ޖެހޭ ބޭފުޅަކު ހުންނަވަން ބެދިފައި ހުންނަ ގޯޅިގަނޑެއްގެ އެތެރޭގައި ހުންނަ ކެނެރީގެއަކީ ރަނގަޅު ތަނެއް ނޫން ކަމަށް ވެސް އެމްއެންޑީއެފުން ވަނީ ލަފާދީފަ އެވެ. އަދި ރެހެންދި ފްލެޓްގައި ހުންނަ ސަރުކާރުގެ ފްލެޓްތަކުގެ ތެރެއިން ތަނަކަށް ބަދަލުވުމަށް އެދުނު ކަމަށްވެ އެވެ. އެކަމަށް އެމަނިކުފާނު އިޖާބަ ނުދިނީ ކީއްވެގެން ކަމެއް ނޭނގެ އެވެ. އަދި ކުރިން ނަޝީދު ދިރިއުޅުއްވި ލައިލާ އަލީ މެންގެ ގެ، މާފަންނު ޔާގޫތުގެ ގެއިން ކެނެރީގެއަށް ބަދަލުވެވަޑައިގަތީ ކީއްވެގެން ކަމެއް ވެސް ނޭނގެ އެވެ. އެނގޭ ކަމަކީ އެފަދަ މަތީ ފެންވަރުގެ ސެކިއުރިޓީއެއް އަރުވަން ޖެހޭ ފަދަ ބޭފުޅަކަށް ހަމަ ޔަގީނުން ވެސް ކެނެރީގެއަކީ އެންމެ ރަނގަޅު ތަނަކަށް ނުވާނެ ކަމެވެ. އުންމީދު ކުރަނީ ރައްޔިތުންގެ މަޖިލީހުގެ 241 ކޮމެޓީ އިން، ނަޝީދުގެ ސެކިއުރިޓީ ބުރީޗުވި ކަމަށް ތުހުމަތު ކުރެވޭ މައްސަލަ ބަލައި ނިމޭ އިރު، އެކަންކަން ސާފުވާނެ ކަމަށެވެ.\nސަލާމަތީ ކަންކަމާ ބެހޭ ދެ މުވައްސަސާ އިން ފުރަތަމަ ދިން ދެ ބްރީފިން އަށް ބަލާ އިރު، ފުލުހުންގެ މުއައްސަސާގެ ޕްރޮފެޝަނަލްކަން ބޮޑުތަނުން ރަނގަޅު ކަން އަޅުގަނޑަށް ފާހަގަވި އެވެ. އެމްއެންޑީއެފްގެ ބޭފުޅުން ތަންކޮޅެއް ޖަޒުބާތީ ގޮތެއްގައި ވާހަކަ ދެއްކެވި އިރު، ފުލުހުންގެ އިންޓެލިޖެންސް ފެއިލްވި ކަމަށް، މީޑިއާތަކުން ތުހުމަތު ކުރި އިރު ވެސް އެ މުއައްސަސާ އިން އަމަލުކުރި ގޮތް ތަފާތުކަން ފާހަގަ ކުރެވުނެވެ. ތެދެކެވެ. އިންޓަލިޖެންސަށް އެކަން އެނގިފައި ނެތްކަން އެބޭފުޅުން އިއުތިރާފުވި އެވެ. އެކަމަކު މުޅި ޕްރޮސަސް ގެންދިޔަ ގޮތް ގޯހެއް ނޫނެވެ. ހާއްސަކޮށް ސައިކަލްގެ އިންޖީނުގެ ނަމްބަރު ފޮހެލަން މަސައްކަތްކޮށްފައި އޮތަސް، ނަމްބަރު ހޯދުމުގެ އިތުރަށް ކެތްތެރިކަމާ އެކު މުޅި ކޭސް ނިއުޅުވައިލި ގޮތް ފުރިހަމަ އެވެ. އެހެން ނަމަވެސް ބޮން ގޮއްވާލި ކަމަަށް ތުހުމަތު ކުރެވޭ އަހުމަދު އަދުހަމް އެރޭ މުޅި މާލެ ކުޑަކޮށް އަދި ބުރިޖު ހުރަސްކޮށް ހުޅުމާލެ އަށް އޭނާ އަށް ދެވުނީ ކިހިނެއްތޯ މިއީ ސީރިއަސް ސުވާލެއް ނޫންތޯ އެވެ. ކޮވިޑްގެ މި ދުވަސްވަރު ނޫން ނަމަ އެއީ އޭނާ ފުރައިގެން ދިއުމަށް ވެސް އެކަށީގެންވާ ވަގުތު ނޫންތޯ އެވެ.\nއެމްއެންޑީއެފުގެ ނޫސް ކޮންފަރެއްސަށް އެ ބޭފުޅުން އެރުއްވި އިރު ވެސް ވާހަކަތަކުން ދޭހަވީ، އަމިއްލަ ދިފާއު ވުމާ އެކު ޖަޒުބާތު ކުރިއަށް ނެރުވިއް ތަނެވެ. ފަހަރުގައި އެހެންވީ ނަޝީދުގެ ދަރިކަނބަލުން މީރާ ނަޝީދުގެ ޓުވީޓްތަކާ އެކު ޕްރެސް އަށް އެރި އިރު، އޭގެ އަސަރު ނުފިލައި ހުރުމުން ކަމަށްވެދާނެ އެވެ. އެކަމަކު ދައުލަތުގެ އެފަދަ މަތީ މަގާމުތަކުގައި ތިއްބަވަން ޖެހޭނީ އެއަށްވުރެ ހަންބޯ ބޭފުޅުން ކަމަށް އަޅުގަނޑު ދެކެމެވެ.\nމިއީ ވެސް މިހާލަތުގައި ދައްކާލަން ބޭނުން ވާހަކަ އެކެވެ. މުޅިން މައުލޫއާ ނުގުޅުނަސްމެ އެވެ. ކުރީގެ ރައީސް މައުމޫން އަބްދުލްގައްޔޫމާއި އަދި ކުރީގެ ރައީސް ޔާމީން އަބްދުލް ގައްޔޫމަށް ވެސް އެފަދަ ދެ ހަމަލާއެއް ކުރިން އަމާޒުވި އެވެ. އެ ދެ ފަހަރު އޭރުގެ އިދިކޮޅު ފަރާތްތަކުން ސޯޝަލް މީޑިއާގައި އަދި އާންމު މީޑިއާގައި އެއީ ސްޓަންޓް ކަމަށާއި އެއީ ކަމެއް ނޫން ކަމެއް ކަމަށް ދެއްކި ގޮތަށް މިހާރު އިދިކޮޅުގައި ތިބި ފަރާތްތަކުން މަޖިލީހުގެ ރައީސް އަދި ކުރީގެ ރައީސް ނަޝީދަށް ދިން ހަމަލާ ސިޔާސީކޮށްލުމަށް މަސައްކަތް ނުކުރާކަން ފާހަގަ ކުރެވެ އެވެ. އެއާ ހިލާފަށް އެ ފަރާތްތަކުން ގޮވަމުން އަންނަނީ އެކަން ކުރި ބަޔަކު އިންސާފުގެ ކުރިމައްޗަށް ގެނައުމަށެވެ. އަޅުގަނޑު ހިތުން މިއީ އަޅުގަނޑުމެން ދަސްކުރަން ޖެހޭ ފިލާވަޅެކެވެ.\nފޫނުބެދޭ ސިޔާސަތު، ގެއްލުން ރައްޔިތުންނަށް!\nރައްޔިތުން ގުނބޯ ހައްދަން ނޫޅޭށެވެ.\nރަނގަޅު ޓެސްޓެކެވެ؛ އެނގިދާނެތާ އެވެ.\nއުތުރު ތިލަފަޅުގެ އެގްރީމަންޓް އާންމުކުރަން ޖެހެ އެވެ.


Hrithik aai Salman aa ves massala jehuneetha? | Mihaaru\nރިތިކް (ވ) އަދި ސަލްމާން: ދެ މީހުންގެ މެދުގައި ހިތްހަމަނުޖެހުންތަކެއް އެބަހުރި\nރިތިކް އާއި ސަލްމާނާ ވެސް މައްސަލަ ޖެހުނީތަ؟\n10 ޖުލައި 2016 - 07:21 1 comment\nދާދިފަހުން ސްޕެއިންގެ މެޑްރިޑްގައި ބޭއްވި އައިފާ އެވޯޑު ރަސްމިއްޔާތުގައި ބައިވެރިވި ބޮލީވުޑް ދެ ތަރިން ކަމަށްވާ ރިތިކް ރޯޝަން އާއި ސަލްމާން ޚާންގެ މެދުގައި މައްސަލަތަކެއް ޖެހި ދެ މީހުން މިހާރު ފިނި ހަނގުރާމައެއްގައި އުޅޭ ކަމުގެ ޚަބަރުތަކެއް ވަނީ ފެތުރެން ފަށާފަ އެވެ.\nއިންޑިއާގެ ބައެއް ނޫސްތަކުން ބުނެފައިވާ ގޮތުގައި މައްސަލަތައް ފެށުނީ މި އެވޯޑު ޝޯގައި ރިތިކާ އެކު ސްޓޭޖުގައި ޕާފޯމްކުރަން ޑެއިޒީ ޝާހްގެ ނަން ސަލްމާން ހުށަހެޅުމުންނެވެ.\n"ރިތިކާ އެކު ޑެއިޒީ ޕާފޯމްކުރާ ގޮތަށް ސަލްމާން ޚިޔާލު ހުށަހެޅުމުން އެ ވަގުތު ރިތިކަށް އިންކާރުކުރަން ނުކެރިގެން އޯކޭ އޭ ބުނީ. ނަމަވެސް ފަހުން ޝޯގެ އޮގަނައިޒަރުން ކައިރިއަށް ރިތިކް ގޮސް އެ މައްސަލަ ޖެއްސި. ޑެއިޒީއާ އެކު ޕާފޯމްކުރަން މަޖްބޫރުކުރަންޏާ އެ ޝޯގައި ޕާފޯމްނުކުރާނެކަމަށް ބުނެ އޮގަނައިޒަރުންނަށް ރިތިކް އިންޒާރުވެސް ދިން. އެންމެ ފަހުން ރިތިކް ޕާފޯމްކުރީ ޑެއިޒީ އާ ނުލާ،" މި ޝޯ އިންތިޒާމްކުރުމުގައި އުޅުނު މީހަކު ބުނެފައިވެ އެވެ.\nއައިފާ އެވޯޑުގައި ރިތިކް ޕާފޯމްކުރަނީ\nރިތިކް އާއި އޮގަނައިޒަރުންނާ ދެމެދު ދެކެވުނު ވާހަކަތައް ސަލްމާނަށް އެނގުމުން އޭނާ ވަރަށް ރުޅިއައި ކަމަށްވެ އެވެ. ސަލްމާން ދިން ޚިޔާލަށް ރިތިކްގެ އެއްވެސް މައްސަލައެއް އޮތް ނަމަ އޭނާ ގާތު އެވަގުތު ބުނި ނަމަ ރިތިކްގެ ބަހަށް އިހްތިރާމްކޮށް ޑެއިޒީ އާ އެކު ރިތިކް ޕާފޯމްކުރުމަށް ބާރު ނާޅާނެކަމަށް ސަލްމާން ބުނި ކަމަށްވެ އެވެ.\nރިތިކް ވެސް ސަލްމާން ރުޅިއައިސްފައި ހުރެދާނެތީ ސަލްމާން ހުންނަ ތާކަށް ވެސް ދާކަށް ބޭނުމެއް ނުވި އެވެ. އެފަދަ ވަގުތެއްގައި ދެ މީހުން ބައްދަލުވެއްޖެ ނަމަ ހިތްހަމަނުޖެހޭ ކަންތައްތަކެއް ހިނގާފާނެތީ ޝޯގެ ފަހުން އޮތް ޕްރެސް ކޮންފަރެންސްގައި ވެސް ބައިވެރިނުވެ އަދި ފަހުން ސަލްމާން ދިން ޕާޓީގައި ވެސް ރިތިކް ބައިވެރިއެއް ނުވެ ޝޯ ނިމުމާ އެކު އަވަހަށް އެތަނުން ނުކުމެގެން ދިޔައީ އެވެ.\nސަލްމާނަކީ އެކްޓަރުންނާއި ޑައިރެކްޓަރުން އަދި ލަވަ ކިޔުންތެރިންނާއި މިއުޒިކް ޑައިރެކްޓަރުންނަށް ބޮލީވުޑުން ފުރުސަތު ހޯދައިދޭ މީހެއް ނަމަވެސް ވަރަށް ގިނަ މީހުންނާ މައްސަލަ ޖެހިފައިވެ އެވެ. އެގޮތުން ރަންބީރު ކަޕޫރު، އަބީޝެކް ބައްޗަން، އައިޝްވަރިޔާ ރާއި ފަދަ ވަރަށް ގިނަ މީހުން މިހާރު ވެސް ސަލްމާނާ އެއްގޮތަކަށް ވެސް ވާހަކައެއް ނުދައްކަ އެވެ.\nއައިފާ އެވޯޑު: އެންމެ މޮޅު ބަތަލު ޝާހިދު، ބަތަލާ އާލިއާ


News - މަހޯލި ހަރަކާތްތެރިން އުފެއްދުމުގެ މަސައްކަތު ބައްދަލުވުން\nމަޢުލޫމާތު ހޯދައި ލިބިގަތުމުގެ ޙައްޤުގެ ޤާނޫނަށް ފުރިހަމައަށް އަޙުލުވެރިވެފައިވާ އާންމު ފަރުދުން އިތުރުކޮށް، ދެފުށް ފެންނަގޮތަށް ދައުލަތުގެ ކަންކަން ކުރުމަށް މަގުފަހި ކުރުމަށްޓަކައި އިދާރާތަކަށް މަޢުލޫމާތު ހޯދުމަށް އެދި ހުށަހަޅާ މިންވަރު އިތުރުމުގެ މަޤުސަދުގައި ފަށާ މި ތަމުރީނު ޕްރޮގްރާމްގައި ބައިވެރި ވުމުގެ ފުރުސަތު އާންމުކޮށް ވަނީ ހުޅުވާލެވިފައެވެ.\nމި ތަމުރީނު ޕްރޮގަރާމުގައި ބައިވެރިވެވޭނީ ދަޢުލަތުގެ އިދާރާއެއްގައި ވަޒީފާ އަދާ ނުކުރާ އާންމު ރައްޔިތުންނަށެވެ.\nމި ޕްރޮގްރާމް ގެ ދިގުމިނަކީ3ގަޑިއިރެވެ. (3 ދުވަސް، ދުވާލަކު 1 ގަޑިއިރު)\nޕްރޮގްރާމްގައި ބައިވެރިންނަށް މަޢުލޫމާތު ދެއްވަވާނީ އިންފޮމޭޝަން ކޮމިޝަނަރުގެ އޮފީހުގެ ޑިރެކްޓަރ ޖެނެރަލް އަޙްމަދު ޝިޔާމް، ލީގަލް އޮފިސަރ އައިޝަތު މަލްސާ އަޙްސަން، ލީގަލް އޮފިސަރ ނަހުޒާ ރަޝީދު އަދި ޕްރޮގްރާމް އޮފިސަރ ޢަބްދުﷲ ރަޝީދުއެވެ.\nޕްރޮގްރާމް ކުރިއަށްގެންދާނީ އޮންލައިން ޕްލެޓްފޯމް ޒޫމް މެދުވެރިކޮށެވެ.\nޕްރޮގްރާމްގެ ޙާޒިރީން %100 އަދި ބައިވެރިންނަށް ދެވޭ އިމްތިޙާނުން %75 ހޯދާ ފަރާތްތަކަށް ސެޓްފިކެޓް ލިބޭނެއެވެ.\nޕްރޮގްރާމްގައި ބައިވެރިންނަށް ދެވޭނެ މަޢުލޫމާތު\nމަޢުލޫމާތު ހޯދައި ލިބިގަތުމުގެ ޙައްޤުގެ ޤާނޫނު\nމަޢުލޫމާތު ހޯދައި ލިބިގަތުމުގެ ޙައްޤުގެ ޤަވާއިދު\nމަޢުލޫމާތު ހޯދުމަށް އެދި ހުށަހަޅާނެ ގޮތް\nމަޢުލޫމާތު ހޯދުމުގެ މަރުހަލާތައް\nމަޢުލޫމާތު ދޫކުރުމުގެ މުއްދަތުތައް\nއިންފޮމޭޝަން އޮފިސަރަށް ދެވޭނެ މަޢުލޫމާތާއި ނުދެވޭނެ މަޢުލޫމާތު\nމިހާރުބަލާ ނިމިފައިވާ ބައެއް މައްސަލަތަކުގެ މަޢުލޫމާތު\nޕްރޮގްރާމްގައި ބައިވެރިވާން ބޭނުންވާ ފަރާތްތަކުން ފުރިހަމާ ނަމާއި އެޑްރެސް، މޮބައިލް ނަންބަރު އަދި އީމެއިލް އެޑްރެސް 2020 އޮކްޓޫބަރު 20 ގެ ކުރިން މި އިދާރާގެ އީމެއިލް info@icom.mv އަށް ފޮނުވައިދެއްވުންއެދެމެވެ.